
ΘΕΜΑΤΑ
 
Α. ΕΙΔΙΚΑ ΘΕΜΑΤΑ 
1.  Άδεια απουσίας των Βουλευτών κ.κ Θ. Λεονταρίδη, Ε. Κόνσολα  , σελ.  
2. Ανακοινώνεται ότι τη συνεδρίαση παρακολουθούν μαθήτριες και μαθητές και συνοδός εκπαιδευτικός από το Γυμνάσιο Καράτουλα του Νομού Ηλείας,το Γενικό Λύκειο Πύλου και μέλη από την αντιπροσωπεία του Διεθνούς Ιπποκρατικού Ινστιτούτου, σελ.  
3. Επί διαδικαστικού θέματος, σελ.  
 
Β. ΚΟΙΝΟΒΟΥΛΕΥΤΙΚΟΣ ΕΛΕΓΧΟΣ 
1. Συζήτηση επικαίρων ερωτήσεων:
   α) Προς τον Υπουργό Δικαιοσύνης: 
      i. με θέμα: «Η παραπομπή Τριαντόπουλου - Αγοραστού - Χαρακόπουλου - Παπαγεωργίου - Φαλάρα και οι δηλώσεις σας ότι «όποιος μιλάει για μπάζωμα είναι για τα μπάζα», σελ.  
      ii. με θέμα: «Η αντιδικηγορική και εμπρηστική Εκδήλωση της  Ένωσης Δικαστών και Εισαγγελέων στις 10 Οκτωβρίου 2026 και η εκεί παρουσία σας ως σύμπραξη στην ακραία κυβερνητική εργαλειοποίηση της συνδικαλιστικής ένωσης», σελ.  
   β) Προς την Υπουργό Παιδείας, Θρησκευμάτων και Αθλητισμού:
      i. με θέμα: «Για την άμεση κάλυψη όλων των ελλείψεων σε εκπαιδευτικούς», σελ.  
      ii. με θέμα: «Καταγγελίες γονέων για πιέσεις διευθυντών σχολικών μονάδων για έκδοση νέου τύπου αστυνομικών ταυτοτήτων από μαθητές, παρά την αντίθετη επίσημη απάντηση του Υπουργείου Παιδείας», σελ.  
      iii. με θέμα: «Ανάγκη αναθεώρησης του κανονιστικού πλαισίου πιστοποιήσεων προσόντων και διασφάλισης της αξιοκρατίας στις διαδικασίες επιλογής προσωπικού του ΑΣΕΠ», σελ.  
      iv. με θέμα: «Αναγκαία η ίδρυση και λειτουργία πανεπιστημιακών τμημάτων με έδρα εντός της Ηλείας, είτε αυτόνομων διοικητικά, είτε υπαγόμενων στο Πανεπιστήμιο της Πάτρας», σελ.  
      v. με θέμα: «Να παρθούν άμεσα μέτρα, ώστε κανένας φοιτητής να μην εγκαταλείψει ή διακόψει τις σπουδές του για οικονομικούς λόγους», σελ.  
   γ) Προς τον Υπουργό Κλιματικής Κρίσης και Πολιτικής Προστασίας με θέμα: «Τι άλλο πρέπει να συμβεί στη Σητεία για να αναβαθμιστεί επιτέλους το Πυροσβεστικό Κλιμάκιο;», σελ.  
   δ) Προς τον Υπουργό Εθνικής Οικονομίας και Οικονομικών:  
      i. με θέμα: «Αξιοποιήστε τις ευελιξίες για τη δημιουργία πρόσθετου δημοσιονομικού χώρου - Το ψέμα του κόφτη κατέρρευσε», σελ.  
      ii. με θέμα: «Πώληση του 51% του Οργανισμού Λιμένος Λαυρίου. Ρήτρα εθνικής ασφάλειας και διασφάλιση του ελέγχου του Ελληνικού Δημοσίου», σελ.  
      iii. με θέμα: «Αναπροσαρμογή του ακατάσχετου ορίου μισθών και συντάξεων», σελ.  
 
Γ. ΝΟΜΟΘΕΤΙΚΗ ΕΡΓΑΣΙΑ 
1. Κατάθεση σχεδίων νόμων:
   i. Οι Υπουργοί Επικρατείας, Υγείας, Δικαιοσύνης, Ψηφιακής Διακυβέρνησης καθώς και ο Υφυπουργός στον Πρωθυπουργό κατέθεσαν στις 9-10-2026 σχέδιο νόμου: «Απαγόρευση χρήσης επιγραμματικών υπηρεσιών κοινωνικής δικτύωσης από ανηλίκους», σελ.  
   ii. Οι Υπουργοί Πολιτισμού, Εθνικής Οικονομίας και Οικονομικών, Εξωτερικών, Παιδείας, Θρησκευμάτων και Αθλητισμού και Δικαιοσύνης κατέθεσαν στις 9-10-2026 σχέδιο νόμου: «Κύρωση της συμφωνίας μεταξύ της Κυβέρνησης της Ελληνικής Δημοκρατίας και της Κυβέρνησης της Δημοκρατίας της Σερβίας για την πρόληψη της κλοπής, της παράνομης ανασκαφής και της παράνομης εισαγωγής, εξαγωγής, διακίνησης ή μεταβίβασης της κυριότητας της πολιτιστικής περιουσίας και την προαγωγή της επιστροφής ή την απόδοσή της», σελ.  

ΠΡΟΕΔΡΕΥΟΝΤΕΣ
ΒΙΛΙΑΡΔΟΣ Β. , σελ.
ΓΕΩΡΓΑΝΤΑΣ Γ. , σελ.

ΟΜΙΛΗΤΕΣ

Α. Επί διαδικαστικού θέματος:
  
    ΒΙΛΙΑΡΔΟΣ Β. , σελ. 
    ΓΕΩΡΓΑΝΤΑΣ Γ. , σελ. 

Β. Επί των επικαίρων ερωτήσεων:

    ΑΘΑΝΑΣΙΟΥ Μ. , σελ. 
    ΒΛΑΣΗΣ Κ. , σελ. 
    ΔΕΛΗΣ Ι. , σελ. 
    ΚΑΡΑΓΕΩΡΓΟΠΟΥΛΟΥ Ε. , σελ. 
    ΚΑΡΑΘΑΝΑΣΟΠΟΥΛΟΣ Ν. , σελ. 
    ΚΩΝΣΤΑΝΤΟΠΟΥΛΟΥ Ζ. , σελ. 
    ΜΑΡΚΟΠΟΥΛΟΣ Δ. , σελ. 
    ΜΠΟΥΓΑΣ Ι. , σελ. 
    ΠΑΠΑΔΟΠΟΥΛΟΣ Ν. , σελ. 
    ΠΑΠΑΪΩΑΝΝΟΥ Ν.  , σελ. 
    ΠΑΠΠΑΣ Ν. , σελ. 
    ΣΠΥΡΙΔΑΚΗ Α. , σελ. 
    ΤΟΥΡΝΑΣ Ε.  , σελ. 
    ΦΩΤΟΠΟΥΛΟΣ Σ. , σελ. 

 























ΠΡΑΚΤΙΚΑ ΒΟΥΛΗΣ
Κ΄ ΠΕΡΙΟΔΟΣ
ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ
ΣΥΝΟΔΟΣ Δ΄
ΣΥΝΕΔΡΙΑΣΗ ΣΤ΄
Δευτέρα 12 Οκτωβρίου 2026
Αθήνα, σήμερα στις 12 Οκτωβρίου 2026, ημέρα Δευτέρα και ώρα 14.06΄ συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Η΄ Αντιπροέδρου αυτής κ. ΒΑΣΙΛΕΙΟΥ ΒΙΛΙΑΡΔΟΥ. 
ΠΡΟΕΔΡΕΥΩΝ (Βασίλειος Βιλιάρδος): Κυρίες και κύριοι συνάδελφοι, αρχίζει η συνεδρίαση. 
Εισερχόμαστε στη συζήτηση των 
ΕΠΙΚΑΙΡΩΝ ΕΡΩΤΗΣΕΩΝ
Με έγγραφό της η Γενική Γραμματέας Νομικών και Κοινοβουλευτικών Θεμάτων ενημερώνει το Σώμα σχετικά με τη συζήτηση των επικαίρων ερωτήσεων στο πλαίσιο του κοινοβουλευτικού ελέγχου τη Δευτέρα 12 Οκτωβρίου 2026 ότι οι επίκαιρες ερωτήσεις που θα συζητηθούν είναι οι εξής:
Η υπ’ αριθμόν 5/5-10-2026 επίκαιρη ερώτηση θα απαντηθεί από τον Υπουργό Κλιματικής Κρίσης και Πολιτικής Προστασίας κ. Ευάγγελου Τουρνά.
Oι υπ’ αριθμόν 1/5-10-2026, 19/5-10-2026 και 24/5-10-2026 επίκαιρες ερωτήσεις θα απαντηθούν από τον Υφυπουργό Εθνικής Οικονομίας και Οικονομικών κ. Δημήτρη Μαρκόπουλο.
Oι υπ’ αριθμόν 15/5-10-2026 και 23/5-10-2026 επίκαιρες ερωτήσεις θα απαντηθούν από τον Υφυπουργό Παιδείας, Θρησκευμάτων και Αθλητισμού κ. Νικόλαο Παπαϊωάννου.
Οι υπ’ αριθμόν 12/5-10-2026, 22/5-10-2026 και 27/5-10-2026 επίκαιρες ερωτήσεις θα απαντηθούν από τον Υφυπουργό Παιδείας, Θρησκευμάτων και Αθλητισμού κ. Κωνσταντίνο Βλάση.
Και τέλος, οι υπ’ αριθμόν 30/5-10-2026 και 32/5-10-2026 επίκαιρες ερωτήσεις, θα απαντηθούν από τον Υφυπουργό δικαιοσύνης κ. Ιωάννη Μπούγα. 
Θα ξεκινήσουμε με την πέμπτη με αριθμό 30/5-10-2026 επίκαιρη ερώτηση πρώτου κύκλου της Προέδρου της Κοινοβουλευτικής Ομάδας της Πλεύσης Ελευθερίας και Βουλευτού Β1' Βόρειου Τομέα Αθηνών κ. Ζωής Κωνσταντοπούλου προς τον Υπουργό Δικαιοσύνης με θέμα: «Η παραπομπή Τριαντόπουλου - Αγοραστού - Χαρακόπουλου - Παπαγεωργίου - Φαλάρα και οι δηλώσεις σας ότι «όποιος μιλάει για μπάζωμα είναι για τα μπάζα» ως απόπειρα συγκάλυψης αξιόποινης συμπεριφοράς και υπόθαλψης υπαιτίων, που επιβάλλουν την παραίτησή σας».
Θα απαντήσει ο Υφυπουργός Δικαιοσύνης, ο κ. Ιωάννης Μπούγας.
Έχετε τον λόγο, κυρία Πρόεδρε, για την πρωτολογία σας.
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Κύριε Υφυπουργέ, πάλι εσάς έστειλε ο κ. Φλωρίδης, αλλά η επίκαιρη ερώτηση απευθύνεται στον ίδιο και αφορά αυτό το οποίο είναι επιβεβλημένο να γίνει, δηλαδή να παραιτηθεί ο κ. Φλωρίδης μετά από την έκδοση του βουλεύματος του Δικαστικού Συμβουλίου του άρθρου 86, παράγραφος 4 του Συντάγματος, με το οποίο παραπέμπονται πέντε πρόσωπα, εκ των οποίων όλοι επιλογές και στενά συνδεδεμένα πρόσωπα με την Κυβέρνηση και με τον Πρωθυπουργό Μητσοτάκη. Παραπέμπονται, λοιπόν, στο Ειδικό Δικαστήριο για το μπάζωμα.
Ο κ. Φλωρίδης, ως εν ενεργεία Υπουργός Δικαιοσύνης, όχι απλώς αμφισβήτησε το μπάζωμα, δηλαδή την αλλοίωση του τόπου του εγκλήματος, αλλά λοιδόρησε τις αιτιάσεις των συγγενών, των συνηγόρων τους και της Αντιπολίτευσης γι’ αυτήν την ανίερη, παράνομη, αξιόποινη και κακουργηματική κανονικά πράξη, πλην όμως μπλοκάρατε την έρευνα για κακουργήματα, λοιδόρησε, λοιπόν, κάθε διεκδίκηση διερεύνησης, λέγοντας «όποιος μιλάει για μπάζωμα είναι για τα μπάζα». Και δεν αρκέστηκε σε αυτό, αλλά αντίθετα ισχυρίστηκε μετ’ επιτάσεως -και θα το καταθέσω στα Πρακτικά- ότι δεν υπάρχει για την αλλοίωση του τόπου του εγκλήματος καμία κυβερνητική εμπλοκή.
Λέει ο κ. Φλωρίδης στις 27 Μαρτίου του 2024: «Αυτά είναι τα μπαζώματα με τα οποία επιχειρήσατε κάποιοι, όχι εσείς, να πείσετε τον ελληνικό λαό ότι εδώ έχουμε μια επιχείρηση συγκάλυψης. Για να μιλήσω στη γλώσσα του λαού, όσοι από τους πολιτικούς χρησιμοποιούν όλο αυτό το θολό πράγμα για τα μπαζώματα, αυτοί είναι για τα μπάζα». Και το δίνω για τα Πρακτικά.
(Στο σημείο αυτό η Πρόεδρος της Πλεύσης Ελευθερίας, κ. Ζωή Κωνσταντοπούλου καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)
Στις 4-3-2025 ο κ. Φλωρίδης και πάλι μιλάει για έλλειψη κυβερνητικής ευθύνης και λέει: «Δεν υπήρξε καμία μα καμία πολιτική κατεύθυνση, καμία πολιτική καθοδήγηση, καμία πολιτική εντολή για την επέμβαση στον χώρο». Το καταθέτω στα Πρακτικά.
(Στο σημείο αυτό η Πρόεδρος της Πλεύσης Ελευθερίας, κ. Ζωή Κωνσταντοπούλου καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)
Και έρχεται το βούλευμα, το ένα, του 2026, αυτό το ογκωδέστατο βούλευμα, το οποίο θα καταθέσω στη συνέχεια -ή και τώρα- στα Πρακτικά και λέει το αντίθετο, κύριε Μπούγα. Λέει «κυβερνητική επιχείρηση» το μπάζωμα, με εντολή Μητσοτάκη. 
Θα παραιτηθεί ο Φλωρίδης; 
ΠΡΟΕΔΡΕΥΩΝ (Βασίλειος Βιλιάρδος): Ευχαριστούμε πολύ, κυρία Πρόεδρε.
Κύριε Υφυπουργέ, έχετε τον λόγο. 
ΙΩΑΝΝΗΣ ΜΠΟΥΓΑΣ (Υφυπουργός Δικαιοσύνης): Σας ευχαριστώ. 
Η ερώτησή σας, κυρία Πρόεδρε, έχει δύο σκέλη. Με το πρώτο ρωτάτε αν θα παραιτηθεί ο κ. Φλωρίδης και με το δεύτερο σκέλος, εάν έχει θέσει την παραίτησή του στον Πρωθυπουργό. 
Θα σας απαντήσω κατ’ αρχάς αναφερόμενος στο παραπεμπτικό βούλευμα. Ασφαλώς εμείς πράγματι σεβόμαστε τις αποφάσεις στα βουλεύματα και στις δικαστικές αποφάσεις, όμως για την ουσία της υπόθεσης αντιλαμβάνεστε ότι είναι πρόωρο, δεν έχω δικαίωμα να μιλήσω. Η υπόθεση παραπέμπεται να δικαστεί στο Ειδικό Δικαστήριο, το άρθρο 86. Έως τότε όλοι οι κατηγορούμενοι -και ο κ. Τριαντόπουλος ασφαλώς- έχουν το τεκμήριο αθωότητας.
Σε ό,τι αφορά τώρα την επίμαχη δήλωση στην οποία αναφέρεστε στην ερώτησή σας, του Υπουργού του κ. Φλωρίδη, περιλαμβάνεται στα Πρακτικά της Βουλής της 27ης Μαρτίου 2024. Η δήλωση αυτή έχει κατ’ επανάληψη λεχθεί από τον ίδιο, ότι είναι σαφής και δεν επιδέχεται παρερμηνειών, διότι αναφέρει επί λέξει: «Για να μιλήσω στη γλώσσα του λαού, όσοι από τους πολιτικούς χρησιμοποιούν όλο αυτό το θολό πράγμα για τα μπαζώματα, είναι για τα μπάζα».
Επίσης, επειδή του έχει απευθυνθεί δημόσια η ερώτηση εάν σκοπεύει να παραιτηθεί, έχει διευκρινίσει τη δήλωσή του αυτή -και μάλιστα πρόσφατα-, λέγοντας ότι το ζήτημα του μπαζώματος αποτέλεσε κεντρικό πυλώνα μιας πολιτικής συνωμοσίας περί συγκάλυψης, η οποία περιλάμβανε ανυπόστατους ισχυρισμούς για χαμένους επιβάτες, χαμένα βαγόνια, ξυλόλιο και λαθρεμπόριο καυσίμων. Όλη αυτή η κατηγορία δεν μπορεί να αποκοπεί, αλλά είναι στοιχείο όλης εκείνης της συνωμοσίας που εξυφάνθηκε από τα κόμματα της Αντιπολίτευσης και από άλλες δυνάμεις απ’ έξω, προκειμένου να απευθυνθεί μια φοβερή κατηγορία στην Κυβέρνηση, η οποία ήταν μια λέξη, «συγκάλυψη».
Σε ό,τι αφορά τώρα το δεύτερο σκέλος της ερώτησής σας, θα απαντήσω με τα λόγια του κ. Μαρινάκη, ο οποίος σε σχετικό ερώτημα -συναφές προς το δικό σας- απάντησε ότι δεν υπάρχει θέμα με τον κ. Φλωρίδη.
(Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας του κυρίου Υφυπουργού)
Στην πραγματικότητα η Αντιπολίτευση προσπαθεί να μπερδέψει δύο διαφορετικές συζητήσεις. Ένα πράγμα είναι η έρευνα που κάνει η δικαιοσύνη για το τι έγινε και τι όχι στη διαχείριση του πεδίου στα Τέμπη, άλλο πράγμα αυτό το σκηνικό που στήθηκε στην Ελλάδα και φούντωσε πριν από ενάμιση χρόνο, το περιβόητο μπάζωμα, με σκοπό τη συγκάλυψη ενός παράνομου φορτίου. Σε αυτό το χυδαίο αφήγημα της Αντιπολίτευσης αναφερόταν ο κ. Φλωρίδης. «Υπάρχει μια πρωτοφανής εργαλειοποίηση ενός τραγικού δυστυχήματος. Καμία σχέση δεν έχει αυτό, με αυτό που αναφέρει το βούλευμα, με αυτό το παραμύθι που προσπαθούσε να πουλήσει στον κόσμο η Αντιπολίτευση και κάποια μέσα μαζικής ενημέρωσης».
Αυτή είναι η απάντηση -πολύ πρόσφατη- για το ζήτημα το οποίο ερωτάτε στο δεύτερο σκέλος της ερώτησής σας και αυτή είναι και η απάντηση εκ μέρους της Κυβέρνησης, κύριε Πρόεδρε.
Ευχαριστώ.
ΠΡΟΕΔΡΕΥΩΝ (Βασίλειος Βιλιάρδος): Ευχαριστούμε πολύ, κύριε Υπουργέ. 
Κυρία Πρόεδρε, έχετε τον λόγο.
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Κύριε Μπούγα, καταλαβαίνω ότι είστε σε δύσκολη θέση και αμηχανία και γι’ αυτό δεν μου δίνετε ούτε καν δικές σας απαντήσεις, αλλά μου διαβάζετε τι έχει πει ο Φλωρίδης και τι έχει πει ο Μαρινάκης. Μόνο που ο Φλωρίδης θα έπρεπε να βρίσκεται εδώ να απαντά και ο Μαρινάκης είναι προφανές ότι εκπροσωπεί τον Πρωθυπουργό και με αυτήν του την τοποθέτηση ουσιαστικά, πραγματοποιεί άλλη μία παρέμβαση στην απονομή της δικαιοσύνης. Είναι δυνατόν να μου λέτε ότι σεβόσαστε, ότι σέβεται η Κυβέρνησή σας την ανεξάρτητη απονομή της δικαιοσύνης; Μα, έχετε πέσει μονοί-διπλοί, με όλους τους τρόπους, να επηρεάσετε τη δικαιοσύνη, ακόμα και σήμερα. 
Τι είπε ο κ. Μαρινάκης; Ότι είναι μία γενική συνωμοσία, από κάποιους που μιλούσαν για χαμένους επιβάτες; Μήπως είστε και εσείς σε συνεργασία με τον κ. Ζαχαρό, που έφτασε να αμφισβητεί ότι η Εριέττα Μόλχο ήταν στο τρένο; Έφτασε δημόσια να αμφισβητεί αυτό το κορίτσι που δεν βρέθηκε ίχνος της, ακριβώς διότι πρώτον, υπήρξε μία φοβερή ανάφλεξη, έκρηξη και πυρκαγιά που σάρωσε ανθρώπους και υλικά και δεύτερον, υπήρξε αλλοίωση του τόπου του εγκλήματος και αφαίρεση αποδεικτικών στοιχείων από τον τόπο του εγκλήματος -αυτό είναι το λεγόμενο μπάζωμα-, με αφαίρεση ακόμη και υπολειμμάτων ανθρώπων, προσωπικών αντικειμένων, αποδεικτικών στοιχείων του εγκλήματος. Όλα αυτά αφαιρέθηκαν με κυβερνητική εντολή. Με κυβερνητική εντολή! Όπως με κυβερνητική εντολή φαίνεται ότι δρα και μια δράκα δήθεν δημοσιογράφων, όπως ο κ. Ζαχαρός, που είχε το θράσος να πει ότι δεν είναι η Εριέττα θύμα, μήπως δεν ήταν στο τρένο. Συνωμοσίες είναι αυτά; Να αμφισβητούμε ότι ένα κορίτσι που εξαϋλώθηκε και δεν έχει βρεθεί ίχνος του με ευθύνη σας, δεν ήταν στο τρένο; Βεβαίως, για τον κ. Ζαχαρό αποδείχθηκε ότι παίρνει πακτωλούς χρημάτων μέσω της εταιρείας του, 186 χιλιάδες ευρώ για την εταιρεία του, από την Κυβέρνηση. Τα έχετε αυτά κατά νου και μας λέτε ότι αποκρούετε; Γιατί, ακούστε, κατάλαβα πολύ καλά ότι δεν τοποθετήστε προσωπικά, κύριε Μπούγα. Έχετε, όμως, ευθύνη για το γεγονός ότι έρχεστε εδώ, να επαναλάβετε τις προσβολές εκείνων που διέπραξαν τη συγκάλυψη και τώρα προσπαθούν να τραβήξουν την ουρά τους απ’ έξω. 
Είναι σαφές ότι το βούλευμα μιλάει πάρα πολύ συγκεκριμένα για εντολή Μητσοτάκη και δεν υπάρχει πιο κυβερνητική εντολή και πιο μεγάλη εμπλοκή της Κυβέρνησης από το να διατάσσει ο ίδιος ο Πρωθυπουργός, εμπλέκοντας τον Υπουργό του στο Μαξίμου, τον Μπρατάκο, προκειμένου να διακινήσει την εντολή και να την εκτελέσει ο έτερος Υφυπουργός παρά τω Πρωθυπουργώ, ο Τριαντόπουλος. Δεν υπάρχει πιο κυβερνητική, συνεπώς, εμπλοκή στη συγκάλυψη. Η προσπάθεια δε ακόμα και τώρα να διαχωρίσετε τις ενέργειες συγκάλυψης που όλες είναι σαφές ότι κατατείνουν στην υπόθαλψη των υπαιτίων, μεταξύ των οποίων είναι και μέλη της Κυβέρνησης, αυτή η προσπάθεια είναι η μεγαλύτερη ομολογία ενοχής. Ο κ. Φλωρίδης οφείλει να παραιτηθεί. Εμείς ζητάμε να το πράξει και θα επιμείνουμε μέχρι τέλους. 
Περιμένω την απάντησή σας. 
ΠΡΟΕΔΡΕΥΩΝ (Βασίλειος Βιλιάρδος): Ευχαριστούμε πολύ, κυρία Πρόεδρε.
Κύριε Υφυπουργέ, έχετε τον λόγο. 
ΙΩΑΝΝΗΣ ΜΠΟΥΓΑΣ (Υφυπουργός Δικαιοσύνης): Η επίκληση του σκεπτικού του βουλεύματος για να στηρίξετε όσα είπατε, αναπτύσσοντας προφορικά την ερώτησή σας, είναι η καλύτερη απόδειξη ότι η Κυβέρνηση δεν παρεμβαίνει στην ανεξάρτητη δικαιοσύνη. Διότι αν υπήρχε παρέμβαση, ασφαλώς δεν θα μπορούσατε να αναπτύξετε όσα είπατε για το παραπεμπτικό βούλευμα ενώπιον του Ειδικού Δικαστηρίου. Ένα είναι αυτό. 
Δεύτερον, δεν προσήλθα εδώ για να σας πω την προσωπική μου άποψη. Προσήλθα για να απαντήσω εκ μέρους της Κυβέρνησης στα δύο ερωτήματα, τα οποία θέτετε με την ερώτησή σας. Και νομίζω ότι απάντησα και στα δύο. Εάν δεν σας καλύπτει και δεν σας ικανοποιεί η απάντησή μου, αυτό είναι ζήτημα δικό σας και δεν αφορά την Κυβέρνηση. 
Και το τρίτο, κυρία Πρόεδρε, εάν εσείς πιστεύετε ότι πρέπει να επιμείνετε στο αίτημα για παραίτηση από τον Υπουργό, είναι ανοικτός ο δρόμος να ακολουθήσετε τη συνταγματική διαδικασία υποβολής πρότασης δυσπιστίας, σύμφωνα με τη διάταξη του άρθρου 84 του Συντάγματος, εφόσον βεβαίως συνυπογράψουν Βουλευτές από άλλες πολιτικές δυνάμεις, έτσι ώστε να κριθεί εάν ο Υπουργός πρέπει να παραιτηθεί ή όχι. 
Νομίζω, κύριε Πρόεδρε, ότι η απάντησή μου είναι πλήρης. Δεν υπάρχει κάτι άλλο, το οποίο να χρειάζεται να λεχθεί στο πλαίσιο αυτής της ερώτησης. 
ΠΡΟΕΔΡΕΥΩΝ (Βασίλειος Βιλιάρδος): Ευχαριστούμε, κύριε Υφυπουργέ. 
Εσείς το κρίνετε.
Θα συζητηθεί η τέταρτη με αριθμό 32/5-10-2026 επίκαιρη ερώτηση δεύτερου κύκλου της Προέδρου της Κοινοβουλευτικής Ομάδας της Πλεύσης Ελευθερίας και Βουλευτού Β1' Βόρειου Τομέα Αθηνών κ. Ζωής Κωνσταντοπούλου προς τον Υπουργό Δικαιοσύνης με θέμα: «Η αντιδικηγορική και εμπρηστική εκδήλωση της Ένωσης Δικαστών και Εισαγγελέων στις 10 Οκτωβρίου 2026 και η εκεί παρουσία σας ως σύμπραξη στην ακραία κυβερνητική εργαλειοποίηση της συνδικαλιστικής ένωσης».
Κυρία Πρόεδρε, έχετε τον λόγο.
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Σας ευχαριστώ, κύριε Πρόεδρε. 
Ο τίτλος, λοιπόν, της ερώτησης είναι η αντιδικηγορική και εμπρηστική εκδήλωση της Ένωσης Δικαστών και Εισαγγελέων στις 10 Οκτωβρίου του 2026 και η εκεί παρουσία σας ως σύμπραξη στην ακραία κυβερνητική εργαλειοποίηση της Συνδικαλιστικής Ένωσης. Την κατέθεσα την περασμένη Δευτέρα 5 Οκτωβρίου και ρωτούσα τον κ. Φλωρίδη αν επρόκειτο να συμμετάσχει στη διαδικασία της εκδήλωσης της Ένωσης Δικαστών και Εισαγγελέων, μιας εμπρηστικής αντιδικηγορικής εκδήλωσης, που οργανώθηκε για να στοχοποιήσει ειδικά και πολύ συγκεκριμένα εμένα και τον Νίκο Κωνσταντόπουλο ως υπερασπιστές των οικογενειών των θυμάτων στην υπόθεση του εγκλήματος των Τεμπών και ως υπερασπιστές της οικογένειας του Αλέξανδρου Γρηγορόπουλου στην υπόθεση δολοφονίας του Αλέξανδρου Γρηγορόπουλου, υποθέσεις που και για τις δύο έχουμε βρεθεί στο στόχαστρο της Κυβέρνησης, του ίδιου του κ. Φλωρίδη και βεβαίως, αυτού του ανεκδιήγητου Προέδρου της Ένωσης Δικαστών και Εισαγγελέων, Σεβαστίδη.
Ρωτώ με την επίκαιρη ερώτησή μου αν έχει ενημερώσει τον Πρωθυπουργό ο κ. Φλωρίδης για την ημερίδα αυτή, για το περιεχόμενο και για το πλαίσιό της, καθώς και για την πραγματική σημασία της εκεί παρουσίας του. Και τον ρωτώ ακόμη αν έχει λάβει άδεια από τον δικηγορικό σύλλογο στον οποίο ανήκει, για την παρουσία του εκεί με δεδομένη την ιδιότητά του ως δικηγόρου. Διότι είναι δικηγόρος ο κ. Φλωρίδης, άσχετα αν ο ίδιος το έχει ξεχάσει. Και σε μία τέτοια εμπρηστική αντιδικηγορική εκδήλωση αντιτάσσονται οι δικηγόροι όλης της χώρας. 
Ο κ. Φλωρίδης τελικώς, υπό την πίεση και αυτής της επίκαιρης ερώτησης, δεν εμφανίστηκε στην λεγόμενη διεθνή ημερίδα, όπως δεν εμφανίστηκε στη λεγόμενη διεθνή ημερίδα και ο Πρόεδρος του Αρείου Πάγου, ο κ. Λυμπερόπουλος, εκδίδοντας μάλιστα ανακοίνωση και λέγοντας ότι δεν θα παρασταθεί για να μην δημιουργηθεί οποιαδήποτε αμφιβολία, σε οποιονδήποτε θεσμικό παράγοντα της δικαιοσύνης περί τυχόν υπαναχώρησης του Προέδρου του Αρείου Πάγου από τη θέση του για τη συνολική, όπως λέει, θεσμική προσέγγιση των ζητημάτων της δικαιοσύνης.
Πείτε μου, κύριε Μπούγα, ο κ. Φλωρίδης δεν εμφανίστηκε στην εκδήλωση, δεν ειδοποίησε τον κ. Σεβαστίδη, χολώθηκε ο κ. Σεβαστίδης και τον έβγαλε στη σέντρα, όπως πάντα κάνει. Και τι είπε; Δεν περιμέναμε, λέει, παραινέσεις. Μας έχετε υποσχεθεί διατάξεις. 
Είστε, λοιπόν, σε τέτοια συναλλαγή με τον Σεβαστίδη που ζητάει διατάξεις εναντίον των ενοχλητικών δικηγόρων και πολιτικών σας αντιπάλων;
ΠΡΟΕΔΡΕΥΩΝ (Βασίλειος Βιλιάρδος): Ευχαριστούμε πολύ, κυρία Πρόεδρε. 
Ορίστε, κύριε Υφυπουργέ, έχετε τον λόγο. 
ΙΩΑΝΝΗΣ ΜΠΟΥΓΑΣ (Υφυπουργός Δικαιοσύνης): Κυρία Πρόεδρε, νομίζω ότι βιαστήκατε να υποβάλετε μια ερώτηση πριν διεξαχθεί η ημερίδα και πριν δείτε εάν ο Υπουργός θα παραστεί ή όχι σε αυτή. Ο Υπουργός, λοιπόν, δεν παρέστη στην ημερίδα, έστειλε μία επιστολή και κατά συνέπεια η ερώτησή σας μπορεί να πει κάποιος ότι είναι και άνευ αντικειμένου. 
Σε κάθε περίπτωση, όμως, πρέπει να σας πω -επειδή ουδέποτε θέλω να φεύγω από το Κοινοβούλιο χωρίς να απαντώ στις ερωτήσεις οι οποίες τίθενται- ότι σε ό,τι αφορά το ερώτημά σας εάν έχει λάβει άδεια από τον δικηγορικό σύλλογο, γνωρίζετε πολύ καλά ότι ο Κώδικας Δικηγόρων δεν επιβάλλει την προηγούμενη λήψη άδειας για κανέναν δικηγόρο, πολλώ δε μάλλον, από τον Υπουργό Δικαιοσύνης, ο οποίος μπορεί να έχει και την ιδιότητα του δικηγόρου για να παραστεί σε οποιαδήποτε εκδήλωση. Άλλωστε, νομίζω, ότι οφείλετε να ομολογήσετε πως οι απόψεις αυτές απηχούν αντιλήψεις άλλων εποχών, η προηγούμενη λήψη άδειας από οποιονδήποτε συνδικαλιστικό φορέα, προκειμένου ένα μέλος του να παραστεί σε μια επιστημονική εκδήλωση. Το ένα είναι αυτό. 
Το άλλο, το οποίο ήθελα να σας πω, για να απαντήσω και στην ουσία της ερώτησής σας, είναι ότι η πολιτεία οφείλει να διασφαλίζει την εύρυθμη διεξαγωγή των δικών και την απρόσκοπτη διεξαγωγή και την απονομή της δικαιοσύνης και, βεβαίως, ένα πνεύμα ηρεμίας όπου θα μπορούν οι δικαστές με τρόπο αντικειμενικό και αμερόληπτο, να εκδώσουν τις αποφάσεις. Ασφαλώς έχουμε παρατηρήσει απρεπή συμπεριφορά εκ μέρους ελάχιστων δικαστών σε βάρος των συλλειτουργών της δικαιοσύνης, όπως επίσης έχουν παρατηρηθεί και φαινόμενα δικηγόρων, οι οποίοι παρεμποδίζουν την ομαλή διεξαγωγή των δικών. 
Όντως η Ένωση Δικαστών και Εισαγγελέων είχε ζητήσει από εμένα να μιλήσω με τους δικηγόρους για να βρεθεί μία λύση με πρότασή τους για νομοθετική παρέμβαση. Τους κάλεσα -κάλεσα και τις δυο πλευρές στο Υπουργείο- δεν υπήρξε συμφωνία μεταξύ δικηγόρων και δικαστών για τον τρόπο που οφείλει η πολιτεία να παρέμβει για να διασφαλίσει αυτό που περιέγραψα λίγο πριν, ότι έχει καθήκον να διασφαλίζει και έκτοτε δεν υπήρξε καμία απολύτως επικοινωνία. 
Θεωρείται ότι το θεσμικό πλαίσιο είναι ασφαλές, εάν όμως κριθεί ότι πρέπει περαιτέρω προς τη μία ή την άλλη κατεύθυνση να παρέμβει το Υπουργείο δικαιοσύνης, αυτό θα το κάνουμε. Παρακαλώ, προσέξτε, υπό ποιες προϋποθέσεις. Με σεβασμό στο Ελληνικό Σύνταγμα, με σεβασμό στην Ευρωπαϊκή Σύμβαση για τα Δικαιώματα του Ανθρώπου, στην προσφάτως υπογραφείσα εκ μέρους της χώρας μας Σύμβαση του Λουξεμβούργου για την ανεξαρτησία του δικηγορικού λειτουργήματος και, βεβαίως, με συνέπεια προς την νομολογία του Δικαστηρίου Ανθρωπίνων Δικαιωμάτων ότι ο κατηγορούμενος ή ο διάδικος έχει δικαίωμα επιλογής, διορισμού του δικηγόρου και, βεβαίως, διεξαγωγής έως το τέλος της υπόθεσής του. 
Αυτές είναι οι γενικές αρχές, τις οποίες οφείλει να σεβαστεί σε κάθε πιθανότητα παρέμβασης η ελληνική πολιτεία για να μπορεί να διασφαλίζει το μείζον, που είναι η ομαλή διεξαγωγή των δικών. Και ο κ. Φλωρίδης νομίζω έκανε αυτό που όφειλε να κάνει ο Υπουργός Δικαιοσύνης, σύστησε προς όλους να είναι προσεκτικοί, να αντιλαμβάνονται αυτό το οποίο υπηρετούν και να μην προκαλούν με τη συμπεριφορά τους στη δίκη προβλήματα, τα οποία καταλήγουν σε βάρος των διαδίκων, ιδιαίτερα όταν πρόκειται για ποινικές δίκες σε βάρος των κατηγορουμένων. 
ΠΡΟΕΔΡΕΥΩΝ (Βασίλειος Βιλιάρδος): Ευχαριστούμε πολύ, κύριε Υφυπουργέ. 
Κυρία Πρόεδρε, έχετε τον λόγο. 
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Κύριε Μπούγα, αυτό που κάνατε στη δικηγορική και στη νομική πρακτική το ονομάζουμε στρεψοδικία. Δεν βιάστηκα να υποβάλλω ερώτηση. Ανακοινώθηκε ότι την έναρξη των εργασιών της Διεθνούς Ημερίδας στις 10.30΄ θα χαιρετήσουν ο Πρόεδρος της Ένωσης Δικαστών και Εισαγγελέων Χριστόφορος Σεβαστίδης, Πρόεδρος Εφετών Διδάκτωρ Νομικής και ο Υπουργός Δικαιοσύνης Γεώργιος Φλωρίδης -θα το καταθέσω στα Πρακτικά- και ο κ. Λυμπερόπουλος, Πρόεδρος του Αρείου Πάγου που ήθελε να ξεκαθαρίσει τη θέση του ότι δεν θα πάει, έβγαλε ανακοίνωση σχετικά στις 25 Σεπτεμβρίου. Θα το καταθέσω στα Πρακτικά. Μέχρι τις 5 Οκτωβρίου που κατέθεσα την επίκαιρη ερώτησή μου -θα την καταθέσω και αυτήν στα Πρακτικά- δεν υπήρχε καμία δήλωση του κ. Φλωρίδη ότι δεν θα πάει, αλλά ούτε και μέχρι την έναρξη της εκδήλωσης δεν υπήρχε ξεκαθάρισμα της θέσης του, εξ ου και προκλήθηκε η δυσφορία του κ. Σεβαστίδη, διότι τον άδειασε και ο κ. Φλωρίδης.
(Στο σημείο αυτό η Πρόεδρος της Πλεύσης Ελευθερίας, κ. Ζωή Κωνσταντοπούλου καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)
Επιβεβαιώθηκε δε από τη διαδικασία, αυτή την αδιανόητη και ντροπιαστική για την ιστορία του δικαστικού και εισαγγελικού λειτουργήματος, ότι ήταν απλώς μια εργαλειοποίηση, προκειμένου επίορκοι δικαστές μαζί με επίορκους κυβερνώντες να επιτεθούν σε συνηγόρους που ενοχλούν κατ’ εξοχήν σε εμένα που είμαι πολιτική σας αντίπαλος και αυτό προκύπτει και από την ομιλία Σεβαστίδη στην εκδήλωση αυτή, στην οποία δύο φορές αναφέρεται ειδικώς σε εμένα. 
Το ζήτημα λοιπόν, κύριε Μπούγα, είναι το εξής, ο Σεβαστίδης δεν ξεκίνησε να δρα μόνος του. Σεβαστίδης και Φλωρίδης σε αγαστή συνεργασία τορπιλίζουν εδώ και μεγάλο διάστημα τη δίκη των Τεμπών, επιτίθενται συστηματικά σε γονείς, συγγενείς και συνηγόρους, στοχοποιούν συνηγόρους υπεράσπισης των θυμάτων και των οικογενειών τους και εμένα και τον κ. Κωνσταντόπουλο προεξαρχόντως με στόχο να βοηθήσουν αυτό το οποίο εσείς λέτε ότι δεν υπάρχει. Ποιο; Τη συγκάλυψη.
Ο κ. Σεβαστίδης που οργάνωσε αυτήν την εκδήλωση είναι εκείνος που ενεπλάκη ενεργά στην υπόθεση του εγκλήματος των Τεμπών, επισκεπτόμενος τη Λάρισα και ερχόμενος σε επαφή με δικαστές που κρίνανε υποθέσεις στην πιο κρίσιμη στιγμή, στις 10 Μαρτίου του 2026, την ώρα που οι οικογένειες θα αποκτούσαν με δικές μας ενέργειες πρόσβαση στα κρυπτόμενα επί τρία χρόνια βίντεο, φωτογραφίες, λήψεις drone, που υπήρχαν στην διάθεση και στην κατοχή των πραγματογνωμόνων και δεν τα είχανε βάλει στη δικογραφία. Εκείνη τη μέρα που επρόκειτο να δοθούν αυτά τα υλικά, εκείνη τη μέρα ο Σεβαστίδης επισκέφτηκε τη Λάρισα και εκείνη τη μέρα λιποθύμησε στην έδρα η δικαστής που εκδίκαζε την υπόθεση και έφυγε κλαίγοντας και λέγοντας: «Δεν μπορώ να συνεχίσω».
Και επειδή παράγεται το αφήγημα ότι δήθεν εγώ ευθύνομαι γι’ αυτό, εγώ εκείνη τη μέρα δεν ήμουν στη Λάρισα, ήμουν εδώ στην Ολομέλεια της Βουλής και συζητούσαμε το πόρισμα για τον ΟΠΕΚΕΠΕ.
Το ερώτημα, λοιπόν, είναι ο κ. Φλωρίδης μέχρι ποιου βαθμού θα συνεχίσει να εμπλέκεται σε αυτήν την επιλήψιμη και αξιόποινη δράση. 
Ευχαριστώ.
ΠΡΟΕΔΡΕΥΩΝ (Βασίλειος Βιλιάρδος): Ευχαριστούμε πολύ, κυρία Πρόεδρε. 
Έχετε τον λόγο, κύριε Υφυπουργέ. 
ΙΩΑΝΝΗΣ ΜΠΟΥΓΑΣ (Υφυπουργός Δικαιοσύνης): Η δίκη των Τεμπών διεξάγεται και διεξάγεται δημόσια. Επομένως, όχι μόνο οι παράγοντες της δίκης, αλλά και οποιοσδήποτε πολίτης μπορεί να παρακολουθεί τη διαδικασία και πώς αυτή γίνεται και αν τηρούνται οι δικονομικοί κανόνες ή όχι. 
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Δεν μεταδίδεται.
ΙΩΑΝΝΗΣ ΜΠΟΥΓΑΣ (Υφυπουργός Δικαιοσύνης): Επομένως, έχουμε μία δημόσια δίκη που μπορεί οποιοσδήποτε θέλει να την παρακολουθεί. 
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Στη Λάρισα.
ΙΩΑΝΝΗΣ ΜΠΟΥΓΑΣ (Υφυπουργός Δικαιοσύνης): Δεύτερον, είπα, κύριε Πρόεδρε και επιμένω σε αυτό ότι το Υπουργείο λειτουργεί θεσμικά. Δεν ερχόμαστε εδώ για να σχολιάσουμε τις απόψεις και τις θέσεις των επιστημονικών φορέων. Δεν παίρνουμε θέση για εκκρεμή δικανικά ζητήματα, πολλώ δε μάλλον για εκκρεμείς υποθέσεις και ασφαλώς δεν προσωποποιούμε τα ζητήματα και θέλω να επισημάνω πως δεν νομοθετούμε και εκδικητικά. Πάντα βλέπουμε και μελετάμε τα γεγονότα. Κρίνουμε εάν πρέπει να έχουμε νομοθετικές παρεμβάσεις και σε τι βαθμό. Διαβουλευόμαστε με όλους τους φορείς και στη συνέχεια καταρτίζουμε τα σχέδια νόμου, τα οποία φέρνουμε προς συζήτηση και ψήφιση στην Εθνική Αντιπροσωπεία.
Νομίζω ότι αυτή η συμπεριφορά και ο τρόπος νομοθέτησης του Υπουργείου δεν πρέπει να αμφισβητείται και σε κάθε περίπτωση αποδεικνύεται. 
Ευχαριστώ, κύριε Πρόεδρε.
ΠΡΟΕΔΡΕΥΩΝ (Βασίλειος Βιλιάρδος): Ευχαριστούμε πολύ, κύριε Υφυπουργέ. 
Θα συνεχίσουμε με την δεύτερη με αριθμό 12/5-10-2026 επίκαιρη ερώτηση πρώτου κύκλου του Βουλευτή Α΄ Θεσσαλονίκης της Κοινοβουλευτικής Ομάδας του Κομμουνιστικού Κόμματος Ελλάδας κ. Ιωάννη Δελή προς την Υπουργό Παιδείας, Θρησκευμάτων και Αθλητισμού με θέμα: «Για την άμεση κάλυψη όλων των ελλείψεων σε εκπαιδευτικούς».
Θα απαντήσει ο Υφυπουργός Παιδείας, Θρησκευμάτων και Αθλητισμού, ο κ. Κωνσταντίνος Βλάσης.
Ορίστε, κύριε Δελή, έχετε τον λόγο. 
ΙΩΑΝΝΗΣ ΔΕΛΗΣ: Ευχαριστώ, κύριε Πρόεδρε.
Από το καλοκαίρι ήταν ακόμα γνωστό σε όλους -και στο Υπουργείο σας, κύριε Υπουργέ- ότι τα σχολεία τον Σεπτέμβρη και τον Οκτώβρη θα είχαν -και έχουν- ελλείψεις εκπαιδευτικών, αφού από τότε ακόμα ήταν γνωστά τα δεκάδες χιλιάδες κενά που καταγράφονταν, μετά τις απολύσεις των αναπληρωτών της προηγούμενης σχολικής χρονιάς. Βεβαίως, είναι χιλιάδες οι αναπληρωτές που καλύπτουν σταθερά για πάρα πολλά χρόνια πάγιες ανάγκες. Οι μόνιμοι διορισμοί που τελικά έγιναν -5.000 στον αριθμό τελικά, παρά το ότι υποσχεθήκατε 10.000- δεν κάλυψαν ούτε καν τις 5.100 περίπου συνταξιοδοτήσεις των εκπαιδευτικών. 
Έχουν πραγματοποιηθεί από τότε έως τώρα δύο φάσεις προσλήψεων αναπληρωτών εκπαιδευτικών και τα εκπαιδευτικά κενά στα σχολεία παραμένουν, κύριε Υπουργέ, και υπολογίζονται σε 16.343 αυτή τη στιγμή, σύμφωνα με τα επίσημα στοιχεία του ίδιου του Υπουργείου. Ο αριθμός αυτός επιμερίζεται ως εξής: Είναι 9.000 στην πρωτοβάθμια τα κενά, στη γενική και ειδική, 4.500 χιλιάδες στη δευτεροβάθμια, γενική και ειδική, και 3.000 περίπου στο ειδικό εκπαιδευτικό και βοηθητικό προσωπικό των ειδικών σχολείων. 
Συγκεκριμένα, λείπουν περισσότεροι από 6.000 δάσκαλοι, 1.500 περίπου νηπιαγωγοί, κοντά 1.000 φιλόλογοι, 450 μαθηματικοί, 500 αγγλικής γλώσσας, πάνω από 500 γυμναστές, 300 μουσικοί και πάει λέγοντας. Είναι χαρακτηριστικό μάλιστα ότι το 30% των κενών στα ειδικά -το ξαναλέω, στα ειδικά- σχολεία δεν έχει καλυφθεί ακόμη. 
Όμως, ακόμα κι αυτός ο τεράστιος αριθμός των ελλείψεων των εκπαιδευτικών, δεν αποτυπώνει τις σημερινές, τις πραγματικές μορφωτικές ανάγκες των μαθητών, που είναι βέβαια ακόμα μεγαλύτερος αυτός ο αριθμός. Γιατί και αυτός ο αριθμός των 16.000 και πλέον εκπαιδευτικών που επισήμως λείπουν, είναι με βάση την αντιεκπαιδευτική πολιτική την οποία εφαρμόζετε και εσείς και ορίζει, για παράδειγμα, ανώτατο όριο είκοσι πέντε ή ακόμα και είκοσι επτά μαθητών ανά τμήμα και εκτός από συγχωνεύσεις τμημάτων, καταργεί και πάρα πολλά ολιγομελή τμήματα ομάδων μαθημάτων προσανατολισμού και στα γενικά και στα επαγγελματικά λύκεια ή με έναν τελείως αντιεπιστημονικό τρόπο υποκαθιστά την εξατομικευμένη παράλληλη στήριξη από τα τμήματα ένταξης, έναν ενταξιακό θεσμό βέβαια με πολύ διαφορετικό ρόλο και αποστολή.
Το αποτέλεσμα είναι ολοήμερα σχολεία να υπολειτουργούν, μαθήματα να μη διδάσκονται, καλλιτεχνικά, χιλιάδες μαθητές χωρίς παράλληλη στήριξη, κλειστά τμήματα ένταξης, μηδενικές προσλήψεις σε ζώνες εκπαιδευτικής προτεραιότητας και υποστήριξης των ΕΠΑΛ. 
Σας ρωτάμε, λοιπόν, τι θα κάνετε, ώστε να καλυφθούν αυτά τα κεφάλαια; 
ΠΡΟΕΔΡΕΥΩΝ (Βασίλειος Βιλιάρδος): Ευχαριστούμε πολύ, κύριε συνάδελφε. 
Κύριε Υφυπουργέ, έχετε τον λόγο.
ΚΩΝΣΤΑΝΤΙΝΟΣ ΒΛΑΣΗΣ (Υφυπουργός Παιδείας, Θρησκευμάτων και Αθλητισμού): Κύριε συνάδελφε, είναι αλήθεια ότι η στελέχωση των σχολείων είναι ένα ζήτημα που μας απασχολεί καθημερινά και αυτό, διότι ξέρουμε όλοι μας πολύ καλά ότι πίσω από κάθε λειτουργικό κενό βρίσκονται οι μαθητές, βρίσκονται οι οικογένειές τους που περιμένουν από το δημόσιο σχολείο να λειτουργεί όπως πρέπει. Αυτό νομίζω όλοι εμείς εδώ θέλουμε. Γι’ αυτό και δεν θα μας ακούσετε να ισχυριζόμαστε ότι όλα έχουν λυθεί και ότι δεν υπάρχουν κενά. Υπάρχουν.
Βέβαια, θα περίμενα εδώ να πείτε και εσείς την τεράστια προσπάθεια που έχει κάνει αυτή η Κυβέρνηση τα τελευταία χρόνια, καθώς τα τελευταία πέντε-έξι χρόνια έχουν διοριστεί 55.000 μόνιμοι εκπαιδευτικοί. Αυτός ο αριθμός είναι μοναδικός. Νομίζω δεν αμφισβητείται από κανέναν. Είχαμε πάνω από 10.000 εκπαιδευτικούς τα τελευταία πέντε χρόνια και άλλες 5.000, όπως ομολογήσατε μόλις σήμερα εσείς. Άρα, 55.000 μόνιμες προσλήψεις, οι οποίες δείχνουν πραγματικά ότι αυτή η Κυβέρνηση στις βασικές της προτεραιότητες έχει την παιδεία, την εκπαίδευση των παιδιών μας.
Εκείνο, λοιπόν, που δεν ανταποκρίνεται στην πραγματικότητα είναι η εικόνα ότι το Υπουργείο δεν κινείται για την κάλυψή τους, όπως βέβαια και οι ακριβείς αριθμοί, τους οποίους πριν λίγο αναφέρατε. 
Φέτος, λοιπόν, προχωρήσαμε σε 5.259 διορισμούς μόνιμων εκπαιδευτικών και μελών ειδικού επιστημονικού και ειδικού βοηθητικού προσωπικού, ενώ στην πρώτη φάση ολοκληρώσαμε 30.240 προσλήψεις αναπληρωτών και μελών ΕΕΠ και ΕΒΠ. Στη δεύτερη φάση προχωρήσαμε σε 6.683 νέες προσλήψεις αναπληρωτών εκπαιδευτικών και μελών ειδικού εκπαιδευτικού και βοηθητικού προσωπικού σε όλη τη χώρα. Απ’ αυτούς, οι 5.880 είναι εκπαιδευτικοί πρωτοβάθμιας και δευτεροβάθμιας εκπαίδευσης, οι 778 ΕΕΠ και ΕΒΠ και οι 25 εκπαιδευτικοί αφορούν τα Δημόσια Ωνάσεια Σχολεία. 
Και θέλω να σταθώ ιδιαίτερα στην ειδική αγωγή. Μέσα από τις δύο κύριες διαδικασίες προσλήψεων, τοποθετούνται πάνω από 4.000 εκπαιδευτικοί και μέλη ΕΕΠ και ΕΒΠ σε δομές και υπηρεσίες υποστήριξης μαθητών με αναπηρία ή ειδικές εκπαιδευτικές ανάγκες. Μόνο στη συγκεκριμένη φάση απ’ τα 778 μέλη ΕΕΠ και ΕΒΠ 356 κατευθύνονται στις σχολικές μονάδες ειδικής αγωγής, 321 στην εξειδικευμένη εκπαιδευτική υποστήριξη και παράλληλη στήριξη, 68 στα ΚΕΔΑΣΥ και 33 στα σχολικά δίκτυα εκπαιδευτικής υποστήριξης. 
Αναφερθήκατε, όμως, -και θέλω να το τονίσω- και στα Δημόσια Ωνάσεια Σχολεία και εδώ θέλω να είμαι ξεκάθαρος. Δεν υπάρχει καμιά προτεραιοποίηση των Ωνάσειων έναντι των υπόλοιπων δημόσιων σχολείων. Οι 25 συγκεκριμένες προσλήψεις εντάσσονται στη συνολική διαδικασία στελέχωσης. 
Για το Υπουργείο, για μας, κύριε συνάδελφε, ένα σχολείο δεν αποκτά μεγαλύτερη ή μικρότερη αξία λόγω του τύπου του, λόγω της περιοχής, του πού βρίσκεται ή της ονομασίας του. Κάθε παιδί δικαιούται ένα σχολείο που να λειτουργεί σωστά. 
Και βέβαια η προσπάθεια δεν σταματάει εδώ. Η δική μας υποχρέωση είναι πολύ συγκεκριμένη, να συνεχίσουμε μέχρι τα πραγματικά λειτουργικά προβλήματα των σχολείων να περιοριστούν όσο περισσότερο γίνεται. Και αυτό ακριβώς νομίζω ότι κάνουμε και το βλέπουν όλοι. 
Σας ευχαριστώ. 
ΠΡΟΕΔΡΕΥΩΝ (Βασίλειος Βιλιάρδος): Ευχαριστούμε πολύ, κύριε Υφυπουργέ. 
Κύριε Δελή, έχετε τον λόγο. 
ΙΩΑΝΝΗΣ ΔΕΛΗΣ: Ευχαριστώ, κύριε Πρόεδρε.
Προσφιλές επιχείρημα της Κυβέρνησης είναι οι διορισμοί που έγιναν τα τελευταία χρόνια και που πράγματι έγιναν. Ξεχνάτε, όμως, να μας πείτε πόσα χρόνια είχαν να γίνουν οι διορισμοί στα σχολεία. Πάνω από δώδεκα χρόνια. Σκεφτείτε, λοιπόν, να μη γινόταν και αυτοί οι μόνιμοι διορισμοί. Αυτή τη στιγμή και με αυτούς τους διορισμούς και μετά από δύο φάσεις αναπληρωτών, έχουμε πάνω από δεκαέξι χιλιάδες κενά. Σκεφτείτε να μην είχαν γίνει και αυτοί οι διορισμοί. Η κατάσταση θα ήταν εκρηκτική, κύριε Υπουργέ, και το γνωρίζετε πάρα πολύ καλά.
Αναγνωρίζετε την ύπαρξη των κενών. Αυτό είναι θετικό, αλλά δεν αρκεί. Η δουλειά σας δεν είναι να τα αναγνωρίζετε. Η δουλειά σας είναι να τα καλύπτετε. Και αυτό θα έπρεπε να είχε γίνει από την πρώτη μέρα που ξεκίνησαν να λειτουργούν τα σχολεία. Δεν θέλω να θυμίσω τι ακούγαμε τότε, ότι φταίνε οι έγκυες γυναίκες οι οποίες φεύγουν από τα σχολεία! Βουλευτής της παράταξής σας το είπε αυτό.
Μιλήσατε για τα Ωνάσεια Σχολεία και λέτε ότι δεν είναι προτεραιότητα για εσάς αυτά τα σχολεία. Είναι προτεραιότητα, όμως, για τον νόμο που ψηφίσατε. Γιατί ενώ για τα υπόλοιπα σχολεία ως ανώτατο όριο μαθητών υπολογίζεται ο αριθμός 25 και 27, για τα Ωνάσεια Σχολεία είναι 20 με 22.Γιατί αυτή η διαφορά; Γιατί αυτή η διάκριση, εάν δεν είναι προτεραιότητα; 
Τέλος πάντων, μπορώ να πω ορισμένα παραδείγματα σε σχέση με τα κενά. Να φέρω ορισμένα παραδείγματα πανελλαδικά από την Κοζάνη, όπου στο καλλιτεχνικό σχολείο, για παράδειγμα, λείπουν εκπαιδευτικοί χορού και θεάτρου. Να μη μιλήσω για τους σχολικούς νοσηλευτές, όπου εκεί η κατάσταση είναι πραγματικά εκρηκτική. Αρκεί να σας πω ότι στην Καλαμάτα -μονάχα στην περιοχή της Καλαμάτας- λείπουν 6 σχολικοί νοσηλευτές. 
Αυτό έχει ως αποτέλεσμα, κύριε Πρόεδρε, κάποια παιδιά να μην μπορούν να πάνε σχολείο, να παρακολουθήσουν τα μαθήματά τους. 
Στα σχολεία του βόρειου Έβρου, εκεί στα σύνορα, σε πενήντα σχολεία υπάρχουν 60 κενά. Και βέβαια ακολουθείτε και εσείς την προσφιλή μέθοδο όλων των κυβερνήσεων με συγχωνεύσεις τμημάτων σε Βόλο, Ζάκυνθο, Λήμνο και όπου αλλού. 
Είναι χαρακτηριστικό και θέλω να το πω αυτό, αφορά τα δημοτικά σχολεία της Χίου, όπου εκεί εκατό μαθητές της Ε΄ και ΣΤ΄ Δημοτικού επέλεξαν τη γερμανική γλώσσα ως δεύτερη ξένη γλώσσα, όπως έχουν αυτό το δικαίωμα. Επειδή, όμως, μέχρι τώρα δεν έγινε πρόσληψη εκπαιδευτικού γερμανικής γλώσσας, υποχρεώσατε αυτά τα παιδιά να αλλάξουν την επιλογή τους, να πάρουν μια άλλη ξένη γλώσσα. Και άντε, θα έλεγε κανείς γι’ αυτά που πάνε τώρα στην Ε΄ Δημοτικού, δεν υπάρχει κανένα πρόβλημα, πέρα από το ότι αλλάζουν την επιλογή τους. Για τα παιδιά, όμως, που είναι στην ΣΤ΄ και πέρυσι κάνανε γερμανικά ως δεύτερη ξένη γλώσσα; Για σκεφτείτε!
Αυτά είναι τα αποτελέσματα της πολιτικής σας, δυστυχώς. Μια πολιτική, βέβαια, η οποία πίσω απ’ όλα κρύβει αυτή τη λεγόμενη ορθολογική αξιοποίηση και κατανομή των ανθρώπινων πόρων, δηλαδή να παίρνουμε εκπαιδευτικούς και να τους βάζουμε να κάνουν υπερωρίες, να μετακινούνται από σχολείο σε σχολείο, να μεγαλώνουμε τα τμήματα, να τους αναθέτουμε να κάνουν μαθήματα για τα οποία δεν έχουν σπουδάσει, μαθήματα Καλλιτεχνικά, μαθήματα Φυσικής Αγωγής και άλλα μαθήματα, είναι μια γενικευμένη πρακτική που, δυστυχώς, συνεχίζεται.
Βεβαίως, όλα αυτά είναι αποτέλεσμα της σφιχτής δημοσιονομικής πολιτικής που ακολουθείτε στην εκπαίδευση, στην υγεία και σε όλους τους κοινωνικούς τομείς για να εξοικονομείτε χρήματα, έτσι ώστε να χρηματοδοτείτε την πολεμική προετοιμασία και οικονομία. Αυτό είναι το συμπέρασμα που προκύπτει από την πολιτική σας.
Ευχαριστώ.
ΠΡΟΕΔΡΕΥΩΝ (Βασίλειος Βιλιάρδος): Ευχαριστούμε πολύ, κύριε συνάδελφε. 
Πριν σας δώσω τον λόγο, κύριε Υφυπουργέ, μία ανακοίνωση στο Σώμα. 
Γίνεται γνωστό στο Σώμα ότι από τα άνω δυτικά θεωρεία παρακολουθούν τη συνεδρίαση, αφού ενημερώθηκαν για την ιστορία του κτιρίου και τον τρόπο οργάνωσης και λειτουργίας της Βουλής, τριάντα έξι μέλη από την αντιπροσωπεία του Διεθνούς Ιπποκρατικού Ινστιτούτου. 
Η Βουλή σάς καλωσορίζει και σας εύχεται ό,τι καλύτερο. 
(Χειροκροτήματα από όλες τις πτέρυγες της Βουλής)
Έχετε τον λόγο, κύριε Υφυπουργέ.
ΚΩΝΣΤΑΝΤΙΝΟΣ ΒΛΑΣΗΣ (Υφυπουργός Παιδείας, Θρησκευμάτων και Αθλητισμού): Συνάδελφε, πραγματικά χαίρομαι που αναγνωρίσατε -έστω στη δευτερολογία σας- δημόσια τον πολύ μεγάλο αριθμό, κοντά στους πενήντα πέντε χιλιάδες εκπαιδευτικούς μόνιμους τους οποίους διορίσαμε τα τελευταία έξι χρόνια και καλό είναι αυτό να ακούγεται. Γιατί, πέραν των διαφορών μας και των αντιπαραθέσεων μας, πρέπει και η αλήθεια να βγαίνει προς τα έξω. Και νομίζω ότι συμφωνείτε και εσείς ότι πίσω από τους αριθμούς υπάρχει και ένα βασικό σημείο. Κανείς δεν θέλει τάξη χωρίς εκπαιδευτικό, παιδί χωρίς την υποστήριξη που δικαιούται ή σχολική υποδομή που να μη λειτουργεί πλήρως. 
Πρέπει, όμως, να δούμε και τι γίνεται στην πράξη και γνωρίζετε και εσείς ότι η στελέχωση του σχολικού συστήματος είναι μια δυναμική διαδικασία. Το αναφέρατε, έστω επιφανειακά, προηγουμένως, για την αρχή της χρονιάς που κάποια γυναίκα μπορεί να είναι έγκυος, κάποιος να βάλει μια αναρρωτική άδεια. Εμείς είμαστε εδώ και αναγνωρίζουμε όλα αυτά τα δικαιώματα των δημοσίων υπαλλήλων και ακριβώς γι’ αυτόν τον λόγο, το καταλαβαίνουμε, παίρνουν τις άδειες τους και εμείς σε μια τέτοια δυναμική κατάσταση ερχόμαστε μετά με αναπληρωτές να καλύψουμε όλα αυτά τα κενά. Αλλά είναι εύλογο κάποιοι εκπαιδευτικοί να έχουν ειδικές ανάγκες και η πολιτεία οφείλει να δείχνει παντού και την ευαισθησία της αλλά και την αρωγή της. 
Οι ανάγκες, λοιπόν, γι’ αυτόν ακριβώς τον λόγο, κύριε συνάδελφε, ανακαταγράφονται και επανεκτιμούνται και μετά τη δεύτερη φάση ζητήσαμε από τις διευθύνσεις εκπαίδευσης να επιστρέψουν στον ΟΠΣΥΔ και να δηλώσουν τα απολύτως απαραίτητα και ανελαστικά κενά της γενικής εκπαίδευσης, συμπεριλαμβανομένων πρότυπων και πειραματικών σχολείων και αυτό το κάναμε πριν φτάσουμε στη τρίτη φάση, στην οποία αναφερθήκατε πιο πριν. Και εδώ, επειδή δεν το ανέφερα και στην πρωτολογία μου, πιθανότατα θα είδατε ότι την Παρασκευή μόλις ολοκληρώθηκε, αν δεν το είδατε σας το λέω, και η συμπληρωματική φάση για τη δεύτερη φάση. Βγάλαμε επιπλέον δύο χιλιάδες ενενήντα έξι αναπληρωτές εκπαιδευτικούς και μέλη ειδικού εκπαιδευτικού και βοηθητικού προσωπικού στην πρωτοβάθμια και στη δευτεροβάθμια. Και επειδή μιλήσατε και για κάποια συγκεκριμένα κενά, αναφερθήκατε και στους σχολικούς νοσηλευτές, γνωρίζετε ότι ειδικά το κομμάτι το νοσηλευτικό είναι ένα τεράστιο πρόβλημα για την πατρίδα, γιατί χρειαζόμαστε πολύ μεγάλο αριθμό και στα σχολεία και στα νοσοκομεία και στα κέντρα υγείας. Όποιος είναι νοσηλευτής αμέσως διορίζεται. Επομένως, δεν είναι ότι υπάρχουν διαθέσιμοι και δεν τους διορίζουμε. Χρειαζόμαστε διαθεσιμότητα.
Τώρα, επανέρχομαι και λέω ότι ακολουθεί και η τρίτη φάση, τον Νοέμβρη, που θα είναι μια μεγάλη φάση προσλήψεων. Θέλω, όμως, να πω -για τη δημόσια συζήτηση- ότι για εμάς η στελέχωση των σχολείων δεν είναι λογιστική άσκηση, παρότι οι αριθμοί λένε πολλές αλήθειες και το αναφέραμε και προηγουμένως, γιατί για εμάς έχει μεγάλη σημασία να είναι η τάξη γεμάτη, να υπάρχει παράλληλη στήριξη, να υπάρχει το απαραίτητο ειδικό προσωπικό. Επαναλαμβάνω, η δουλειά δεν έχει τελειώσει. Αντίθετα, προχωράμε στην συμπληρωματική τρίτη φάση, αλλά πρέπει να κλείσω με κάτι το οποίο θεωρώ αδιαπραγμάτευτο, γιατί το ξαναείπατε και στη δευτερολογία σας. 
Δεν υπάρχουν, κύριε συνάδελφε, για εμάς σχολεία δύο ταχυτήτων. Δεν υπάρχει σχολείο στο οποίο ένα κενό μετράει περισσότερο από το κενό σε ένα άλλο σχολείο. Είτε βρίσκεται κάποιος σε μεγάλη ή μικρή πόλη, είτε βρίσκεται στο νησί ή σε μια ορεινή περιοχή, είτε βρίσκεται σε γενικό, ειδικό, πρότυπο σχολείο, πειραματικό, Ωνάσειο, εμάς η υποχρέωσή μας είναι η ίδια, είναι κοινή θέλουμε να συνεχίσουμε με προσλήψεις, με συνεχή καταγραφή των αναγκών και να κάνουμε όλες τις παρεμβάσεις που χρειάζονται για να μην υπάρχουν κενά στα σχολεία. 
Σας ευχαριστώ. 
ΠΡΟΕΔΡΕΥΩΝ (Βασίλειος Βιλιάρδος): Ευχαριστούμε πολύ, κύριε Υφυπουργέ. 
Θα συνεχίσουμε με ορισμένες ανακοινώσεις στο Σώμα.
Οι Υπουργοί Επικρατείας, Υγείας, Δικαιοσύνης, Ψηφιακής Διακυβέρνησης καθώς και ο Υφυπουργός στον Πρωθυπουργό κατέθεσαν στις 9-10-2026 σχέδιο νόμου: «Απαγόρευση χρήσης επιγραμματικών υπηρεσιών κοινωνικής δικτύωσης από ανηλίκους». 
Οι Υπουργοί Πολιτισμού, Εθνικής Οικονομίας και Οικονομικών, Εξωτερικών, Παιδείας, Θρησκευμάτων και Αθλητισμού και Δικαιοσύνης κατέθεσαν στις 9-10-2026 σχέδιο νόμου: «Κύρωση της συμφωνίας μεταξύ της Κυβέρνησης της Ελληνικής Δημοκρατίας και της Κυβέρνησης της Δημοκρατίας της Σερβίας για την πρόληψη της κλοπής, της παράνομης ανασκαφής και της παράνομης εισαγωγής, εξαγωγής, διακίνησης ή μεταβίβασης της κυριότητας της πολιτιστικής περιουσίας και την προαγωγή της επιστροφής ή την απόδοσή της».
Παραπέμπονται στις αρμόδιες Διαρκείς Επιτροπές. 
Δύο ανακοινώσεις αδείας.
Ο Βουλευτής κ. Θεόφιλος Λεονταρίδης ζητεί άδεια ολιγοήμερης απουσίας στο εξωτερικό από 12-10-2026 έως 14-10-2026. 
Η Βουλή εγκρίνει; 
ΠΟΛΛΟΙ ΒΟΥΛΕΥΤΕΣ: Μάλιστα, μάλιστα. 
ΠΡΟΕΔΡΕΥΩΝ (Βασίλειος Βιλιάρδος): Η Βουλή ενέκρινε τη ζητηθείσα άδεια. 
Ο Βουλευτής κ. Εμμανουήλ Κόνσολας ζητεί άδεια ολιγοήμερης απουσίας στο εξωτερικό από 15-10-2026 έως 21-10-2026. 
Η Βουλή εγκρίνει; 
ΠΟΛΛΟΙ ΒΟΥΛΕΥΤΕΣ: Μάλιστα, μάλιστα. 
ΠΡΟΕΔΡΕΥΩΝ (Βασίλειος Βιλιάρδος): Η Βουλή ενέκρινε τη ζητηθείσα άδεια. 
Θα συνεχίσουμε τώρα με την έβδομη με αριθμό 22 /5-10-2026 επίκαιρη ερώτηση πρώτου κύκλου του ανεξάρτητου Βουλευτή Β΄ Θεσσαλονίκης κ. Νικολάου Παπαδόπουλου προς την Υπουργό Παιδείας, Θρησκευμάτων και Αθλητισμού με θέμα: «Καταγγελίες γονέων για πιέσεις διευθυντών σχολικών μονάδων για έκδοση νέου τύπου αστυνομικών ταυτοτήτων από μαθητές, παρά την αντίθετη επίσημη απάντηση του Υπουργείου Παιδείας». 
Έχετε τον λόγο, κύριε συνάδελφε, για την πρωτολογία σας.
ΝΙΚΟΛΑΟΣ ΠΑΠΑΔΟΠΟΥΛΟΣ: Ευχαριστώ πολύ, κύριε Πρόεδρε.
Κύριε Υφυπουργέ, καθημερινά λαμβάνω μηνύματα από γονείς που καταγγέλλουν διευθυντές σχολείων διότι πιέζουν μαθητές να εκδώσουν τη νέα αστυνομική ταυτότητα. Διευθυντές σχολείων απειλούν. Ακούτε; Απειλούν ότι χωρίς τη νέα αστυνομική ταυτότητα, οι μαθητές θα αποκλειστούν από τις εξετάσεις, ακόμα και από τις πανελλαδικές. Η έκδοση νέας ταυτότητας συνεπάγεται, βέβαια, και την έκδοση του προσωπικού αριθμού, που πολύ καλά γνωρίζετε ότι πολλοί γονείς αντιδρούν πρωτίστως διά λόγους ελευθερίας, θρησκευτικής συνείδησης και προστασίας των προσωπικών δεδομένων, αλλά και δεν θέλουν να τις παραλάβουν.
Οι παράνομες και αυθαίρετες απαιτήσεις των διευθυντών, αλλά και των εκπαιδευτικών και τα περιστατικά εκφοβισμού, εκβιασμών και απειλών σε γονείς και μαθητές, έρχονται σε αντίθεση με την απάντησή σας στη Βουλή, σε ερώτηση που έκανα 12-12-2025. Η απάντηση της Υπουργού στο αν είναι απαραίτητη η αστυνομική ταυτότητα, ήταν ότι δεν αποτελεί προϋπόθεση για την εγγραφή του μαθητή στη δευτεροβάθμια εκπαίδευση, αφού εναλλακτικά προβλέπονται από τον νόμο πιστοποιητικά του δήμου, τα οποία, μάλιστα, μπορεί αυτεπάγγελτα ο διευθυντής να ζητήσει από το myschool. Συνεπώς, δεν υπάρχει καμία σχετική υποχρέωση προσκόμισης εγγράφου από τους γονείς ή κηδεμόνες κι όμως υπάρχουν διευθυντές σχολείων που δηλώνουν γραπτώς ότι οι παλιές ταυτότητες έπαψαν να είναι σε ισχύ και απαιτούν εκβιαστικά και, μάλιστα, άμεσα τη νέα αστυνομική ταυτότητα με τον προσωπικό αριθμό. 
Αντίστοιχοι αποκλεισμοί καταγγέλλονται και σε ανήλικους αθλητές που τους στερούν την έκδοση δελτίου αθλητή τα διάφορα αθλητικά σωματεία και ακαδημίες, επειδή δεν έχουν αστυνομική ταυτότητα, λέει. 
Ερωτάσθε, λοιπόν, έχουν ενημερωθεί οι διευθυντές σχολείων και οι εκπαιδευτικοί για τα εναλλακτικά μέσα ταυτοποίησης των μαθητών ώστε να σταματήσουν οι απειλές και τα πογκρόμ ψυχολογικής βίας εναντίον των γονέων και των ανήλικων μαθητών, αφού όπως η ίδια η Υπουργός απήντησε το πιστοποιητικό του δήμου μπορεί κάλλιστα να αναζητηθεί αυτεπάγγελτα από τον διευθυντή του σχολείου και δεύτερον, αν προτίθεται το Υπουργείο να εκδώσει άμεσα σαφή εγκύκλιο προς όλες τις σχολικές μονάδες, ώστε να διασφαλιστεί ότι οι μαθητές δεν θα αποκλείονται από εγγραφή, εξετάσεις, πανελλαδικές εξετάσεις, εκδρομές, συμμετοχές κ.ά., επειδή για λόγους συνείδησης και πρωτίστως για λογούς ελευθερίας, αρνούνται να παραλάβουν την ψηφιακή ταυτότητα και τον προσωπικό αριθμό. Βέβαια δεν είναι οι μόνες ομάδες, κύριε Υφυπουργέ, αλλά τώρα αυτό σάς αφορά, τώρα έχουν μπει στο στόχαστρο και οι στρατιωτικοί και τα Σώματα Ασφαλείας και αυτοί είναι υπό καθεστώς πογκρόμ και απειλών.
Ευχαριστώ πολύ.
ΠΡΟΕΔΡΕΥΩΝ (Βασίλειος Βιλιάρδος): Ευχαριστούμε πολύ, κύριε συνάδελφε. 
Κύριε Υπουργέ, έχετε τον λόγο. 
ΚΩΝΣΤΑΝΤΙΝΟΣ ΒΛΑΣΗΣ (Υφυπουργός Παιδείας, Θρησκευμάτων και Αθλητισμού): Σας ευχαριστώ για την ερώτηση που μου θέσατε, γιατί μου δίνει την ευκαιρία να ξεκαθαρίσω και από το Βήμα της Βουλής τι προβλέπει το ισχύον θεσμικό πλαίσιο και να αρθούν όλες οι αμφιβολίες απέναντι στη θέση του Υπουργείου, έτσι ώστε να καταλάβουν όλοι ανεξαιρέτως. 
Για την εγγραφή ενός μαθητή στο Γυμνάσιο ή στο Γενικό Λύκειο προβλέπεται αντίγραφο δελτίου αστυνομικής ταυτότητας ή εφόσον ο μαθητής δεν διαθέτει αστυνομική ταυτότητα, πιστοποιητικό του δήμου ή της δημοτικής ενότητας όπου είναι εγγεγραμμένος και μάλιστα στη δεύτερη αυτή περίπτωση το πιστοποιητικό αναζητείται αυτεπάγγελτα από τον διευθυντή ή τη διευθύντρια του σχολείου. 
Αντίστοιχα, σε ό,τι αφορά τις πανελλαδικές εξετάσεις για τους μαθητές, η αίτηση- δήλωση υποβάλλεται στο λύκειό τους χωρίς πρόσθετα δικαιολογητικά και τα στοιχεία τους αντλούνται από την καρτέλα τους στο πληροφοριακό σύστημα myschool, όπου έχουν, ήδη, ελεγχθεί στο πλαίσιο της εγγραφής και της φοίτησής τους. Και κατά τη συμμετοχή τους στις πανελλαδικές όλοι οι υποψήφιοι εφοδιάζονται από το σχολείο τους με το δελτίο εξεταζομένου. Το ίδιο δελτίο χρησιμοποιείται ως αποδεικτικό της ταυτότητας του υποψηφίου κατά τις Πανελλαδικές και τις εξετάσεις των ειδικών μαθημάτων. 
Άρα, λοιπόν, για να είμαστε ξεκάθαροι, με βάση τις ισχύουσες διατάξεις δεν προβλέπεται ειδική υποχρέωση έκδοσης νέου τύπου αστυνομικής ταυτότητας ή κατοχής προσωπικού αριθμού ως προϋπόθεση για την εγγραφή, τη φοίτηση ή τη συμμετοχή μαθητή στις πανελλαδικές εξετάσεις. 
(Στο σημείο αυτό την Προεδρική Έδρα καταλαμβάνει ο Β΄ Αντιπρόεδρος της Βουλής κ. ΓΕΩΡΓΙΟΣ ΓΕΩΡΓΑΝΤΑΣ)
Τώρα, σε ό,τι αφορά τις καταγγελίες που αναφέρετε, σας ενημερώνω ότι μέχρι σήμερα δεν έχει περιέλθει στις αρμόδιες διευθύνσεις του Υπουργείου καμιά σχετική καταγγελία για σχολική μονάδα ή διευθυντή που εφαρμόζει διαφορετικά από το ισχύον πλαίσιο. Αυτό, βέβαια, δεν σημαίνει ότι δεν θα εξετάσουμε οποιοδήποτε συγκεκριμένο περιστατικό τεθεί υπ’ όψιν μας. Αν έχετε στη διάθεσή σας στοιχεία για συγκεκριμένη σχολική μονάδα ή περίπτωση, σας καλώ να τα καταθέσετε στις αρμόδιες υπηρεσίες του Υπουργείου και θα διερευνηθούν άμεσα και με τη δέουσα προσοχή. 
Σας ευχαριστώ.
ΠΡΟΕΔΡΕΥΩΝ (Γεώργιος Γεωργαντάς): Ευχαριστούμε, κύριε Υπουργέ. 
Παρακαλώ, κύριε συνάδελφε, έχετε τον λόγο για τη δευτερολογία σας. 
ΝΙΚΟΛΑΟΣ ΠΑΠΑΔΟΠΟΥΛΟΣ: Ευχαριστώ πολύ, κύριε Υφυπουργέ. Εμένα με ικανοποιεί η απάντηση που δώσατε, αλλά έχω εδώ πολλά αποδεικτικά στοιχεία και θα σας τα πω ένα προς ένα. 
Φαίνεται ότι υιοθετούνται οι ίδιες πρακτικές, κύριε Υφυπουργέ, με τις υποχρεωτικότητες των mRNA εμβολίων που στην αρχή ήταν προαιρετικά και μετά άρχισαν τα πρόστιμα στους υπερήλικους και η εκδίωξη των υγειονομικών που αντιστάθηκαν. Ίδιες πρακτικές από τα ίδια πρόσωπα. 
Έτσι, λοιπόν, έχουμε γονείς και μαθητές που έλαβαν εκβιαστικά μηνύματα από Γενικό Λύκειο Ασβεστοχωρίου. Θα τα καταθέτω στα Πρακτικά. Παρακαλούνται οι μαθητές να έχουν ταυτότητες νέου τύπου, να βγάλουν άμεσα γιατί δεν θα μπορούν να πάρουν μέρος πουθενά, πουθενά! Ακούτε; Και μιλάμε για τις πανελλήνιες εξετάσεις. 
Μετά, το ίδιο σχολείο πάλι στέλνει το εξής: «Σας ενημερώνουμε πάλι ότι για να λάβει μέρος ο μαθητής στις εξετάσεις χρειάζεται νέου τύπου ταυτότητα, γιατί οι παλιές έπαψαν να είναι σε ισχύ». Ο διευθυντής δηλαδή αναιρεί τους νόμους του κράτους, του Σ.τ.Ε., τις αποφάσεις, προκειμένου να εξυπηρετήσει, δεν ξέρω ποιον να εξυπηρετήσει. 
Από την άλλη, το λύκειο Μίκρας -θα το καταθέσω και αυτό στα Πρακτικά- στέλνει ανακοίνωση προς τους γονείς για την υποβολή δικαιολογητικών. Απαιτείται αντίγραφο ταυτότητας νέου τύπου για τους μαθητές Α΄ λυκείου. Και το φοβερότερο όλων που γίνεται και πρέπει να το δείτε, κύριε Υφυπουργέ, στο ίδιο σχολείο της Μίκρας καταγγέλθηκε ότι μαθητής, μαθήτρια συγκεκριμένα υπέστη εκφοβισμό, μπούλινγκ στα νέα ελληνικά. Το σήκωσε ο δάσκαλος και ο υπεύθυνος του τμήματος να λογοδοτήσει ενώπιον των μαθητών που χλεύαζαν το κοριτσάκι γιατί δεν έβγαλε ταυτότητα, να πει τι φοβάται κ.λπ.. Αυτά είναι αδιανόητα πράγματα και πρέπει να παρέμβετε. 
Με βάση τα νέα δεδομένα, λοιπόν, ζητώ να καλέσετε τους διευθυντές των σχολείων να ανακαλέσουν τα παραπάνω εκβιαστικά μηνύματα, να ζητήσουν συγγνώμη από τους γονείς για την αναστάτωση που τους προκάλεσαν, ενώ όπως πολύ σωστά είπατε, στην ερώτησή μου τον Νοέμβριο του 2025, είπατε αυτά ακριβώς που είπε και η Υπουργός. Ακριβώς τα ίδια μου είπε τότε, όμως άλλα λέτε εδώ στη Βουλή και άλλα κάνουν οι διευθυντές των σχολείων στην πράξη. Πείτε μας ποιοι ευθύνονται γι’ αυτά. 
Αντίστοιχες καταγγελίες καταφτάνουν και από γονείς σε εθνικές ομάδες όπου αποκλείονται ανήλικοι μαθητές από την άθληση. Κάποιος σταματάει την καριέρα τους, όπως τότε που όποιος δεν μπολιαζόταν και δεν έκανε τα εμβόλια, δεν τον έπαιρναν στα αθλήματα. 
Για μένα υπάρχουν βέβαια και άλλοι τρόποι ταυτοποίησης, όπως πολύ σωστά είπατε. Το ίδιο λέει ο Κώδικας Διοικητικής Διαδικασίας, άρθρο 3 παράγραφος 4 και στο άρθρο 25 ο ν.3731 του 2008. Εκεί λέει ότι υπάρχουν πέρα από το δελτίο ταυτότητας, σχετική προσωρινή βεβαίωση αρμόδιας αρχής, διαβατήριο, άδεια οδήγησης, βιβλιάριο υγείας και για τους ανήλικους μέσω ΚΕΠ. 
Για μένα, λοιπόν, αυτά εδώ είναι ένα πραγματικό πολιτικό πλιάτσικο, πέρα από τους μαθητές και τους γονείς και δεύτερον τώρα στους στρατιωτικούς και στα Σώματα Ασφαλείας που τους εκβιάζουν ότι δεν θα παίρνουν τον μισθό, ότι δεν θα μπορούν να κάνουν διάφορα πράγματα, να ταξιδεύουν κ.λπ.. Και ρωτάω, ποιος επιβάλλει στους μαθητές αυτές τις ταυτότητες αυτού του τύπου; 
Τα είπατε αυτά, κύριε Υφυπουργέ, -όχι εσείς, η Κυβέρνησή σας- στους Έλληνες; Τα είπατε αυτό προεκλογικά; Αν δεν τα είπατε και τα κάνετε, είστε έκπτωτοι. Διαχειρίζεστε παράνομα την εξουσία που σας έδωσε ο ελληνικός λαός και γι’ αυτό θα λογοδοτήσετε τόσο για τον προσωπικό ρυθμό, όσο και για τα mRNA εμβόλια που επιβάλατε, το σοδομονόμο που ψηφίσατε, παρά την αντίθεση του ελληνικού λαού και ερήμην του ελληνικού λαού. Αυτά είναι ντροπή και πραγματικά η Κυβέρνηση, όχι εσείς προσωπικά, θα κληθεί κάποια στιγμή να λογοδοτήσει για όλα αυτά τα κακουργήματα. 
Ευχαριστώ πολύ, κύριε Πρόεδρε. 
(Στο σημείο αυτό ο Βουλευτής κ. Νικόλαος Παπαδόπουλος καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)
ΠΡΟΕΔΡΕΥΩΝ (Γεώργιος Γεωργαντάς): Παρακαλώ, κύριε συνάδελφε. 
Κύριε Υπουργέ, παρακαλώ έχετε τον λόγο για τη δευτερολογία σας. 
ΚΩΝΣΤΑΝΤΙΝΟΣ ΒΛΑΣΗΣ (Υφυπουργός Παιδείας, Θρησκευμάτων και Αθλητισμού): Κύριε συνάδελφε, θα επαναληφθούν αυτά που είπα και στην πρωτολογία μου πάνω κάτω και νομίζω ότι με βάση τα όσα είπατε, σε αυτό το ζήτημα χρειάζεται να ξεχωρίσουμε δύο πράγματα. 
Το πρώτο είναι τι προβλέπει η νομοθεσία και επ’ αυτού η απάντηση είναι σαφής. Για την εγγραφή στο σχολείο δεν υπάρχει αδιέξοδο για έναν μαθητή που δεν διαθέτει αστυνομική ταυτότητα. Προβλέπεται πιστοποιητικό δήμου και η αναζήτησή του γίνεται αυτεπάγγελτα από τη σχολική μονάδα. Το ίδιο ισχύει τόσο για το Γυμνάσιο όσο και για το Λύκειο. 
Και επειδή αναφερθήκατε προηγουμένως, από τη στιγμή που το Υπουργείο διά εμού μεταφέρει αυτά δημόσια απέναντι σε εσάς και στον ελληνικό λαό, αυτά ισχύουν και νομίζω κανείς δεν μπορεί να τα αμφισβητήσει. 
Ως προς τις πανελλαδικές εξετάσεις, θέλω να το πω επίσης καθαρά, γιατί αφορά μαθητές και οικογένειες, στις οποίες εύλογα δεν πρέπει να δημιουργείται ανησυχία για κάτι που δεν προβλέπεται. Οι μαθητές υποβάλλουν την αίτηση- δήλωσή τους μέσω του σχολείου. Το δελτίο εξεταζομένου τους χορηγείται και έτσι αυτό αποτελεί το αποδεικτικό της ταυτότητάς τους για τη διαδικασία των εξετάσεων. 
Το δεύτερο ζήτημα τώρα είναι αν στην πράξη σε κάποια σχολική μονάδα δόθηκε διαφορετική οδηγία. Οι υπηρεσίες μας δεν έχουν μέχρι σήμερα καμιά τέτοια καταγγελία ενώπιόν τους. Το πλαίσιο είναι σαφέστατο και δεν αφήνει περιθώρια λανθασμένων ερμηνειών. Δεν θα ήταν όμως σωστό και από την πλευρά μας να πούμε ότι επειδή δεν έχει κατατεθεί καταγγελία, αποκλείεται να έχει υπάρξει, όπως το είπατε και εσείς, κάποια λανθασμένη ενημέρωση σε μεμονωμένη περίπτωση. Γι’ αυτό και σας είπα και ευθέως ότι θα προχωρήσουμε σε οποιεσδήποτε επιπλέον διερευνήσεις. Γι’ αυτό σας κάλεσα, μια και ήδη καταθέσατε κάποια χαρτιά και σας καλώ ό,τι επιπλέον έχετε, συγκεκριμένα στοιχεία, σχολείο, έγγραφα ή επικοινωνία προς γονείς, να τα φέρετε και στο Υπουργείο και στις αρμόδιες υπηρεσίες μας. 
Εμείς να είσαστε σίγουροι ότι θα τα ελέγξουμε και εφόσον διαπιστωθεί ότι υπάρχει εσφαλμένη εφαρμογή ή ερμηνεία του πλαισίου, το οποίο το ανέφερα και στην πρωτολογία μου και τώρα στη δευτερολογία μου, προφανώς θα γίνουν οι απαραίτητες ενέργειες, ώστε οι σχολικές μονάδες να εφαρμόζουν ενιαία αυτό που ήδη προβλέπεται. 
Άρα, συνοψίζω ότι κανένας μαθητής δεν πρέπει να θεωρεί ότι κινδυνεύει να αποκλειστεί από τη φοίτηση, επειδή δεν έχει εκδώσει νέα ταυτότητα και προσωπικό αριθμό. Αυτό δεν προκύπτει από το ισχύον εκπαιδευτικό πλαίσιο. 
Σας ευχαριστώ. 
ΠΡΟΕΔΡΕΥΩΝ (Γεώργιος Γεωργαντάς): Θα συζητηθεί τώρα η με αριθμό 27/5-10-2026 έκτη επίκαιρη ερώτηση δευτέρου κύκλου της Βουλευτού Β2΄ Δυτικού Τομέα Αθηνών της Κοινοβουλευτικής Ομάδας της Ελληνικής Λύσης - Κυριάκος Βελόπουλος κ. Μαρίας Αθανασίου προς την Υπουργό Παιδείας, Θρησκευμάτων και Αθλητισμού με θέμα: «Ανάγκη αναθεώρησης του κανονιστικού πλαισίου πιστοποιήσεων προσόντων και διασφάλισης της αξιοκρατίας στις διαδικασίες επιλογής προσωπικού του ΑΣΕΠ».
Την ερώτηση θα απαντήσει ο Υφυπουργός Παιδείας και Θρησκευμάτων, όπως και νωρίτερα. 
Ορίστε, κυρία συνάδελφε, έχετε τον λόγο. 
ΜΑΡΙΑ ΑΘΑΝΑΣΙΟΥ: Ευχαριστώ, κύριε Πρόεδρε. 
Κύριε Υφυπουργέ, όπως αναδείχθηκε σε εκτενή πρόσφατα δημοσιεύματα του έντυπου και ηλεκτρονικού τύπου, αλλά και σε πρόσφατο σχετικό τηλεοπτικό ρεπορτάζ του κεντρικού δελτίου ειδήσεων του τηλεοπτικού καναλιού ΣΚΑΪ, με τη συμμετοχή του προέδρου της ΟΙΕΛΕ, διαπιστώνονται σοβαρές στρεβλώσεις ως προς τις διαδικασίες απόκτησης τίτλων και πιστοποιήσεων που μοριοδοτούνται στο σύστημα του ΑΣΕΠ. 
Καταγγέλθηκε η λειτουργία μιας ιδιότυπης βιομηχανίας εξπρές πιστοποιητικών, όπου ιδιωτικοί φορείς παρέχουν τη δυνατότητα απόκτησης τίτλων γλωσσομάθειας ανώτατου επιπέδου C2 σε μόλις έξι μήνες από τη λήψη του B2, παρακάμπτοντας τον διεθνώς ακαδημαϊκά αποδεκτό χρόνο του ενάμιση έτους.
Ανάλογα φαινόμενα συμπίεσης του διδακτικού χρόνου καταγράφονται στις πιστοποιήσεις ηλεκτρονικών υπολογιστών, ενώ εντείνονται οι ανησυχίες για κυκλώματα που συγγράφουν πανεπιστημιακές εργασίες επί αμοιβή. Η πρακτική αυτή εξισώνει τους υποψήφιους, που κατέβαλαν πραγματικό μόχθο με εκείνους που παρουσιάζουν αμφισβητούμενης προέλευσης προσόντα, πλήττοντας καίρια την αρχή της ισότητας και της αξιοκρατίας.
Ως εκ τούτου ερωτάστε, κύριε Υφυπουργέ: Προτίθεστε να προβείτε στην εντατικοποίηση των ελέγχων λειτουργίας των ιδιωτικών φορέων και των κέντρων διά βίου μάθησης, καθώς και τη θεσμοθέτηση ελάχιστων υποχρεωτικών χρονικών μεσοδιαστημάτων μεταξύ των διαδοχικών επιπέδων πιστοποίησης της γλωσσομάθειας;
Επίσης, με ποια συγκεκριμένα ελεγκτικά εργαλεία σκοπεύετε να μεριμνήσετε για τη θωράκιση από το ΑΣΕΠ της διαδικασίας ελέγχου γνησιότητας και ουσιαστικού περιεχομένου των υποβαλλόμενων τίτλων γλωσσομάθειας και άλλων προσόντων ακαδημαϊκών δεξιοτήτων, ώστε να προστατευθούν οι υποψήφιοι της διαφανούς εκπαιδευτικής οδού;
Κύριε Υφυπουργέ, αυτή η ανεξέλεγκτη αγορά μορίων εξισώνει τον υποψήφιο που κόπιασε για την πιστοποίηση με εκείνον που αγόρασε την πιστοποίηση, γεγονός το οποίο και προσβάλλει τους υποψήφιους και πλήττει το κύρος του ΑΣΕΠ. Με μεγάλο ενδιαφέρον θα ακούσω τις απαντήσεις σας και κυρίως τις δεσμεύσεις σας για τη διασφάλιση της αξιοπιστίας των τίτλων πιστοποίησης καθώς και του κύρους του ΑΣΕΠ.
Σας ευχαριστώ, κύριε Πρόεδρε. 
ΠΡΟΕΔΡΕΥΩΝ (Γεώργιος Γεωργαντάς): Κύριε Υπουργέ, παρακαλώ έχετε τον λόγο. 
ΚΩΝΣΤΑΝΤΙΝΟΣ ΒΛΑΣΗΣ (Υφυπουργός Παιδείας, Θρησκευμάτων και Αθλητισμού): Κυρία συνάδελφε, το ζήτημα που θέτετε αφορά ευθέως την αξιοπιστία των διαδικασιών πιστοποίησης και τελικά την εμπιστοσύνη των πολιτών στις διαδικασίες επιλογής προσωπικού. Και αυτή είναι μια συζήτηση που οφείλουμε να κάνουμε με ακρίβεια, ακριβώς επειδή αφορά ανθρώπους που επενδύουν χρόνο, κόπο, χρήματα για να αποκτήσουν τα προσόντα απ’ τα οποία στη συνέχεια κρίνονται. 
Χρειάζεται, όμως, απ’ την αρχή να ξεκαθαρίσουμε τις διαφορετικές αρμοδιότητες που εμπλέκονται. Το Υπουργείο Παιδείας μέσω της Διεύθυνσης Εξετάσεων και Πιστοποιήσεων έχει συγκεκριμένη αρμοδιότητα ως προς την οργάνωση και την διεξαγωγή εξετάσεων πανελλαδικού επιπέδου και κρατικών πιστοποιήσεων. 
Ειδικότερα, η αρμόδια υπηρεσία χειρίζεται, μεταξύ άλλων, τις εξετάσεις για το κρατικό πιστοποιητικό γλωσσομάθειας και το κρατικό πιστοποιητικό πληροφορικής. Σχετικά με την αδειοδότηση και τη λειτουργία των κέντρων ξένων γλωσσών αλλά και των ΚΕΔΙΒΙΜ, η αρμοδιότητα βρίσκεται στον ΕΟΠΠΕΠ αλλά και στις αρμόδιες υπηρεσίες του Υπουργείου Παιδείας. Να πω μόνο ότι επί δικής μου θητείας έκλεισαν γύρω στα χίλια πεντακόσια ΚΔΒΜ Ι και ΙΙ, ακριβώς γιατί δεν πληρούσαν πολλές διαδικασίες, γιατί οφείλουμε και πρέπει να είμαστε αυστηροί με βάση το ότι νομοθετούμε. 
Θέλω, όμως, να είμαι τώρα ξεκάθαρος πως στο κομμάτι, που αφορά το Υπουργείο Παιδείας Θρησκευμάτων και Αθλητισμού λειτουργούμε και θα συνεχίζουμε να λειτουργούμε επιδεικνύοντας μηδενική ανοχή απέναντι σε οποιονδήποτε παρεκκλίνει συνειδητά ή μη από αυτά που ορίζει ο νόμος. Πέραν, λοιπόν, των περιοδικών δειγματοληπτικών ελέγχων που πραγματοποιούμε ανά τακτά χρονικά διαστήματα, εξετάζουμε κάθε συγκεκριμένη καταγγελία, η οποία αφορά στη λειτουργία τέτοιας δομής. 
Το ερώτημα, όμως, που θέσατε αναφορικά με το ποιοι τίτλοι και ποια πιστοποιητικά γίνονται δεκτά και μοριοδοτούνται στις διαδικασίες επιλογής προσωπικού του ΑΣΕΠ, είναι κάτι διαφορετικό. Το ΑΣΕΠ διαθέτει δικό του κατάλογο των τίτλων και των πιστοποιητικών που αναγνωρίζει για τις διαδικασίες του και είναι ο αρμόδιος φορέας ως προς την αποδοχή τους στο πλαίσιο των προκηρύξεων. Γι’ αυτό και για λόγους κοινοβουλευτικής συνέπειας, δεν θα ήταν ωφέλιμο να αποδώσουμε στο Υπουργείο Παιδείας αρμοδιότητες που ανήκουν σε άλλους φορείς ή σε άλλα Υπουργεία. 
Ως προς, λοιπόν, το σκέλος που αφορά τις διαδικασίες του ΑΣΕΠ, για την πληρότητα της έρευνάς σας καλό θα ήταν να απευθυνθείτε και στο Υπουργείο Εσωτερικών. 
Αντίστοιχα, για ζητήματα που σχετίζονται με τη λειτουργία ιδιωτικών φορέων στην αγορά, υπάρχει και το αρμόδιο πεδίο του Υπουργείου Ανάπτυξης μέσω του Εθνικού Συστήματος Διαπίστευσης. Αυτό, όμως, -θέλω να το πω και να το ξεκαθαρίσω- δεν σημαίνει ότι το Υπουργείο Παιδείας δεν έχει ευθύνη εκεί που πράγματι έχει αρμοδιότητα. Έχει και την ασκεί. 
Διότι, υπάρχει και ένα δεύτερο πολύ συγκεκριμένο ζήτημα. Πώς διαχειριζόμαστε ως Υπουργείο Παιδείας έναν τίτλο ή ένα πιστοποιητικό που προσκομίζεται στον φάκελο ενός εκπαιδευτικού, ο οποίος πρόκειται να διοριστεί ή να προσληφθεί; Αυτό σχετίζεται και με την ερώτησή σας και σε αυτό θα ήθελα να επανέλθω και στη δευτερολογία μου. 
ΠΡΟΕΔΡΕΥΩΝ (Γεώργιος Γεωργαντάς): Ορίστε, κυρία συνάδελφε, έχετε τον λόγο για την δευτερολογία σας. 
ΜΑΡΙΑ ΑΘΑΝΑΣΙΟΥ: Κύριε Υφυπουργέ, όσον αφορά στους περιοδικούς ελέγχους που λέτε ότι γίνονται, αναφέρεστε σε τυπικούς ελέγχους δικαιολογητικών. Μα εδώ δεν μιλάμε για πλαστά χαρτιά. Μιλάμε, για νομιμοφανώς εκδοθέντα πτυχία φαντάσματα που στερούνται όμως κάθε ουσιαστικού αντικρίσματος γνώσης. Εδώ υπάρχει δομικό πρόβλημα, όχι γραφειοκρατικό. Διαφημίσεις, που υπόσχονται Proficiency για το ΑΣΕΠ σε τρεις μέρες κατ’ οίκον με 1500 ευρώ, κατακλύζουν πλέον το διαδίκτυο. Εμείς το ακούμε. Εσείς όχι; Πρόσφατα η ένωση εξεταστών γλωσσών στην Ευρώπη, ALTE, παρενέβη ανοικτά, ζητώντας να ελεγχθεί άμεσα η αξιοπιστία των πιστοποιητικών γλωσσομάθειας στην Ελλάδα, πλήττοντας και το κύρος του ΑΣΕΠ και βάζοντας σε ένα καλάθι, κατά το κοινώς λεγόμενο, τους υποψήφιους. 
Τούτο συνιστά διασυρμό της χώρας μας, καθώς η Κυβέρνηση έχει καταδείξει την εμπιστοσύνη στους ευρωπαϊκούς θεσμούς. Τούτη την ώρα που οι ίδιοι οι ευρωπαϊκοί θεσμοί αναγκάζονται να υποδείξουν το πρόβλημα, εσείς δεν γίνετε να μένετε άπραγοι και να αφήνετε τη χώρα να εκτίθεται. Πρέπει να προστατευτείτε το κύρος του ΑΣΕΠ ως ο μοναδικός θεσμός που εγγυάται διαφάνεια στις προσλήψεις, οι οποίες πρέπει να ταυτίζονται με τη βέλτιστη επιλογή προσωπικού, που συνεπάγεται γνώσεις που αποκτήθηκαν με ουσιαστική εκπαιδευτική διαδικασία. 
Κύριε Υφυπουργέ, δεν πρόκειται για έναν τυπικό έλεγχο δικαιολογητικών. Αν το κριτήριο της επιλογής μετατραπεί από το ποιος έχει τις γνώσεις, σε ποιος έχει τα χρήματα να αγοράσει ταχύτερα τα μόρια, τότε το σύστημα έχει καταρρεύσει ηθικά και λειτουργικά. Διώχνετε με αυτόν τον τρόπο τους καλύτερους επιστήμονες και τα πιο έντιμα ελληνόπουλα στο εξωτερικό.
Ως Ελληνική Λύση ξεκαθαρίζουμε ότι δεν αφήνουμε κανένα περιθώριο ανοχής σε αυτή τη βιομηχανία εξπρές πιστοποιήσεων, που συντηρεί ένα βαθιά πελατειακό κράτος. Ως εκ τούτου, ζητάμε τη δέσμευσή σας για καθορισμό νομοθετικά ενός λογικού χρονικού διαστήματος μεταξύ των εξετάσεων. Κανείς δεν μαθαίνει μια ξένη γλώσσα στο ανώτερο επίπεδο μέσα σε έξι μήνες ή λίγες βδομάδες. Μέχρι πρότινος για να φτάσουν στο επίπεδα λόγου χάριν Proficiency ή Sorbonne και να λάβουν τα αντίστοιχα διπλώματα, χρειάζονταν τουλάχιστον έξι χρόνια.
Κλείνοντας, προτείνουμε τη διενέργεια αυστηρού δειγματολογικού ελέγχου ουσιαστικών γνώσεων ή προφορικής εξέτασης όπου υπάρχουν βάσιμες καταγγελίες για μαζική έκδοση πτυχίων-φαντασμάτων. Οι γενικόλογες διαβεβαιώσεις πλέον δεν αρκούν. Αν θέλετε πραγματικά αξιοκρατία, αποδείξτε το μας με πράξεις. 
Σας ευχαριστώ. 
ΠΡΟΕΔΡΕΥΩΝ (Γεώργιος Γεωργαντάς): Παρακαλώ, κύριε Υπουργέ, έχετε τον λόγο.
ΚΩΝΣΤΑΝΤΙΝΟΣ ΒΛΑΣΗΣ (Υφυπουργός Παιδείας, Θρησκευμάτων και Αθλητισμού): Κυρία συνάδελφε, σας άκουσα με προσοχή. Θα μου επιτρέψετε να συνεχίσω ακριβώς από εκεί που σταμάτησα. 
Άλλο πράγμα είναι ποιος αποφασίζει ποια πιστοποιητικά γίνονται αποδεκτά σε μια διαδικασία του ΑΣΕΠ και άλλο πράγμα είναι η ευθύνη της διοίκησης να ελέγχει αν τα δικαιολογητικά, που τελικά προσκομίζονται, είναι γνήσια. Και στο δεύτερο αυτό σκέλος, η θέση του Υπουργείου Παιδείας είναι απολύτως σαφής. Έχουν δοθεί συγκεκριμένες οδηγίες σε όλες τις διευθύνσεις εκπαίδευσης, ώστε να ελέγχεται η γνησιότητα των πιστοποιητικών και των λοιπών δικαιολογητικών, που περιλαμβάνονται στους φακέλους των εκπαιδευτικών, οι οποίοι διορίζονται ή προσλαμβάνονται.
Και θέλω να σταθώ σ’ αυτό, γιατί έχει σημασία. Ο έλεγχος δεν είναι δειγματοληπτικός. Δεν ελέγχουμε έναν αριθμό φακέλων και θεωρούμε ότι μ’ αυτό εξαντλήθηκε η υποχρέωση της διοίκησης. Ο έλεγχός αφορά το σύνολο των σχετικών δικαιολογητικών που λαμβάνονται υπ’ όψιν για τον διορισμό ή την πρόσληψη και - είναι το πιο σημαντικό- εφαρμόζεται σε όλους τους φακέλους. Και αυτή η διαδικασία έχει πραγματικά αποτελέσματα. Έχουν εντοπιστεί περιπτώσεις πλαστών πιστοποιητικών. Και όπου διαπιστώθηκε κάτι τέτοιο, ακολουθήθηκαν οι νόμιμες διαδικασίες. Δεν υπήρξε ούτε ανοχή ούτε αδράνεια. 
Σχετικά με το ζήτημα τώρα -γιατί επιμείνατε σε αυτό- της διαδικασίας απόκτησης του εκάστοτε πιστοποιητικού αλλά και τις πραγματικές γνώσεις τις οποίες αντανακλά, θεωρώ ότι πράγματι πρόκειται για μια πολύ σημαντική και ευρύτερη συζήτηση, την οποία οφείλουμε να κάνουμε όλοι οι εμπλεκόμενοι φορείς. Είμαστε εδώ για να διερευνήσουμε, σε συνεργασία με κάθε αρμόδια αρχή, την κάθε καταγγελία και να εξετάσουμε ταυτόχρονα την υιοθέτηση επιπλέον ασφαλιστικών δικλίδων, οι οποίες θα θωρακίσουν τις διαδικασίες αυτές. 
Πρόκειται, όπως καταλαβαίνετε, για ένα ζήτημα πολύπλευρο, καθώς αφορά τόσο τον τρόπο που λειτουργούν τα ιδιωτικά αυτά κέντρα όσο και στο κατά πόσο η λειτουργία τους ανταποκρίνεται στη συμφωνία τους με τον εκάστοτε φορέα πιστοποίησης. 
Γιατί, ξέρετε, αυτά τα φροντιστήρια που αναφέρατε ενδεχομένως έχουν κάποια πιστοποίηση η οποία δεν είναι από εμάς, είναι από το εξωτερικό. Αυτό, λοιπόν, κατά τη γνώμη μου, είναι και το ουσιαστικό σημείο της σημερινής συζήτησης. Η αξιοκρατία δεν διασφαλίζεται μόνο με το να υπάρχει κατάλογος αποδεκτών τίτλων, διασφαλίζεται και στην πράξη, όταν η διοίκηση ελέγχει αν αυτό που προσκομίζεται είναι πραγματικό, γνήσιο και νόμιμο. 
Εκεί, λοιπόν, όπου το Υπουργείο Παιδείας έχει αρμοδιότητα, ο έλεγχος γίνεται. Γίνεται καθολικά και όχι επιλεκτικά και όταν εντοπίζεται κάποια παρατυπία ενεργοποιούνται όλες οι προβλεπόμενες διαδικασίες. Παρόλα αυτά είμαστε εδώ για να συζητήσουμε οποιαδήποτε καταγγελία έχετε στα χέρια σας, οτιδήποτε υπάρχει και μπορείτε να φέρετε στο Υπουργείο να το ελέγξουμε και σαφώς να καθίσουμε όλοι μαζί και να βρούμε λύσεις για οτιδήποτε δεν φτάνει στην αντίληψή μας. 
Σας ευχαριστώ. 
ΠΡΟΕΔΡΕΥΩΝ (Γεώργιος Γεωργαντάς): Ευχαριστούμε, πολύ κύριε Υπουργέ. 
Προχωρούμε τώρα στην πρώτη με αριθμό 5/5-10-2026 επίκαιρη ερώτηση πρώτου κύκλου της Βουλευτού Λασιθίου της Κοινοβουλευτικής Ομάδας του ΠΑΣΟΚ - Κινήματος Αλλαγής κ. Αικατερίνης (Κατερίνας) Σπυριδάκη προς τον Υπουργό Κλιματικής Κρίσης και Πολιτικής Προστασίας με θέμα: «Τι άλλο πρέπει να συμβεί στη Σητεία για να αναβαθμιστεί επιτέλους το πυροσβεστικό κλιμάκιο;».
Θα απαντήσει ο Υπουργός Κλιματικής Κρίσης και Πολιτικής Προστασίας κ. Ευάγγελος Τουρνάς. 
Κυρία συνάδελφε, παρακαλώ για την πρωτολογία σας. 
ΑΙΚΑΤΕΡΙΝΗ (ΚΑΤΕΡΙΝΑ) ΣΠΥΡΙΔΑΚΗ: Ευχαριστώ πολύ, κύριε Πρόεδρε. 
Κύριε Υπουργέ, όντως ειλικρινά αναρωτιέμαι πόσες κρίσεις πρέπει να διαχειριστεί ακόμα το Λασίθι για να στελεχωθούν οι υπηρεσίες μας, πόσες ακόμα πυρκαγιές πρέπει να αντέξει η Σητεία, πόσοι οικισμοί πρέπει να κινδυνεύσουν για να προχωρήσουμε επιτέλους στην αναβάθμιση του πυροσβεστικού κλιμακίου. Γιατί δεν συζητάμε ένα καινούργιο πρόβλημα, συζητάμε ένα πάγιο αίτημα της τοπικής κοινωνίας, του δήμου, των ανθρώπων της Πυροσβεστικής, και για να είμαι πιο σαφής, όλες οι υπηρεσίες του νομού ζητάνε την αναβάθμιση του κλιμακίου της Σητείας σε υπηρεσία. 
Μιλάμε για έναν από τους μεγαλύτερους γεωγραφικά δήμους της Κρήτης, τεράστιες αποστάσεις, δύσβατες περιοχές, ισχυροί άνεμοι. Μιλάμε για το φοινικόδασος Βάι και το γεωπάρκο της UNESCO, αεροδρόμιο, λιμάνι, αιολικά πάρκα, ενεργειακές εγκαταστάσεις στον Αθερινόλακκο. 
Όλο αυτό το επιχειρησιακό βάρος καλείται να καλύψει το κλιμάκιο, το οποίο υπάγεται στην Πυροσβεστική Υπηρεσία Ιεράπετρας, η οποία με τη σειρά της έχει έντονες ανάγκες λόγω της ευφλεξιμότητας, λόγω των θερμοκηπίων, των αγροτικών εγκαταστάσεων, του ξηροθερμικού κλίματος, που στην νοτιοανατολική Κρήτη είναι έντονο, και φυσικά των έντονων ανέμων.
Το παράδειγμα το χαρακτηριστικό είναι η περσινή φωτιά, που νομίζω και σε αυτή εδώ την Αίθουσα όλοι τη θυμόμαστε, στα Φέρμα Ιεράπετρας, όπου φέτος ξέρετε, πολύ καλά, ότι είχαμε πλημμύρες στην ίδια περιοχή. Δεν μιλάμε λοιπόν θεωρητικά. 
Αυτό το καλοκαίρι η Σητεία είχε τέσσερεις πυρκαγιές. Είχε στον Γούδουρα, στην Αγιά Τριάδα, στα Αχλάδια, στην Κάτω Ζάκρο και στο Καρύδι. Στην Αγία Τριάδα τραυματίστηκαν τρεις πυροσβέστες, μα κάηκαν δύο οχήματα. Τον Σεπτέμβριο το Καρύδι εκκενώθηκε και απειλήθηκαν πέντε οικισμοί. Κάθε φορά η ίδια αγωνία, η ίδια κινητοποίηση, οι ίδιες δύσκολες μάχες. 
Και όλες αυτές οι μάχες με πόσους δίνονται; Με έντεκα μόνιμους, οκτώ πενταετείς και έξι εποχικούς, σύμφωνα πάντα με τα διαθέσιμα στοιχεία, και με ένα μέσο όρο ηλικίας που αγγίζει τα 55 έτη. 
Επειδή, κύριε Υπουργέ, βρέθηκα και εγώ η ίδια στο πεδίο και μίλησα και με τους πυροσβέστες και με τους εθελοντές και με τους κατοίκους της περιοχής, ξέρετε τι μου έλεγαν στο Καρύδι την ώρα της φωτιάς; Πού είναι η πρόληψη, πού είναι η στήριξη, πού είναι η ενίσχυση που χρειαζόμαστε και πού είναι η γνώμη της τοπικής κοινωνίας να συμπεριληφθεί στον σχεδιασμό; 
Έχουν απόλυτο δίκιο, γιατί η πρόληψη δεν είναι πολυτέλεια. Δεν είναι κάτι που πρέπει να το θυμόμαστε μόνο όταν ξεσπάσει η φωτιά. Είναι ο ελάχιστος σεβασμός προς τους πολίτες. Είναι ο ελάχιστος σεβασμός προς τα στελέχη της πυροσβεστικής μας, προς εκείνους τους ανθρώπους που κάνουμε εμείς τη μάχη να είναι άνιση, γιατί δεν έχουμε πρόληψη. 
Ο σεβασμός λοιπόν, κύριε Υπουργέ, δεν αποδεικνύεται με έργα, αλλά αποδεικνύεται με προσωπικό, με μέσα και με αποφάσεις. 2019, θετική γνωμοδότηση του Συμβουλίου Επιτελικού Σχεδιασμού για αναβάθμιση της Σητείας. Την ίδια χρονιά ζητήσατε την άποψη του δημοτικού συμβουλίου. Ήταν ομόφωνη. 
Το 2022 μας έχετε πει ότι έχει εγκριθεί η μελέτη καθορισμού της δύναμης και η αναβάθμιση της Σητείας. Και σας ρωτώ σήμερα: Γιατί καθυστερεί το προεδρικό διάταγμα; Θα έρθει η αναβάθμιση της Σητείας; Ναι ή όχι; 
ΠΡΟΕΔΡΕΥΩΝ (Γεώργιος Γεωργαντάς): Παρακαλώ, κύριε Υπουργέ, για την απάντησή σας. 
ΕΥΑΓΓΕΛΟΣ ΤΟΥΡΝΑΣ (Υπουργός Κλιματικής Κρίσης και Πολιτικής Προστασίας): Ευχαριστώ πολύ, κύριε Πρόεδρε.
Κυρία Σπυριδάκη, πρώτα απ’ όλα, όσον αφορά στο πρώτο ερώτημα από αυτά που θέσατε, στην επίκαιρη ερώτηση σχετικά με την αναβάθμιση του Πυροσβεστικού Κλιμακίου της Σητείας σε πυροσβεστική υπηρεσία, να σας πω ότι ήδη αυτή τη συζήτηση την κάναμε πριν από λίγες εβδομάδες σε αντίστοιχη επίκαιρη ερώτηση που μας έθεσε συνάδελφός σας, Βουλευτής του Λασιθίου. Άρα λοιπόν έχει απαντηθεί. 
Παρόλα αυτά θα προσπαθήσω, χωρίς να επεκταθώ σε όλα αυτά που έδωσα την προηγούμενη φορά, να αναφερθώ επί τροχάδην στις διατάξεις που προβλέπονται όσον αφορά στην αναβάθμιση ενός κλιμακίου. Θα ήθελα να σας πω, λοιπόν, ότι σύμφωνα με το άρθρο 79 του ν.4662/2020, η αναβάθμιση των υπηρεσιών του Πυροσβεστικού Σώματος προϋποθέτει την τήρηση μιας προβλεπόμενης διαδικασίας, στο πλαίσιο της οποίας αξιολογούνται από το ίδιο το Πυροσβεστικό Σώμα το σύνολο των επιχειρησιακών αναγκών. 
Η οργανωτική διάρθρωση του Πυροσβεστικού Σώματος δεν μπορεί να αντιμετωπίζεται αποσπασματικά με μεμονωμένες αποφάσεις για κάθε περιοχή, ανεξάρτητα από τις ανάγκες του συνόλου στην επικράτεια. Απαιτεί έναν συνολικό σχεδιασμό με αντικειμενικά επιχειρησιακά κριτήρια, ώστε οι διαθέσιμες δυνάμεις και οι πόροι να κατανέμονται εκεί όπου μπορεί να εξασφαλίζεται η μεγαλύτερη δυνατή αποτελεσματικότητα και ασφαλώς δεν πρόκειται για μια απόφαση που, λαμβάνεται με βάση την προσωπική εκτίμηση τη δική μου ή τη δική σας. 
Κανένας τρίτος δεν μπορεί να υπεισέλθει -πιστέψτε με- σε αυτόν τον σχεδιασμό, που είναι δικαίωμα και ευθύνη της ηγεσίας του Πυροσβεστικού Σώματος. Πρόκειται για μια θεσμική διαδικασία στην οποία έχουν καθοριστικό ρόλο τα αρμόδια όργανα του Πυροσβεστικού Σώματος και η αντικειμενική αξιολόγηση των επιχειρησιακών δεδομένων. 
Ποια είναι αυτά; Είναι τα μορφολογικά χαρακτηριστικά, οι κατοικημένες περιοχές, οι βιομηχανικές εγκαταστάσεις, τα δασικά οικοσυστήματα, τα στατιστικά δεδομένα των πυρκαγιών και τα μετεωρολογικά δεδομένα. Είναι μια σειρά από παραμέτρους, τις οποίες λαμβάνει ο επιτελικός σχεδιασμός του Πυροσβεστικού Σώματος για να μπορέσει να φτιάξει τις υπηρεσίες όπως τις θέλει, για να είναι συμπληρωματικές και αποτελεσματικές σε όλη την επικράτεια. 
Αυτό βέβαια δεν σημαίνει ότι παραβλέπονται τα ιδιαίτερα χαρακτηριστικά που έχει η Σητεία. Σημαίνει ότι εξετάζονται όλα αυτά στο πλαίσιο αυτού που σας προείπα, του συλλογικού επιχειρησιακού σχεδιασμού, που γίνεται χωρίς εξαίρεση για όλες τις περιφέρειες και για όλες τις περιοχές της πατρίδας μας. Αυτά όσον αφορά το ερώτημά σας, το βασικό σας ερώτημα και επιφυλάσσομαι στη συνέχεια για τα επόμενα. 
ΠΡΟΕΔΡΕΥΩΝ (Γεώργιος Γεωργαντάς): Παρακαλώ, κυρία συνάδελφε, για τη δευτερολογία σας.
ΑΙΚΑΤΕΡΙΝΗ (ΚΑΤΕΡΙΝΑ) ΣΠΥΡΙΔΑΚΗ: Κύριε Υπουργέ, σας άκουσα με προσοχή, αλλά επιτρέψτε μου να επιμείνω, γιατί εδώ υπάρχει κάτι πολύ συγκεκριμένο, το οποίο οφείλει συγκεκριμένης απάντησης. Μας είπατε για ένα γενικόλογο πλαίσιο τι γίνεται σε όλες τις υπηρεσίες. 
Θέλω να βάλουμε λίγο τα γεγονότα στη σωστή σειρά. Το 2019 έχουμε θετική γνωμοδότηση από το Συμβούλιο Επιτελικού Σχεδιασμού του Πυροσβεστικού Σώματος για την αναβάθμιση της Σητείας. Σωστά; Σωστά. Την ίδια χρονιά ζητείται η γνώμη από το Δημοτικό Συμβούλιο Σητείας. Σωστά; Σωστά. 
Και σας ρωτώ: Ποιος τη ζήτησε; Ποια υπηρεσία; Σε ποιο πλαίσιο; Σε ποια διαδικασία; Γιατί η απόφαση του δημοτικού συμβουλίου αναφέρει το εξής, ότι η γνώμη ζητήθηκε στο πλαίσιο της αναδιοργάνωσης του κλιμακίου, προκειμένου να αναβαθμιστεί σε πυροσβεστική υπηρεσία τουλάχιστον Δ΄ τάξης. Ο δήμος αποφάσισε ομόφωνα θετικά. Μάλιστα δεσμεύτηκε ότι θα καλύψει τα μισθώματα. Άρα ποια διαδικασία έχει ξεκινήσει; Τι απέγινε; Γιατί σταμάτησε και πότε συνεχίζεται; 
Πάμε παρακάτω. 2024, δική μας ερώτηση κοινοβουλευτικού ελέγχου. Ρωτήσαμε και ενημερωθήκαμε από εσάς ότι από τον Ιανουάριο του 2022 έχει εκπονηθεί μελέτη καθορισμού της απαιτούμενης οργανικής δύναμης του Πυροσβεστικού Σώματος. Μάλιστα μας είπατε ότι η μελέτη αυτή εγκρίθηκε με την απόφαση 1-2022 του Συμβουλίου Επιτελικού Σχεδιασμού και καταλήγατε στη δική σας απάντηση ότι βρίσκεται σε εξέλιξη η αναμόρφωση των πυροσβεστικών υπηρεσιών στο σύνολο και ότι θα προκύψει νέο οργανόγραμμα που θα συμπεριλαμβάνει και τη Σητεία. Το παραδίδω και στα Πρακτικά.
(Στο σημείο αυτό η Βουλευτής κ. Αικατερίνη Σπυριδάκη καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και  Πρακτικών της Βουλής)
Μετά από όλη την ιστορική αναδρομή. Κύριε Υπουργέ, ρωτώ: Τέσσερα χρόνια μετά την έγκριση αυτής της μελέτης πού βρισκόμαστε;
Ολοκληρώθηκε η αναμόρφωση; Αν όχι, γιατί καθυστερεί; Πότε θα προκύψει το νέο οργανόγραμμα και κυρίως τι ακριβώς προβλέπει για τη Σητεία; Γιατί άλλο πράγμα να συμπεριλαμβάνεται η Σητεία σε ένα οργανόγραμμα και άλλο να αναβαθμίζεται πραγματικά σε αυτοτελή πυροσβεστική υπηρεσία. 
Και σήμερα αν μας πείτε ότι προχωράει η ενίσχυση των πυροσβεστικών δυνάμεων, εγώ θα σας πω προσωπικά ότι είναι καλοδεχούμενη. Όλες μας οι υπηρεσίες χρειάζονται στελέχωση. Αλλά το ερώτημά μας δεν είναι αυτό. Το ερώτημα μας είναι ότι αρχικά οι προσλήψεις δεν είναι αναβάθμιση. Τα νέα οχήματα δεν είναι αναβάθμιση. Η θεσμική και η υπηρεσιακή αυτοτέλεια είναι κάτι διαφορετικό. Αναγνωρίζουμε ότι οι υπηρεσιακές εισηγήσεις, όπως είπατε, ανήκουν στα αρμόδια όργανα του Πυροσβεστικού Σώματος, αλλά δεν μπορεί η πολιτική ηγεσία να μας παραπέμπει διαρκώς από τη μία διαδικασία στην άλλη, χωρίς να γνωρίζει πότε ολοκληρώνεται η μία και πότε ξεκινά η άλλη. 
Άρα, όταν δεν έχουμε απαντήσεις, είναι σαν να μας λέτε πρακτικά ότι το Υπουργείο δεν έχει εικόνα. Ξέρει τους γενικόλογους κανόνες, αλλά δεν έχει εικόνα για τη Σητεία. Αν έχει, παρακαλώ παραθέστε τη. Η εισήγηση ναι, είναι υπηρεσιακή αρμοδιότητα, η ευθύνη να προχωρούν οι διαδικασίες όμως είναι πολιτική αρμοδιότητα. 
Κύριε Υπουργέ, μας είπατε ότι θα έχουμε 600 πυροσβέστες επταετούς θητείας, εκ των οποίων 55 στην Κρήτη, 15 στο Λασίθι. Να πούμε αρχικά ότι δεν επαρκούν προφανώς με τις ανάγκες που έχουμε. Και ερωτώ: Πόσοι θα τοποθετηθούν στη Σητεία, πόσοι στην Ιεράπετρα και πόσοι στον Άγιο Νικόλαο, γιατί όλο συνολικές ανακοινώσεις ακούμε και συγκεκριμένα τίποτα.
Μας μιλήσατε για 60 οχήματα στην Κρήτη μέσω του «ΑΙΓΙΣ». Πόσα θα έρθουν στο Λασίθι, πόσα στη Σητεία; Τα δύο οχήματά που καταστράφηκαν στην Αγία Τριάδα έχουν αντικατασταθεί; Γιατί ξέρετε, κύριε Υπουργέ, το γνωρίζετε πολύ καλά και από το προηγούμενο πόστο σας, ότι οι πυροσβέστες δεν επιχειρούν με ανακοινώσεις, επιχειρούν με μέσα. 
Δεν σας ζητώ, λοιπόν, άλλη μία υπόσχεση ούτε να μου αναλύσετε ξανά θεωρητικά πλαίσια. Σας ανακεφαλαιώνω στα εξής:
Το 2019 γνωμοδοτήσεις, το 2022 εγκεκριμένη μελέτη, το 2024 αναμόρφωση σε εξέλιξη, το 2026 ακόμα αναμονή. Το ερώτημα μένει αναπάντητο: Θα αναβαθμιστεί το κλιμάκιο της Σητείας συγκεκριμένα -και όχι ο σχεδιασμός σας όλος- σε υπηρεσία; Και αν ναι, πότε; 
ΠΡΟΕΔΡΕΥΩΝ (Γεώργιος Γεωργαντάς): Παρακαλώ, κύριε Υπουργέ, έχετε τον λόγο για τη δευτερολογία σας. 
ΕΥΑΓΓΕΛΟΣ ΤΟΥΡΝΑΣ (Υπουργός Κλιματικής Κρίσης και Πολιτικής Προστασίας): Ευχαριστώ, κύριε Πρόεδρε, και πάλι.
Κυρία Σπυριδάκη, καταλαβαίνω ότι δεν γίνομαι κατανοητός. Θα σας πω, λοιπόν, και πάλι με σαφήνεια ότι δεν είναι δουλειά του πολιτικού προϊσταμένου, της πολιτικής ηγεσίας να καθορίσει τον επιχειρησιακό σχεδιασμό του Πυροσβεστικού Σώματος, ούτε όσον αφορά τις υπηρεσίες, την κατανομή, ούτε τις αναβαθμίσεις κ.λπ., ούτε βέβαια όσον αφορά την κατανομή των μέσων. 
Εκείνο που έχω να σας πω είναι ότι το Δημοτικό Συμβούλιο έκρινε και αποφάσισε και εισηγήθηκε, όπως λέτε. Από εκεί και πέρα, όμως, για το Συμβούλιο Επιτελικού Σχεδιασμού, όπως λέτε, θα σας πω ότι έχουμε πάνω από εξήντα εισηγήσεις αντίστοιχων Βουλευτών για την περιοχή ευθύνης τους, αλλά και δημοτικών συμβουλίων για την αναβάθμιση υπηρεσιών ή για τη δημιουργία νέων. Σας εξήγησα, λοιπόν, ότι αυτά συνολικά τα παίρνει το Πυροσβεστικό Σώμα και τα εξετάζει για να δει πώς θα κάνει την αναδιάταξη των δυνάμεών του και πώς θα διανείμει και τις υπηρεσίες και τα κλιμάκια, αλλά και τα εργαλεία τα οποία έχει στη διάθεσή του. Άρα, λοιπόν, σαφώς και δεν είναι πολιτική ευθύνη, ούτε πολιτική αρμοδιότητα. 
Ενδεχομένως να θυμάστε παλιότερες εποχές, όταν κάποιος πολιτικός επενέβαινε στον επιχειρησιακό σχεδιασμό των Σωμάτων Ασφαλείας και των Ενόπλων Δυνάμεων. Θυμάμαι τον Τσοχατζόπουλο, για παράδειγμα. Εμείς δεν το κάνουμε αυτό. 
Η δική μας ευθύνη της πολιτικής ηγεσίας είναι η εξής, να προσπαθήσουμε να βρούμε τα μέσα και το προσωπικό που χρειάζεται το Πυροσβεστικό Σώμα για να κάνει τη δουλειά του και αυτό πραγματικά κάνουμε. Και να σας πω το εξής. Ήδη η πρώτη προτεραιότητα και η πρώτη επιχειρησιακή απαίτηση την οποία έθεσε το Πυροσβεστικό Σώμα ήταν η δημιουργία των Μονάδων Δασικών Επιχειρήσεων. Και αυτό κάναμε. Είκοσι μία Μονάδες Δασικών Επιχειρήσεων, δύο από τις οποίες είναι στην Κρήτη. Η μία είναι στο Ηράκλειο και η άλλη στα Χανιά, με περιοχή ευθύνης όλους τους νομούς, όλη την Κρήτη, όλο το νησί. Και πράγματι έχουν επέμβει σε όλες τις φωτιές και σε όλα τα συμβάντα τα οποία έχουμε αντιμετωπίσει στο νησί. 
Από εκεί και πέρα, δεν μείναμε σε αυτό. Δεν φτιάξαμε μόνο αυτές τις είκοσι μία μονάδες με 1.500 πυροσβέστες που προσλάβαμε από τη δεξαμενή των εποχικών πυροσβεστών. Προχωρήσαμε σε αυτό που είπατε, στους ΠΕΘ, πυροσβέστες επταετούς θητείας, για να ενισχύσουμε τις υπηρεσίες, τα κλιμάκια και τους πυροσβεστικούς σταθμούς. Τι κάναμε, λοιπόν; Προσλάβαμε ήδη 150. Έχουμε αυτό που είπατε τώρα, τους 600, από τους οποίους θα πάρει ένα σημαντικό ποσοστό και το Λασίθι, αλλά και στο σύνολό της η Κρήτη. 
Και δεν μείναμε σε αυτό. Με την καινούργια πράξη υπουργικού συμβουλίου εξασφαλίσαμε την πρόσληψη άλλων 600 ΠΕΘ, τους οποίους θα φροντίσουμε μέχρι την άνοιξη να τους έχουμε εντάξει στο Σώμα για να μπορέσουν πλέον 600 και 600 και 150, 1.350 άτομα να κατευθυνθούν στις υπηρεσίες, στα κλιμάκια, στους σταθμούς για να τους ενισχύσουν. 
Και βέβαια και τα οχήματα που παραλαμβάνονται, όπως αναφέρατε, διατίθενται στις υπηρεσίες σταδιακά. Έχουμε παραλάβει πολλά οχήματα διαφόρων τύπων, βοηθητικά κ.λπ. και ήδη έχουμε αρχίσει και παραλαμβάνουμε και τα πυροσβεστικά οχήματα, τα υδροφόρα τα οποία κατανέμονται και θα κατανεμηθούν και θα αντικατασταθούν αυτά που λέτε και στην υπηρεσία της Σητείας και στο Λασίθι. 
Θέλω να πω ότι στοχεύουμε με έναν πραγματικά επιχειρησιακό σχεδιασμό. Αν το Πυροσβεστικό Σώμα μέσω του επιτελικού σχεδιασμού αποφασίσει ότι θα αναβαθμίσει τη Σητεία, να είστε σίγουροι ότι δεν πρόκειται να σταθώ εγώ ή οποιοσδήποτε πολιτικός εμπόδιο. 
(Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας του κυρίου Υπουργού)
Άρα, λοιπόν, εκείνο που λέμε είναι ότι, σύμφωνα με τις προσλήψεις που κάνουμε και τις εντάξεις που κάνουμε στα μέσα, από εκεί και πέρα το Πυροσβεστικό Σώμα θα αποφασίσει τι θα κάνει όσον αφορά και τη Σητεία, αλλά και τα υπόλοιπα 60 κλιμάκια και αναβαθμίσεις και υπηρεσίες που έχουν προτείνει οι περιφερειακοί φορείς. 
Αυτό προσπαθούμε να κάνουμε, να χτίσουμε έναν πραγματικά ισχυρό μηχανισμό αντιμετώπισης των φυσικών καταστροφών. Δεν υπήρχε έλλειμμα ανθρώπινου δυναμικού στα συμβάντα που είχαμε και τώρα στην πλημμύρα, αλλά και στις φωτιές που είχαμε. Δεν υπήρχε έλλειμμα. Υπήρξε σημαντική ενίσχυση…
ΠΡΟΕΔΡΕΥΩΝ (Γεώργιος Γεωργαντάς): Ευχαριστούμε, κύριε Υπουργέ. 
Περνάμε τώρα στην τέταρτη με αριθμό 19/5-10-2026 επίκαιρη ερώτηση πρώτου κύκλου του Βουλευτή Β3΄ Νότιου Τομέα Αθηνών της Κοινοβουλευτικής Ομάδας του ΣΥΡΙΖΑ-Προοδευτική Συμμαχία κ. Νικολάου Παππά προς τον Υπουργό Εθνικής Οικονομίας και Οικονομικών με θέμα: «Αξιοποιήστε τις ευελιξίες για τη δημιουργία πρόσθετου δημοσιονομικού χώρου - Το ψέμα του κόφτη κατέρρευσε».
Θα απαντήσει ο Υφυπουργός Εθνικής Οικονομίας και Οικονομικών κ. Δημήτρης Μαρκόπουλος. 
Κύριε συνάδελφε, έχετε τον λόγο για την πρωτολογία σας, 
ΝΙΚΟΛΑΟΣ ΠΑΠΠΑΣ: Κύριε Πρόεδρε, κύριε Γεωργαντά, ευχαριστώ πάρα πολύ.
Κύριε Υπουργέ, θέλω να ξεκινήσω από την κοστολόγηση των δικών σας νομοσχεδίων. Απρίλιο με Ιούνιο έχετε καταθέσει τέσσερα νομοσχέδια από το Υπουργείο σας: «Φορολογική συνεργασία και συντάξεις», «Επείγουσες ρυθμίσεις ενεργειακού κόστους», «Κοινωνικό Κλιματικό Ταμείο», «Μέτρα Ενεργειακής Κρίσης και λοιπές ρυθμίσεις». Το 42% των διατάξεων είναι ακοστολόγητες. Ακοστολόγητες, το 40% και πλέον, κύριε Πρόεδρε. Αυτήν την απλή έρευνα κάναμε για τα τέσσερα τελευταία νομοσχέδια του Υπουργείου Εθνικής Οικονομίας και Οικονομικών, του Υπουργείου που ξιφουλκεί και πετάει φλόγες πολιτικές και οικονομικές εναντίον όσων ασκούν κριτική και λένε ότι ο δημοσιονομικός χώρος μπορεί να διευρυνθεί. Αυτό το ίδιο Υπουργείο φέρνει το 40% των διατάξεών του ακοστολόγητο. Ω καιροί, ω ήθη! 
Άρα, λοιπόν, νομίζω ότι είναι μια καλή ευκαιρία να μηδενίσει το κοντέρ της συζήτησης και να μας εξηγήσετε. Θα πάει στα Πρακτικά, κύριε Υπουργέ, μην ανησυχείτε, για να είναι και στη διάθεση των άλλων κομμάτων, αλλά νομίζω ότι έχει έρθει η ώρα να μας εξηγήσετε το τι συνέβη από τη ΔΕΘ και πέρα. Ποιος γέννησε ξαφνικά δημοσιονομικό χώρο και διαπιστώσατε ότι έχετε και άλλα περιθώρια από τα 2,2 δισεκατομμύρια για τα οποία έχουν χυθεί τόνοι μελάνης; 
(Στο σημείο αυτό ο Βουλευτής κ. Νικόλαος Παππάς καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής) 
Εδώ και έξι μήνες λέτε, φωνάζετε, διακηρύσσετε ότι δεν υπήρχε, λέει, ένα ευρώ πάνω από τα 2,2 δισεκατομμύρια για το 2026, το υπόλοιπο δηλαδή, και το 2027. Και πήγατε στη ΔΕΘ αυτό. Δυστυχώς, οφείλω να πω, κόμματα της Αντιπολίτευσης εντός και εκτός Βουλής προσαρμόσανε το πρόγραμμά τους σε αυτό το ψέμα -και εννοώ το ΠΑΣΟΚ και το κόμμα του Αλέξη Τσίπρα- και τώρα έρχεστε να μας πείτε ότι βρέθηκε επιπλέον δημοσιονομικός χώρος.
Εάν δε, κύριε Πρόεδρε, αθροίσετε όσα έγραψαν, κατόπιν διαρροών προφανώς, οι κυριακάτικες εφημερίδες, η Κυβέρνηση μάλλον έχει βρει άλλα 2-3 δισεκατομμύρια. Έρχεται και λέει σε εμάς που σηκώσαμε με τεκμηρίωση το θέμα ότι χρειάζεται άδεια για να μειώσει τον ειδικό φόρο κατανάλωσης, ενώ δεν χρειάζεται διότι δώδεκα χώρες τον έχουν μειώσει ήδη και πανηγυρίζει τώρα επειδή πήρε, λέει, ρήτρα εξαίρεσης για να φτιάξουν μπαταρίες μεγάλες εταιρείες με εθνικούς πόρους βέβαια, με πόρους των Ελλήνων φορολογουμένων. Μια εξαίρεση την οποία παίρνει και η Ιταλία και το να διαρρέετε δεξιά και αριστερά ότι πρόκειται περί μοναδικότητας δεν ισχύει. Σας έχουμε πει ποιες είναι οι ελαστικότητες, μέτρα άπαξ και διακριτά μέτρα εσόδων και δεν τα αξιοποιείτε. Εξηγήστε μας γιατί.
ΠΡΟΕΔΡΕΥΩΝ (Γεώργιος Γεωργαντάς): Κύριε Υπουργέ, έχετε τον λόγο για την πρώτη σας απάντηση. 
ΔΗΜΗΤΡΙΟΣ ΜΑΡΚΟΠΟΥΛΟΣ (Υφυπουργός Εθνικής Οικονομίας και Οικονομικών): Ευχαριστώ, κύριε Πρόεδρε. 
Κύριε Παππά, εγώ θα σας δώσω ότι εσείς πολιτικά και ιδεολογικά είστε συνεπής. Πρεσβεύετε τις ίδιες ανεφάρμοστες λύσεις, τις οποίες όμως η Αριστερά πανευρωπαϊκά εισηγείται και πανευρωπαϊκά προτείνει, και τοπικά. 
Το πείραμα απέτυχε, το ξέρετε. Όμως, εσείς είστε τουλάχιστον συνεπής. Άλλοι, όπως ο πρώην Πρωθυπουργός, τον οποίο υπηρετήσατε και ως κόμμα, όχι μόνο ως οντότητα προσωπικά, έχει αλλάξει θέσεις, έχει πάει σε νέες τοποθετήσεις. Όμως, εσείς είστε τουλάχιστον συνεπής. 
Από την άλλη, ερχόσαστε εδώ και μας κουνάτε το δάχτυλο μιλώντας για άλλες λύσεις, τις οποίες κυβερνητικά ουδέποτε μπορέσατε να εφαρμόσετε. Είστε -θέλετε δεν θέλετε, γιατί η Ιστορία έγραψε- η παράταξη η οποία κόστισε ένα τρίτο αχρείαστο μνημόνιο 120 δισεκατομμυρίων ευρώ. Είστε η παράταξη η οποία έφερε τα funds, για τα οποία εμείς ερχόμαστε και νομοθετούμε για να μπουν όρια, εμείς φτιάξαμε τον Κώδικα Δεοντολογίας. 
Εγώ τα δικά σας πεπραγμένα σας θυμίζω, για να μας πείτε και εσείς τότε γιατί το ευρωπαϊκό πλαίσιο ήταν διαφορετικό. Ήταν σκληρό για εσάς και καλό για μας; 
Σας προκαλώ και σας προσκαλώ να μου πείτε ένα καρτέλ το οποίο χτύπησε η κυβέρνηση ΣΥΡΙΖΑ-Ανεξαρτήτων Ελλήνων, ένα καρτέλ το οποίο οδηγήθηκε μπροστά και το πήγατε στην Επιτροπή Ανταγωνισμού. 
Είστε η κυβέρνηση η οποία δεν έκανε καμία παρέμβαση στα διυλιστήρια. Εμείς κάναμε δύο παρεμβάσεις, όχι ο ΣΥΡΙΖΑ και οι Ανεξάρτητοι Έλληνες, να τα θυμίζουμε. 
Μας λέτε για το παράδειγμα της Ιταλίας. Γιατί δεν λέτε -είστε πολύ έμπειρος και ικανός στα οικονομικά- πώς εξελίσσεται αυτή η προσπάθεια; Πέστε, για παράδειγμα, ότι η Ιταλία αναζητά κι άλλον χώρο, ότι έκανε την πρώτη δέσμη μέτρων και αναζητά και δεύτερα, γιατί δεν πήγαν όπως ήθελε. Πέστε -γιατί το ξέρετε πολύ καλά και δεν το λέτε στην τοποθέτησή σας- ότι ακριβώς επειδή η Ιταλία επέλεξε ένα διαφορετικό μονοπάτι, αγνοώντας τις οροφές των δαπανών και τον στόχο δαπανών στον οποίο υπόκειται ο φόρος στα καύσιμα, αυτή τη στιγμή είναι κάτω από ένα καθεστώς εποπτείας από την Ευρωπαϊκή Ένωση. 
Εσείς πολιτευτήκατε τόσους μήνες επίσης -σας πάω σε ένα άλλο πεδίο, αλλά το έχετε πει- με το στεγαστικό υπέροχο παράδειγμα της Ισπανίας, ότι η ισπανική κυβέρνηση των Σοσιαλιστών…
Αυτό βέβαια αφορά και το ΠΑΣΟΚ, γιατί τον Σάντσεθ περίπου μας το παρουσίαζε σαν τον ήρωα της στέγης και η κυβέρνησή του τώρα πέφτει και πηγαίνει σε πρόωρες εκλογές. 
Εμείς λοιπόν, κύριε Παππά, επειδή η χώρα μας έχει υποφέρει από τα «νταούλια», επειδή η χώρα έχει υποφέρει από πολιτικές πρακτικές οι οποίες απείχαν του ευρωπαϊκού δημοσιονομικού κανόνα, είμαστε πάντοτε φειδωλοί και πάντοτε κοστολογημένοι. Και στον προϋπολογισμό εντάσσονται οι δράσεις μας. 
Είπατε για τα μέτρα των 2,2 δισεκατομμυρίων ευρώ. Μα, γνωρίζετε ότι τα μέτρα αφορούσαν το 2027 και είχαν προέκταση και για άλλες χρονιές, όπως το 2028. Σας περιγράφω, για παράδειγμα, το μέτρο σε ό,τι αφορά την προκαταβολή φόρου. Είναι ένα μέτρο το οποίο πάει σε έκταση πιο κάτω. Εμείς λοιπόν είμαστε μία παράταξη που με τα δημόσια οικονομικά δεν θα παίξουμε. 
Γνωρίζετε επίσης καλά ότι για ό,τι είναι έκτακτο υπάρχει συγκεκριμένος ευρωπαϊκός κανονισμός. Συγκεκριμένος! Δεν μπορεί η χώρα μας να λειτουργεί αυτόνομα. Κι αυτό δεν αφορά μόνο την Ελλάδα, αυτό είναι ένας ευρωπαϊκός πλέον κανόνας. Μη ζητάτε λοιπόν διαρκώς να σπάμε τους ευρωπαϊκούς κανόνες σε μία εξέλιξη και πολιτική την οποία αντιλαμβάνομαι ότι ιδεολογικά την πιστεύετε. Είναι η άποψή σας. Όμως, αυτή η άποψη κόστισε όταν τη δική σας τότε κυβερνητική περίοδο δεν πήγατε με τους ευρωπαϊκούς κανονισμούς και τελικά μας χρεώσατε πόσα δισεκατομμύρια. Σήμερα η τύχη της χώρας θα ήταν πολύ καλύτερη στα ενεργειακά, αν δεν είχατε κυβερνήσει. 
ΠΡΟΕΔΡΕΥΩΝ (Γεώργιος Γεωργαντάς): Κύριε Παππά, επιτρέψτε μου. 
Κυρίες και κύριοι συνάδελφοι, γίνεται γνωστό στο Σώμα ότι από τα άνω δυτικά θεωρεία παρακολουθούν τη συνεδρίαση, αφού ενημερώθηκαν για την ιστορία του κτιρίου και τον τρόπο οργάνωσης και λειτουργίας της Βουλής και ξεναγήθηκαν στην έκθεση της Αίθουσας «Ελευθέριος Βενιζέλος», είκοσι μαθήτριες και μαθητές και ένας συνοδός εκπαιδευτικός από το Γυμνάσιο Καράτουλα του Νομού Ηλείας. 
Η Βουλή σάς καλωσορίζει. 
(Χειροκροτήματα από όλες τις πτέρυγες της Βουλής)
Κύριε Παππά, έχετε τον λόγο για τη δευτερολογία σας. 
ΝΙΚΟΛΑΟΣ ΠΑΠΠΑΣ: Ευχαριστώ. 
Είναι προφανές ότι δεν απάντησε ο κύριος Υπουργός τι συνέβη αμέσως μετά τη ΔΕΘ και βρέθηκε άλλος δημοσιονομικός χώρος.
ΔΗΜΗΤΡΙΟΣ ΜΑΡΚΟΠΟΥΛΟΣ (Υφυπουργός Εθνικής Οικονομίας και Οικονομικών): …(δεν ακούστηκε). 
ΝΙΚΟΛΑΟΣ ΠΑΠΠΑΣ: Δεν μου είπατε τίποτα. Με συγχωρείτε, αλλά απολύτως τίποτα δεν απαντήσατε. Ρώτησα ποιο είναι το θαύμα και βρέθηκε και δημοσιονομικός χώρος τη Δευτέρα μετά τη ΔΕΘ, ενώ μας λέγατε ότι είναι μόνο 2,2 δισεκατομμύρια, και μας κάνατε επίθεση ότι εμείς θέλουμε να σπάσουμε τους ευρωπαϊκούς κανόνες. 
Πάμε λοιπόν όμως για να τα ξεκαθαρίσουμε λίγο τα προηγούμενα. 
Τι κάναμε εμείς, κύριε Μαρκόπουλε; Δέκατη τρίτη σύνταξη, όχι με 5% του ΑΕΠ πλεόνασμα, 12 δισεκατομμύρια πλεόνασμα, τα 6 υπερπλεόνασμα, που έχετε πεθάνει τον κόσμο στον ΦΠΑ. Από 17 δισεκατομμύρια πάτε να εισπράξετε 30. Εμείς δώσαμε λοιπόν 13η σύνταξη. Εσείς την κόψατε. 
Εμείς αν πολεμήσαμε τα καρτέλ; Ήταν δημόσια η ΔΕΗ και ήταν η κιλοβατώρα στα 9 λεπτά. Εμείς αν πολεμήσαμε τα καρτέλ; Ήταν δημόσια τα ΕΛΠΕ και είχαν περιθώριο διύλισης 8 δολάρια στο βαρέλι και όχι 23, όπως έχουν τώρα και δεν τολμάτε να τα αγγίξετε. Και έχουν πάει τα δύο διυλιστήρια στο εξάμηνο από ένα δισεκατομμύριο μικτά κέρδη. Αλλά δεν ακουμπάτε εκεί. 
Τολμάτε και μου λέτε για την Ισπανία; Εκεί, κύριε Μαρκόπουλε, η κυβέρνηση πήγε να προστατέψει τους ενοικιαστές και οι ομογάλακτοί σας, μαζί με τους φασίστες αγκαζέ, τη ρίξανε τη κυβέρνηση. Καταψήφισαν τις ρυθμίσεις που είχε φέρει για να προστατέψει τους ανταγωνιστές. 
Όσο για τα funds, ξέρετε κι εσείς πάρα πολύ καλά ότι επιλέξαμε όλοι…
Όσον αφορά το αποκρουστικό σχέδιο «Ηρακλής», θα ήθελα να σας προτείνω να το μετονομάσετε είτε σε «Κέρβερο», είτε σε «Μίδα», είτε σε «Προκρούστη». Όχι «Ηρακλής». Ο Ηρακλής έκανε και ανδραγαθήματα, έσωζε και τους ανθρώπους, καθάριζε τους Στάβλους του Αυγεία. Όχι «Ηρακλής» λοιπόν. «Κέρβερος» που δεν άφηνε τον κόσμο να δει το φως του ήλιου, «Μίδας» που πλούτιζε δίχως αύριο, «Προκρούστης» που έκοβε τους ανθρώπους στα μέτρα του, ναι. Αλλά, όχι «Ηρακλής». 
Είπατε για τα funds. Δεν πήγανε με τον νόμο Σημίτη όλα τα funds και έκαναν τις τιτλοποιήσεις; Δεν υπήχθησαν εκεί; Γιατί λέτε ψέματα; Δεν υπήρχε προστασία της πρώτης κατοικίας επί ΣΥΡΙΖΑ; Έγιναν πλειστηριασμοί πρώτης κατοικίας επί ΣΥΡΙΖΑ; Δεν έγιναν, κύριε Μαρκόπουλε. 
Επανέρχομαι λοιπόν στο ερώτημα. Εμείς προτείναμε κάτι απλό, που κάνουν πλείστες όσες ευρωπαϊκές χώρες, αξιοποιούν δύο ευελιξίες. Τι λέει ο κανόνας ο δημοσιονομικός; Ότι αν έχεις υπερπλεονάσματα, μπορείς να πάρεις μέτρα άπαξ, δηλαδή μέτρα που θα τα εφαρμόσεις μία φορά. Σχεδόν μέχρι και 1% του ΑΕΠ φτάνουν ή και το υπερβαίνουν χώρες που δεν παραβιάζουν τον κανόνα. Δηλαδή, η Ελλάδα, αν το εφάρμοζε, θα μπορούσε 2,5 δισεκατομμύρια να επιστρέψει στην κοινωνία, χωρίς να παραβιαστεί ο κανόνας. Μην λέτε ψέματα λοιπόν. Και υπάρχουν και τα μέτρα για τα οποία μπορείς να πάρεις διακριτά μέτρα εσόδων, δηλαδή να φτιάξεις ισοδύναμα. 
Τα θυμάστε, κύριε Πρόεδρε, τα ισοδύναμα. Επί κυβέρνησης ΣΥΡΙΖΑ κερδίσαμε στη διαπραγμάτευση ότι εάν οι παράλογες αξιώσεις των εταίρων έφερναν παραπάνω έσοδα, θα μπορούσαμε να επιστρέφουμε τα υπερπλεονάσματα στον κόσμο, όπως και κάναμε. Αυτό δεν κάνετε τώρα. Και γιατί δεν το κάνετε; Για να αποπληρώνετε πρόωρα ρυθμισμένα χρέη. Αυτή είναι η κριτική που σας ασκούμε. 
Σας παρακαλώ, κύριε Μαρκόπουλε, ανθρώπινα και προσωπικά πλέον. Πείτε μου τι συνέβη μετά τη ΔΕΘ και βρήκατε λεφτά, ενώ έξι μήνες λέγατε ότι δεν υπάρχει ούτε ένα ευρώ παραπάνω από τα 2,2 δισεκατομμύρια. 
Θα προκαλέσει θυμηδία, το καταλαβαίνω. Επιβεβαιώστε ή διαψεύστε τα κυριακάτικα πρωτοσέλιδα, δηλαδή ότι σας φέρανε ένα μπουγιουρντί γύρω στα 2-3 δισεκατομμύρια ευρώ με αυτά που έχουν εξαγγείλει. 
Ευχαριστώ, κύριε Πρόεδρε. 
ΠΡΟΕΔΡΕΥΩΝ (Γεώργιος Γεωργαντάς): Κύριε Υπουργέ, έχετε τον λόγο για τη δευτερολογία σας. 
ΔΗΜΗΤΡΙΟΣ ΜΑΡΚΟΠΟΥΛΟΣ (Υφυπουργός Εθνικής Οικονομίας και Οικονομικών): Γιατί δεν λέτε στους πολίτες, κύριε Παππά, ότι η υπερήφανη διαπραγμάτευση με τις ανάσες αξιοπρέπειας -παρεμπιπτόντως, τις ίδιες λέξεις χρησιμοποιεί ο κ. Τσίπρας, πάλι για αξιοπρέπεια τολμάει και μιλάει- αφαίρεσε δημοσιονομικό χώρο από την πατρίδα μας, η οποία θα έβγαινε νωρίτερα από τα μνημόνια, άρα σήμερα θα είχαμε περισσότερο χώρο για την ενέργεια, για μια κρίση πρωτοφανή; 
Γιατί δεν λέτε ότι η καταστροφική σας πολιτική επί τεσσερισήμισι χρόνια και όλα αυτά τα οποία αχρείαστα κάνατε, όλες αυτές τις επαναστατικές ονειρώξεις που θέλατε να ζήσετε, βραδυπόρησαν την ελληνική οικονομία και σε μία σειρά απανωτών κρίσεων αναγκαστήκαμε να κάνουμε μια σειρά από πολιτικές, συγκρατώντας βέβαια τα δημόσια οικονομικά, χωρίς να έχουμε τη βοήθεια του προηγούμενου διαστήματος;
Να σας θυμίσω; Μόνοι μας παλέψαμε ως κυβέρνηση τον Covid. Δικά σας στελέχη έλεγαν τα αντίθετα. Κάναμε μεγάλο αγώνα για να κρατηθεί η ελληνική οικονομία όταν έγινε η εισβολή της Ρωσίας στην Ουκρανία. Κάνουμε τώρα μόνοι μας αγώνα ζητώντας δημοσιονομικό χώρο από την Ευρωπαϊκή Ένωση, όταν όλοι οι άλλοι απλά ειρωνεύονται. 
Δεν ειρωνεύεστε τον Μητσοτάκη, κύριε Παππά -και κυρίαρχα αυτό το λέω για το ΠΑΣΟΚ-, ειρωνεύεστε τον αγώνα μιας πατρίδας να καταφέρει κάτι καλύτερο. Τα ίδια βέβαια κάνατε και για το πρόγραμμα SAFE και για το Ταμείο Ανάκαμψης. Τα ίδια και τα ίδια. 
Γιατί δεν λέτε στον ελληνικό λαό -γιατί μας κατηγορείτε επειδή αποπληρώνουμε πρόωρα το χρέος- γιατί πάμε να αποπληρώσουμε πρόωρα το χρέος; 
Πείτε στον ελληνικό λαό το 2032 ποια θα είναι η επιβάρυνση η οποία έχει έρθει από τη δική σας διαπραγμάτευση; Γιατί δεν λέτε στον Έλληνα ότι το 2032 θα πρέπει κάθε χρόνο η κάθε κυβέρνηση, η όποια κυβέρνηση – η Νέα Δημοκρατία θα είναι, αλλά λέω η όποια κυβέρνηση- θα είναι τότε στα πράγματα, να βρίσκει ενάμισι δισεκατομμύριο, ενδεχομένως και δυο δισεκατομμύρια τον χρόνο παραπάνω, για να αποπληρώνει τις δικές σας απερισκεψίες. 
Εμείς, κύριε Παππά, παραλάβαμε μία πατρίδα, στην οποία ο μισθός ο κατώτατος ήταν στα εξακόσια εξήντα ευρώ και τώρα μιλάμε για το τετραψήφιο, γιατί αυτό είναι η σύγκληση με την Ευρωπαϊκή Ένωση. Παραλάβαμε μία χρεοκοπημένη ΔΕΗ με εννιακόσια εκατομμύρια ευρώ ζημιές και είναι σήμερα μία ΔΕΗ πρωταγωνιστής. 
Και προφανώς δεν μου απαντήσατε, γιατί δεν θέλετε να το κάνετε. Πείτε μου ένα καρτέλ, ένα -εγώ σας το χαρίζω, σας δίνω και μισό- που το πήγατε στην Επιτροπή Ανταγωνισμού. Πείτε μου τις παρεμβάσεις που κάνατε στα «κακά» διυλιστήρια τα οποία πίνουν το αίμα του λαού, όπως λέτε, ενώ υπήρχε μεγαλύτερη οικονομική ανάγκη στα δικά σας χρόνια λόγω της απίστευτης καταστροφής που δημοσιονομικά φέρατε. Πείτε μας με ποιο συμφέρον συγκρουστήκατε ή μάλλον καλύτερα πείτε μας με ποιο δεν συνεννοηθήκατε! 
Γιατί βλέπουμε ότι ο τότε Αρχηγός σας, ο κ. Τσίπρας, εμφανίζεται με ένα νέο κόμμα τους τελευταίους τέσσερις, πέντε μήνες, χωρίς κανένας να γνωρίζει από πού έρχονται τα λεφτά, από πού υπάρχει το ταμείο. Και βέβαια την ίδια στιγμή εσείς θα πληρώσετε τον λογαριασμό γιατί συγκυβερνούσατε. Απ’ όσο κατάλαβα, συγκυβερνούσατε βάσει των ιδεών που βλέπω ότι αυτήν τη στιγμή είναι απέναντι η μία στην άλλη. 
Εμείς, κύριε Παππά, μειώσαμε ενενήντα ένα φόρους, αυξήσαμε τον κατώτατο μισθό, αυξήσαμε τις συντάξεις και εμείς δεν είμαστε μπαγαπόντηδες να βαφτίζουμε ένα επίδομα «δέκατη τρίτη σύνταξη». Δώσατε στον πολίτη πεντακόσια και εξακόσια ευρώ και το βαπτίσατε για επικοινωνιακούς και προεκλογικούς λόγους «13η σύνταξη». Καμία 13η σύνταξη δεν δώσατε! Δέκατη τρίτη σύνταξη είναι όταν μιλάμε εις όλον, δηλαδή παίρνει κάποιος εννιακόσια ευρώ, να πάρει δέκατη τρίτη φορά εννιακόσια ευρώ, παίρνει χίλια, να πάρει χίλια, χίλια εκατό, να πάρει χίλια εκατό. 
Εμείς δώσαμε 16% αύξηση από το 2023. Σε έναν μήνα θα πάρουν 1,1 δισεκατομμύρια ευρώ οι συνταξιούχοι με αυξημένο επίδομα. Καταργήσαμε τη δική σας προσωπική διαφορά, του κ. Κατρούγκαλου, μνημονιακή υποχρέωση η οποία απέρρεε πέρα από τα δικά σας λάθη.
Εμείς λοιπόν ξηλώνουμε τα λάθη σας και εσείς επιμένετε στο λάθος!
ΠΡΟΕΔΡΕΥΩΝ (Γεώργιος Γεωργαντάς): Να σας ευχαριστήσω και τους δύο.
Και να περάσουμε στην έκτη με αριθμό 1/5-10-2026 επίκαιρη ερώτηση πρώτου κύκλου της ανεξάρτητης Βουλευτού Α΄ Ανατολικής Αττικής κ. Ελένης Καραγεωργοπούλου προς τον Υπουργό Εθνικής Οικονομίας και Οικονομικών με θέμα: «Πώληση του 51% του Οργανισμού Λιμένος Λαυρίου. Ρήτρα εθνικής ασφάλειας και διασφάλιση του ελέγχου του Ελληνικού Δημοσίου».
Θα απαντήσει ο Υφυπουργός Εθνικής Οικονομίας και Οικονομικών κ. Δημήτριος Μαρκόπουλος. 
Κυρία συνάδελφε, έχετε τον λόγο για την πρωτολογία σας. 
ΕΛΕΝΗ ΚΑΡΑΓΕΩΡΓΟΠΟΥΛΟΥ: Σας ευχαριστώ πολύ, κύριε Πρόεδρε. 
Το Υπουργείο Εθνικής Οικονομίας και Οικονομικών καλείται σήμερα να απαντήσει όχι μόνο στους πολίτες της ανατολικής Αττικής και του Λαυρίου, αλλά θεωρώ στο πανελλήνιο για ένα ζήτημα ύψιστης σημασίας που αφορά περισσότερα θέματα, όχι μόνο πολιτικά αλλά και ιστορικά, με ιστορικό και πολιτικό βάρος. 
Είναι σε εξέλιξη ένας διαγωνισμός του Υπερταμείου για την πώληση του 51%, πλειοψηφικού δηλαδή πακέτου, του Οργανισμού Λιμένος Λαυρίου και σε αυτόν τον διαγωνισμό συμμετέχει η ισραηλινή εταιρεία Israel Shipyards Industries Ltd. Η συγκεκριμένη εταιρία κατασκευάζει πολεμικά πλοία, μεταξύ άλλων και για το ισραηλινό ναυτικό. Καταλαβαίνετε τη σημασία που μπορεί να έχει η συμμετοχή μιας τέτοιας εταιρείας. Πολύ περισσότερο, αυτό που απαιτείται στη συγκεκριμένη περίπτωση είναι να εξηγήσετε εάν στο πλαίσιο αυτού του διαγωνισμού και του επιτρεπτού της συμμετοχής της εταιρίας εξετάστηκε η ρήτρα εθνικής ασφάλειας και αν, αφού εξετάστηκε, διαβουλεύτηκε το Υπερταμείο με το Ελληνικό Δημόσιο και αφού μπορεί να έχει εξεταστεί, αν ταυτόχρονα εξετάστηκε το τι μπορεί να σημαίνει για το υπόλοιπο 49% του μετοχικού κεφαλαίου του Οργανισμού Λιμένος, κατά πόσο θα απομένουν πρωτοβουλίες σε συναινέσεις όπου μπορεί να απαιτούνται κρίσιμες αποφάσεις και εάν υπάρχει λόγος που υφίσταται αυτό το 49% για να ελέγχει την εξέλιξη υποθέσεων, στην περίπτωση που επιλεγεί στον διαγωνισμό αυτή η συγκεκριμένη εταιρεία. 
Καταλαβαίνετε ότι συζητάμε σήμερα, σε μία περίοδο που έχει προηγηθεί η επαίσχυντη συμφωνία της Ελληνικής Κυβέρνησης με το κράτος του Ισραήλ σε ό,τι αφορά την «Ασπίδα του Αχιλλέα», μία συμφωνία μαμούθ για περισσότερο από τρία δισεκατομμύρια ευρώ και στον ίδιο χρόνο - λίγους μήνες αργότερα, αλλά στην ίδια περίοδο πρακτικά τον Μάρτιο του 2026- έχει προηγηθεί η συνεργασία του Ελληνικού Κράτους με το Υπουργείο Εθνικής Άμυνας του Ισραήλ και την Rafael Advanced, μία άλλη πολεμική βιομηχανία του Ισραήλ σε δοκιμές που έγιναν στο λιμάνι του Λαυρίου για τεχνολογίες υποθαλάσσιας επιτήρησης και ασφάλειας που έγινε σε συνέργεια όλων αυτών.
ΠΡΟΕΔΡΕΥΩΝ (Γεώργιος Γεωργαντάς): Παρακαλώ, κύριε Υπουργέ, για την απάντησή σας. 
ΔΗΜΗΤΡΙΟΣ ΜΑΡΚΟΠΟΥΛΟΣ (Υφυπουργός Εθνικής Οικονομίας και Οικονομικών): Ευχαριστώ, κύριε Πρόεδρε.
Κατ’ αρχάς να συμφωνήσουμε ότι μιλάμε για μία συμμαχική χώρα, στρατηγικά εννοώ και για μία συμφωνία η οποία έρχεται να θωρακίσει τη χώρα μας, εννοώ τον θόλο του Αχιλλέα. Τουλάχιστον να το συμφωνήσουμε αυτό. 
Από εκεί και πέρα, εσωτερικά προφανώς, η Ελληνική Κυβέρνηση έχει εκφραστεί για το τι συμβαίνει στο εσωτερικό πεδίο σε ό,τι αφορά την κατάσταση της στη Γάζα. Όμως, να συμφωνήσουμε ότι το Ισραήλ δεν είναι μία εχθρική προς την Ελλάδα χώρα.
Τώρα, ο προτιμητέος επενδυτής που θα αναδειχθεί από τη διαγωνιστική διαδικασία, εφόσον εμπίπτει ξεκάθαρα στον ορισμό του ξένου επενδυτή κατά το άρθρο 3 του ν.5202/2025, είναι υποχρεωμένος να ακολουθήσει μία συγκεκριμένη διαδικασία ελέγχου που περιγράφεται στον σχετικό νόμο, υποβάλλοντας σχετική αίτηση πριν την ολοκλήρωση της συναλλαγής. 
Ως προς τη ρήτρα εθνικής ασφαλείας, την οποία έχετε θέσει και στην ερώτησή σας, το Ταμείο διατηρεί το δικαίωμα αποκλεισμού οποιουδήποτε επενδυτή για λόγους εθνικής ασφάλειας, μετά από διαβούλευση με το Ελληνικό Δημόσιο.
Η εν λόγω εταιρεία την οποία αναφέρατε, η Israel Shipyards Industries Ltd, περιλαμβάνεται στους έξι επενδυτές που κατέθεσαν πλήρη φάκελο. Το Ελληνικό Δημόσιο δεν έχει ενημερώσει το Ταμείο για την ύπαρξη λόγων εθνικής ασφαλείας που να επιβάλλουν τον αποκλεισμό της. Το Υπουργείο Εθνικής Άμυνας εξέτασε τα επενδυτικά σχήματα του διαγωνισμού για τον Λιμένα Λαυρίου και δεν διατύπωσε καμία αντίρρηση εθνικής ασφάλειας για την ισραηλινή εταιρεία, ενώ εισηγήθηκε τον αποκλεισμό άλλης εταιρείας στην πρώτη φάση. Σήμερα βρισκόμαστε στη δεύτερη φάση του διαγωνισμού. 
Στη δεύτερή φάση που βρισκόμαστε σήμερα, τρία επενδυτικά σχήματα ζήτησαν αλλαγή στη σύνθεσή τους. Η ΕΕΣΥΠ, ως διάδοχος του ΤΑΙΠΕΔ, ζήτησε εκ νέου τη γνωμοδότηση του ΥΠΕΘΑ και το ΓΕΕΘΑ εξέτασε μόνο τα τρία σχήματα που τροποποιήθηκαν και δεν διατύπωσε αντιρρήσεις εθνικής ασφάλειας. Η ισραηλινή εταιρεία δεν περιλαμβανόταν σε αυτά, επομένως δεν χρειάστηκε να επανεξεταστεί.
Σε κάθε περίπτωση, κυρία Καραγεωργοπούλου, το πλαίσιο ελέγχου αυτών των υποθέσεων είναι συγκεκριμένο, διάφανο και ξεκάθαρο και προφανώς η Κυβέρνηση πάνω απ’ όλα, για οποιονδήποτε επενδυτή έρχεται, βάζει τα ζητήματα εθνικής ασφαλείας. Εξετάζουμε όλες τις παραμέτρους. 
Είμαστε, λοιπόν, στη δεύτερη φάση του διαγωνισμού. Υπάρχουν και άλλες εταιρείες, κάτι που δεν αναφέρατε στην ερώτησή σας, οι οποίες έχουν αποκλειστεί για κάποιους λόγους. 
Εμείς, λοιπόν, με την εθνική ασφάλεια δεν παίζουμε. Από την άλλη, σε κάθε περίπτωση κάνουμε τον πλήρη έλεγχο για όλα τα δεδομένα. Κανένας δεν μένει χωρίς έλεγχο και μάλιστα από τον πλέον αρμόδιο Υπουργείο, το Υπουργείο Εθνικής Άμυνας. 
Όμως, επαναλαμβάνω επειδή μιλήσατε για τον «θόλο του Αχιλλέα», να το συμφωνήσουμε: Είναι σωστό να θωρακίζεται η χώρα μας έναντι γειτονικών άλλων κινδύνων ή όχι; Γιατί αυτή η δύσμοιρη πατρίδα έχει τόσο υποφέρει από τις ιδεοληψίες του καθενός που δεν θέλει την αμυντική οχύρωση ή που πιστεύει σε μια διεθνή ειρήνη ή σε έναν πασιφισμό. 
Την ίδια στιγμή, όμως, βλέπετε και αναγνωρίζετε πιστεύω ως Ελληνίδα πολίτης, ως ένας άνθρωπος ευαισθητοποιημένος, ότι έχουμε κινδύνους στην ευρύτερη γειτονιά μας. Υπάρχουν γειτονικές χώρες οι οποίες λειτουργούν διαφορετικά, με έναν άλλο τρόπο.
Δεν πρέπει, λοιπόν, η χώρα μας να προσφύγει σε τεχνολογίες αιχμής δοκιμασμένες, οι οποίες μπορούν να προστατεύσουν τις Ελληνίδες και τους Έλληνες σε ενδεχόμενο κίνδυνο, σε κάτι το οποίο μπορεί να προκύψει;
ΠΡΟΕΔΡΕΥΩΝ (Γεώργιος Γεωργαντάς): Ευχαριστούμε, κύριε Υπουργέ.
Κυρία συνάδελφε, έχετε τον λόγο για τη δευτερολογία σας.
ΕΛΕΝΗ ΚΑΡΑΓΕΩΡΓΟΠΟΥΛΟΥ: Κύριε Υφυπουργέ, δεν συμφωνούμε καθόλου με το γεγονός ότι η Κυβέρνησή σας έχει επιλέξει ως στρατηγικό σύμμαχο ένα κράτος το οποίο εμπλέκεται σε γενοκτονία, προκαλεί τη γενοκτονία των Παλαιστινίων. Ήδη ο Πρωθυπουργός του Μπέντζαμιν Νετανιάχου βρίσκεται διωκόμενος, με βάση την απόφαση του Διεθνούς Ποινικού Δικαστηρίου, για εγκλήματα πολέμου. Επομένως, είναι ντροπή για τη χώρα μας η πολιτική επιλογή της δικής σας Κυβέρνησης να συναλλάσσεται με το γενοκτόνο κράτος που σκορπά τον όλεθρο σε ανήλικα παιδιά και αμάχους σε περισσότερα κράτη, διότι, δυστυχώς, ο πόλεμος έχει επεκταθεί από τη Γάζα στη Δυτική Όχθη και στον Λίβανο αλλά πλέον και στο Ιράν εμπλέκεται το κράτος του Ισραήλ. Όχι μόνο δημιουργείτε ιδιαίτερες εξαρτήσεις με το συγκεκριμένο κράτος αλλά το ενισχύετε σ’ αυτούς τους πολέμους και ενισχύετε ακόμα περισσότερο τις επενδύσεις των Ισραηλινών στη χώρα μας, οι οποίοι έχουν δημιουργήσει ιδιαίτερο εβραϊκό σχολείο για τα παιδιά τους, γιατί εγκαθίστανται με ταχύτητα φωτός στη χώρα μας εν είδει εποικισμού και δημιουργείτε πρόσθετα ζητήματα για τα οποία κάποια στιγμή θα πρέπει να κληθείτε να λογοδοτήσετε, να απολογηθείτε στον λαό των Ελλήνων που σαν σήμερα απελευθερώθηκε η Αθήνα από τους ναζί, από την κατοχική περίοδο των Γερμανών, των φασιστών και σήμερα φέρνετε στη χώρα μας έναν λαό φασιστών που εμπλέκεται σε γενοκτονίες. 
Υπάρχουν στοιχεία αμοραλισμού, υπάρχουν στοιχεία τα οποία αμαυρώνουν και την ιστορία της Ελλάδας και του λαού μας αλλά αμαυρώνουν και την ίδια την ιστορία των Λαυριωτών, του Λαυρίου των μεταλλωρύχων, ενός λιμανιού που στάθηκε πρωταγωνιστής στη ναυμαχία της Σαλαμίνας με τη ναυπήγηση των αθηναϊκών τριήρεων στον πόλεμο κατά των Περσών, που η νικηφόρα έκβαση του πολέμου αυτού διέσωσε τον πολιτισμό της Δύσης και τον πολιτισμό της Ελλάδας.
Σ’ αυτήν τη συνθήκη καλείστε να απαντήσετε αν εξετάστηκε η ρήτρα εθνικής ασφάλειας, τη στιγμή που στην πρόσκληση εκδήλωσης ενδιαφέροντος, στην παράγραφο 4.1 της πρόσκλησης, περίπτωση g, προβλέπεται ρητά η ειδική ρήτρα εθνικής ασφάλειας που ενεργοποιείται από το Υπερταμείο, για να κληθεί κατόπιν απόφασης του Υπερταμείου το ελληνικό Δημόσιο. 
Επομένως, απαντήσατε αντίστροφα. Εγώ σας ζητώ να απαντήσετε τι έκανε το Υπερταμείο, πώς αυτό έχει γνωστοποιηθεί στο ελληνικό Δημόσιο, και εάν στην περίπτωση h της πρόσκλησης -που είναι στην αγγλική γλώσσα δυστυχώς- επεκτάθηκε η εφαρμογή της ρήτρας και σε πρόσωπα που ασκούν άμεσα ή έμμεσα έλεγχο στον υποψήφιο επενδυτή, γιατί δεν ελέγχεται με βάση την πρόσκληση μόνο η ίδια η εταιρεία που εκδηλώνει το ενδιαφέρον. Ελέγχονται και όλα τα πρόσωπα, τα φυσικά ή νομικά πρόσωπα που συνδέονται μ’ αυτήν την εταιρεία. Μιλάμε για εταιρεία που κατασκευάζει πολεμικά πλοία για το ισραηλινό ναυτικό, που εμπόδισε τον στολίσκο του «March to Gaza» να φτάσει στη Γάζα, που αποκλείει το λιμάνι της Γάζας από τον ανεφοδιασμό για την επιβίωση των ανθρώπων που εκεί λιμοκτονούν. 
Αυτά εξετάστηκαν από το Υπουργείο Εθνικής Άμυνας ή δεν το βρήκε σκόπιμο να απαντήσει; Αξιολογήθηκαν οι προσφορές μιας τέτοιας εταιρείας; 
Είναι ντροπή και μόνο που μιλάτε με τον τρόπο που εκφράζεστε και δεν πρόκειται για την εξάντληση στη νομιμότητα του διαγωνισμού. Υπάρχουν και άλλα ζητήματα. 
ΠΡΟΕΔΡΕΥΩΝ (Γεώργιος Γεωργαντάς): Κύριε Υπουργέ, έχετε τον λόγο για τη δευτερολογία σας. 
ΔΗΜΗΤΡΙΟΣ ΜΑΡΚΟΠΟΥΛΟΣ (Υφυπουργός Εθνικής Οικονομίας και Οικονομικών): Κυρία Καραγεωργοπούλου, θα σας ζητήσω να ανακαλέσετε. Σήμερα είναι μια επέτειος της ημέρας αποχώρησης των γερμανικών στρατευμάτων από την πατρίδα μας. Ο παραλληλισμός και μόνο ως φασιστών και ναζιστών των προγόνων των Ισραηλινών, όλων αυτών που εξοντώθηκαν με μεθοδικό τρόπο από το ναζιστικό σύστημα, πραγματικά μας ξεπερνάει όλους. Τη συγκεκριμένη ημέρα μιλάτε μ’ έναν τέτοιο τρόπο και μάλιστα δεν φτάνει που λέτε αυτό το ιστορικά ανακριβές, που παραλληλίζετε τους θύτες με τα θύματα ή μάλλον τα θύματα με τους θύτες, αλλά προχωράτε και παραπέρα μ’ ένα μένος στο όριο του ρατσισμού. Είναι πραγματικά λυπηρό στο ελληνικό Κοινοβούλιο να βλέπουμε τέτοια πράγματα, να μιλάτε για εποικισμό της πατρίδας μας από Ισραηλινούς. 
Τι να σας απαντήσω από εκεί και πέρα για το ΤΑΙΠΕΔ ή για την «Ιsrael Shipyards Industries»; Τι να συζητήσω μαζί σας; Σε μια παγκόσμια ημέρα εθνικής μνήμης που αποχώρησαν οι ναζί που είχαν εξοντώσει πόσους και πόσους Έλληνες Εβραίους, που τους πήρανε με τα τρένα από τη Θεσσαλονίκη και τους πήγαν στο Νταχάου και στο Άουσβιτς, έρχεστε σ’ ένα παραλήρημα και μάλιστα το επεκτείνετε κατηγορώντας τον ισραηλινό λαό. Πολλοί από αυτούς, ξέρετε, ενδεχομένως να διαφωνούν και με την πολιτική στη Γάζα και ερχόσαστε εσείς αυτήν τη στιγμή, αυτήν την ημέρα μ’ ένα αντισημιτικό μένος να μιλήσετε μ’ αυτόν τον τρόπο. 
Πραγματικά, κύριε Πρόεδρε, αυτό μας ξεπερνάει. Τέτοιον ρατσισμό είχε να ζήσει το ελληνικό Κοινοβούλιο από άλλες εποχές. 
Αντιλαμβανόμαστε την ευαισθησία για το τι συμβαίνει στη χώρα του Ισραήλ, στη Γάζα. Αντιλαμβανόμαστε το να προτάσσετε ως αριστερή κάποια ζητήματα, αλλά το να φτάνετε μέχρι το χαμηλό σημείο να μιλάτε για εποικισμό της Ελλάδας από τους Ισραηλινούς, πραγματικά με ξεπερνάει. Μακάρι τέτοια ευαισθησία να είχατε δείξει και για τις απειλές της Τουρκίας έναντι της Ροδόπης. Δεν σας έχω δει να έχετε κάνει καμία τέτοια ερώτηση. Έχετε εμμονή με κάποια ζητήματα και καλό είναι να αναστοχαστείτε.
Επίσης, να σας θυμίσω κάτι. Εδώ και πάνω από δεκαπέντε χρόνια, σταθερή πολιτική όλων των ελληνικών κυβερνήσεων είναι η συμμαχία με το Ισραήλ γιατί κάτι βλέπουμε. Και πολιτικές παρατάξεις πέραν της δικιάς μας και αριστερές κυβερνήσεις και κεντροαριστερές κυβερνήσεις και κεντροδεξιές κυβερνήσεις επιλέξαμε έναν δρόμο. Το ότι εσείς ζείτε στη δική σας σφαίρα, στον δικό σας κόσμο και δεν βλέπετε κανέναν κίνδυνο και δεν βλέπετε ποιος είναι ο ισχυρότερος σύμμαχος αυτήν τη στιγμή στην ευρύτερη περιοχή για την πατρίδα μας, είναι ένα ζήτημα δικό σας, όμως το να μιλάτε με τέτοιους όρους μέσα στο ελληνικό Κοινοβούλιο είναι κάτι το οποίο καταδικάζουμε, είναι απαράδεκτο και κινείται στα όρια του ρατσισμού. 
Είναι καθαρή, λοιπόν, η τοποθέτησή μας. Τα πάντα έχουν ελεγχθεί, τα πάντα είναι σύννομα. Άλλες εταιρείες έχουν «κοπεί» γιατί δεν πληρούσαν τις προϋποθέσεις. Νομίζω, όμως, ότι εδώ πρόκειται για ένα παιχνίδι καθαρά εντυπώσεων και τού ποιος θα πει το πιο «χοντρό» για να πετύχει να κάνει ένα ωραίο Τιk tok. Έλεος!
ΠΡΟΕΔΡΕΥΩΝ (Γεώργιος Γεωργαντάς): Κύριε Υπουργέ, αυτό που θα πω ισχύει για όλους. Βεβαίως ο καθένας έχει την ευθύνη των λόγων του που και αξιολογούνται και καταγράφονται και, βεβαίως, καταλαβαίνετε όλοι ότι υπάρχει η δυνατότητα του καθενός να εκφράζεται ελεύθερα, αλλά τα όρια τα θέτει ο καθένας στον εαυτό του. Δεν αναφέρομαι στη συγκεκριμένη περίπτωση μόνο. Αναφέρομαι συνολικά σε όποιους παίρνουν το λόγο εντός του Κοινοβουλίου.
Θα συζητηθεί η τρίτη με αριθμό 24/5-10-2026 επίκαιρη ερώτηση δεύτερου κύκλου του Βουλευτή Α΄ Ανατολικής Αττικής της Κοινοβουλευτικής ομάδας της Ελληνικής Λύσης – Κυριάκος Βελόπουλος κ. Στυλιανού Φωτόπουλου προς τον Υπουργό Εθνικής Οικονομίας και Οικονομικών με θέμα: «Αναπροσαρμογή του ακατάσχετου ορίου μισθών και συντάξεων». 
Στην επίκαιρη ερώτηση του κυρίου συναδέλφου θα απαντήσει ο Υφυπουργός κ. Μαρκόπουλος.
Κύριε Φωτόπουλε, έχετε τον λόγο για την πρωτολογία σας.
ΣΤΥΛΙΑΝΟΣ ΦΩΤΟΠΟΥΛΟΣ: Ευχαριστώ, κύριε Πρόεδρε.
Δεν θα μπω στον πειρασμό να σχολιάσω αυτά που ακούστηκαν. Δεν νομίζω ότι μπορεί να μπουν σε κανέναν κώδικα και σε καμία γραμμή λογικής οποιουδήποτε νοήμονα ανθρώπου, ειδικά όταν ακούγονται από ανθρώπους οι οποίοι τάσσονται κατά καιρούς υπέρ των ανθρώπων οι οποίοι υποτίθεται ότι χάνουν την εστία τους.
Ας έρθουμε, όμως, στο προκείμενο, κύριε Υπουργέ, για να είμαστε πρακτικοί και πραγματιστές. 
Για να είμαι ειλικρινής, στη συγκεκριμένη επίκαιρη ερώτηση θα είμαι ευτυχής αν δεν χρειαστεί να κάνω δευτερολογία, αν δηλαδή μου απαντήσετε στην πρωτολογία και κλείσουμε εδώ το θέμα.
Τι θέλω να πω; Έχω τη χαρά να είμαι σε ένα κόμμα το οποίο από την πρώτη στιγμή έθεσε το ζήτημα του ακατάσχετου ορίου των τραπεζικών λογαριασμών και γενικά της προστασίας των εισοδημάτων των Ελλήνων πολιτών έναντι του ελληνικού Δημοσίου. Είναι πάνω από δύο χρόνια που την έχουμε ξεκινήσει αυτή τη συζήτηση. Έφτασε φέτος το καλοκαίρι και με τον νόμο του Υπουργείου Οικονομικών ο οποίος ψηφίστηκε από τη Βουλή των Ελλήνων, στις 25 - 26 Ιουνίου, κύριε Πρόεδρε, του τρέχοντος έτους, της τρέχουσας κοινοβουλευτικής περιόδου και αυξήσατε ουσιαστικά το ακατάσχετο έναντι του ελληνικού Δημοσίου από τα 1250 ευρώ στα 1600. Αυτή ήταν μια ανάγκη τεράστια την οποία είχαμε το ξαναλέω, φέρει πρώτοι ως Ελληνική Λύση στον δημόσιο διάλογο. Στη συνέχεια προστέθηκαν και τα επιμελητήρια. Έρχεται σε μια συνέχεια της αύξησης του κατώτατου μισθού από το 2019, από τα 650 ευρώ -κάτι για το οποίο επαίρεστε- στα 920 ευρώ αυτή τη στιγμή, μετά την τελευταία αύξηση τον Απρίλιο του 2026. Παρ΄ότι όμως με το άρθρο 6 του ν.5313/2026, όπως σας είπα και νωρίτερα, αυξήθηκε από 1250 ευρώ σε 1600 το ακατάσχετο του δηλωμένου τραπεζικού λογαριασμού, παρέμεινε δυστυχώς στα 1000 ευρώ το όριο για τα χρήματα, τους μισθούς και τις λοιπές αποδοχές που έχουν κατασχεθεί εις χείρας τρίτων. 
Θέλω να πιστεύω ότι αυτή μπορεί να είναι μια αβλεψία. Δεν μπορώ να διανοηθώ δηλαδή ότι στη συζήτηση την οποία κάναμε και στην ανάγκη την οποία καταλήξαμε όλοι ότι υπάρχει στην ελληνική κοινωνία, δεν θέλατε να κάνετε και αυτή την αύξηση. Δεν θεωρώ ότι δημοσιονομικά θα είχε κανένα τεράστιο αποτέλεσμα. Από την εμπειρία μου μπορώ να σας πω ότι είναι ελάχιστες οι περιπτώσεις τις οποίες έχω αντιληφθεί στην αγορά. Παρ’ όλα αυτά όμως είναι μια αδικία, γιατί ανάμεσα σ’ έναν άνθρωπο που έχει κατασχεθεί ο μισθός στον εργοδότη ή οποιοδήποτε βοήθημα και σε κάποιον που του έχει κατασχεθεί ο τραπεζικός λογαριασμός, η διαφορά αυτή κάθε μήνα, γιατί είναι κλιμακωτό -το αντιλαμβάνεστε, το έχετε ψάξει- είναι περίπου 350 ευρώ τον μήνα, κύριε Πρόεδρε. Ένα πολύ σημαντικό ποσό. Είναι πάνω από 4000 ευρώ τον χρόνο. Θεωρώ, θέλω να πιστεύω καλόπιστα, ότι πάνω στην φούρια -να το πω έτσι- πάνω στην ανάγκη να το νομοθετήσετε σας ξέφυγε. Και πάνω σε αυτή τη βάση θα περιμένω την πρωτολογία σας και την απάντησή σας. 
ΠΡΟΕΔΡΕΥΩΝ (Γεώργιος Γεωργαντάς): Παρακαλώ, κύριε Υπουργέ.
ΔΗΜΗΤΡΙΟΣ ΜΑΡΚΟΠΟΥΛΟΣ (Υφυπουργός Εθνικής Οικονομίας και Οικονομικών): Ευχαριστώ, κύριε Πρόεδρε. 
Κύριε Φωτόπουλε, θα σας δώσω θετικά ότι πάντοτε οι ερωτήσεις σας έχουν μία συνέπεια και ένα βάθος. Είστε από τους ανθρώπους που παρακολουθούν τα ζητήματα. Ως επαγγελματίας εξάλλου είστε πολύ έμπειρος στα οικονομικά. Εμείς εξετάζουμε τις βέλτιστες λύσεις. Και νομίζω συμφωνούμε επί της αρχής ότι η ρύθμιση για την αύξηση του ακατάσχετου στα 1.600 ευρώ είναι μια θετική ρύθμιση την οποία το οικονομικό επιτελείο, η Κυβέρνηση του Κυριάκου Μητσοτάκη, ο Υπουργός, Κυριάκος Πιερρακάκης, πήρε. Άρα, νομίζω ότι σε αυτή τη βάση κινούμαστε και οι δύο. Εμείς ταυτόχρονα, να πω από αυτό το Βήμα, μέσα στις επόμενες ημέρες προχωράμε στις σχετικές νομοθετήσεις, τις τροπολογίες και για τις εκατόν είκοσι δόσεις και για τις παρεμβάσεις μας για το αγροτικό πετρέλαιο και για τα τρεις χιλιάδες vouchers σε ό,τι αφορά τους βενζινοπώλες. Λέω μια σειρά από πολιτικές τις οποίες τάξαμε και τις κάνουμε. 
Αναγνωρίζετε ότι στην παράγραφο 2 του άρθρου 33 του Κώδικα Είσπραξης Δημοσίων Εσόδων, προβλέπεται το ακατάσχετο των καταθέσεων σε πιστωτικά ιδρύματα, σε ατομικό ή κοινό λογαριασμό μέχρι του ποσού των 1600 ευρώ μηνιαίως για κάθε φυσικό πρόσωπο και σε ένα μόνο ίδρυμα. Για την εφαρμογή της διάταξης αυτής απαιτείται γνωστοποίηση από το φυσικό πρόσωπο ενός μοναδικού λογαριασμού με υποβολή ηλεκτρονικής δήλωσης. 
Στην παράγραφο 1 του άρθρου 33 του ΚΕΔΕ, ορίζεται ότι εξαιρούνται της κατάσχεσης στα χέρια τρίτων οι απαιτήσεις από μισθούς, συντάξεις και κάθε είδους ασφαλιστικά βοηθήματα που καταβάλλονται περιοδικά, εφόσον το ποσό αυτών μηνιαία είναι μικρότερο από 1000 ευρώ. Στις περιπτώσεις δε που υπερβαίνει το ποσό αυτό, επιτρέπεται η κατάσταση για τα χρέη προς το Δημόσιο επί του μισού του υπερβάλλοντος ποσού των 1000, μέχρι και του ποσού των 1500 ευρώ, δηλαδή, καθώς και επί του συνόλου του υπερβάλλοντος ποσού των 1500 ευρώ. Ουσιαστικά, για να το κάνω πιο λιανά, πιο απλά, στα 1600 μπορεί να περιλαμβάνονται και άλλα ποσά στον λογαριασμό. Μπορεί να είναι τόκοι, μπορεί να είναι κάποια παραπάνω χρήματα. Τα 1000 είναι η καθαρή μισθολογική ταυτότητα. Γι’ αυτό, λοιπόν, τον λόγο ψάχνουμε πάντοτε βέλτιστες λύσεις. Είμαστε πάντα σε διαρκή διαβούλευση. Σας το λέω αυτό γιατί όπως σας είπα και πριν, συμφωνούμε ότι τα 1600 ευρώ στο ακατάσχετο είναι μια θετική εξέλιξη. Εμείς ως Κυβέρνηση τη φέραμε. Βελτιώσεις ανά πάσα στιγμή μπορούν να γίνουν, όσο μας το επιτρέπει η πορεία των δημόσιων οικονομικών και η ευελιξία. Υπάρχουν βέβαια προτεραιοποιήσεις, όμως βέλτιστες λύσεις πάντοτε αναζητούμε. Σας λέω ότι προχωράμε άμεσα και σε μια σειρά άλλων πραγμάτων τα οποία φέρνουμε για ανακούφιση των πολιτών. 
Η προσπάθεια, κύριε Φωτόπουλε, ανακούφισης των Ελληνίδων και των Ελλήνων δεν σταματάει ποτέ με ένα μέτρο και νομίζω ότι θα μας το δώσετε αυτό σε επίπεδο Κυβέρνησης του Κυριάκου Μητσοτάκη. Το τελευταίο διάστημα κάνουμε μία διαρκή εναγώνια προσπάθεια να βοηθήσουμε τον Έλληνα. Μέσα στις επόμενες μέρες θα έρθει στην Ολομέλεια, θα συζητήσουμε το νομοσχέδιο για τα funds. Βλέπετε ότι κάνουμε προσπάθειες σε ό,τι αφορά τον εξωδικαστικό για τη ρύθμιση των εκατόν είκοσι δόσεων που θα φέρουμε για τα χρέη προς το Δημόσιο. Αυξήσαμε το ακατάσχετο. Οι προσπάθειές μας είναι διαρκείς και δεν δείχνουν, όπως κάποιοι άλλοι θέλουν, αδιαφορία κυβερνητική ή αδιαφορία του οικονομικού επιτελείου. Το αντίθετο μάλιστα. Σκεφτείτε ότι μέσα στο καλοκαίρι φέραμε πολυνομοσχέδιο και για τα 1600 και για τον νόμο Κατσέλη και για μια σειρά δράσεων υπέρ του πολίτη. Πάντοτε κινούμαστε με γνώμονα, με άξονα αυτή την κατεύθυνση και έτσι θα κινηθούμε και στο επόμενο διάστημα. 
Κύριε Φωτόπουλε, ακόμα κυβερνάμε. Και όσο κυβερνάει η Νέα δημοκρατία θα κοιτάζει να βρίσκει λύσεις. Όμως, νομίζω ότι όπως φέραμε τα 1600, αν προκύψει περιθώριο, προφανώς μπορούμε να κάνουμε και άλλες περαιτέρω παρεμβάσεις. 
ΠΡΟΕΔΡΕΥΩΝ (Γεώργιος Γεωργαντάς): Κύριε Φωτόπουλε, παρακαλώ για τη δευτερολογία σας. 
ΣΤΥΛΙΑΝΟΣ ΦΩΤΟΠΟΥΛΟΣ: Δεν ήθελα να κάνω δευτερολογία αλλά εν πάση περιπτώσει. 
Κύριε Υπουργέ, είναι ξεκάθαρο ότι πρόκειται για δύο διαφορετικά ακατάσχετα. Εσείς, η Κυβέρνησή σας, τροποποίησε την παράγραφο 2 του άρθρου 33 και άφησε αμετάβλητη την παράγραφο 1. Να λέμε τα πράγματα ως έχουν. Σας το είπα και πάλι, εγώ λειτουργώ πολύ καλοπροαίρετα αλλά θέλω να είμαι πρακτικός άνθρωπος. Εγώ μπορώ να καταλάβω ότι διέφυγε. Γιατί αν είχατε αυτή τη στιγμή μία δημοσιονομική μελέτη η οποία θα έλεγε ότι αυτό θα είχε ένα κόστος Χ, θα μου την αναφέρατε. Δεν υπάρχει. Και αν υπάρχει είναι ελάχιστη. Να είμαστε πραγματιστές. Στο όριο των 1000 ευρώ που είναι η κατάσχεση εις χείρας τρίτων, για να το λέμε έτσι λαϊκά, δεν συμπεριλαμβάνονται τόκοι. Είναι ξεκάθαρα ο μισθός. Γιατί ουσιαστικά στον εργοδότη κάνει την κατάσχεση στον μισθό του. Δεν έχει τόκους, δεν έχει τίποτα άλλο. Είναι προφανώς μια αβλεψία στο νομοθετικό έργο. Αντιλαμβάνομαι ότι πάνω στην προσπάθεια του Υπουργείου Οικονομικών να φέρει εις πέρας νομοθετικά αυτό το οποίο εξήγγειλε ο Υπουργός Οικονομικών, κ. Πιερρακάκης, μπορεί να διέφυγε, αλλά επειδή πρέπει να είμαστε πραγματιστές, πρακτικοί και να δίνουμε αποτέλεσμα, θέλω να μας πείτε αν στο επόμενο διάστημα προτίθεστε αυτή την καταφανή αδικία, δηλαδή το να έχεις ένα ακατάσχετο στον τραπεζικό λογαριασμό 1600 ευρώ και ένα ακατάσχετο όταν γίνεται η κατάσχεση στον εργοδότη στα 1000 ευρώ, προτίθεστε να τη διορθώσετε. Τόσο απλά. Δεν είναι κάτι άλλο. Δώστε μας έναν οδικό χάρτη πότε θα το διορθώσετε για να πάμε παρακάτω. 
Ευχαριστώ πολύ. 
ΠΡΟΕΔΡΕΥΩΝ (Γεώργιος Γεωργαντάς): Κύριε Υπουργέ, παρακαλώ.
ΔΗΜΗΤΡΙΟΣ ΜΑΡΚΟΠΟΥΛΟΣ (Υφυπουργός Εθνικής Οικονομίας και Οικονομικών): Νομίζω ήμουν ξεκάθαρος ότι ψάχνουμε βέλτιστες λύσεις. Και είμαστε μια Κυβέρνηση, σας το είπα και πριν, η οποία έχει φέρει μια σειρά μέτρων. Μην τα επαναλάβω, να έχουμε και μια οικονομία του χρόνου. Ξέρετε, εγώ απεχθάνομαι να μιλάω μέχρι να συμπληρωθεί το τετράλεπτο. Άμα, έχω κάτι να πω πιο σύντομα θα το πω. Είμαστε πάντοτε σε κατεύθυνση να βρίσκουμε λύσεις. Αυτό τουλάχιστον να μας το δώσετε. Δεν το φέρατε εσείς ως κόμμα. Μπορεί να το σκεφτήκατε. Δεν το διεκδικούμε εμείς. Αλλά τα 1600 ακατάσχετο εμείς τα φέραμε. Τον αυστηρότερο έλεγχο των servicers και τις ποινές, εμείς το φέρνουμε. Στο επόμενο νομοσχέδιο θα είναι μέσα οι εκατόν είκοσι δόσεις. Εμείς, λοιπόν, έχουμε το πλάνο και το σχέδιο για να διευκολύνουμε ακόμα περισσότερο τους πολίτες. Και επαναλαμβάνω, κύριε Φωτόπουλε, εμείς, θέλετε δεν θέλετε, θα κυβερνήσουμε μέχρι και τον Μάιο του 2027. Μπορεί να πάμε και τον Ιούνιο. Θα το δούμε αυτό. Έχουμε χρόνο και για άλλες παρεμβάσεις. Ενδεχομένως και καλύτερες από αυτή που λέμε τώρα και συζητάμε. Έχουμε χρόνο, βρίσκουμε τον χώρο, βλέπετε, σε μία διεθνή διαπραγμάτευση, άσχετα αν κάποιοι ειρωνεύονται. Ξέρετε οι ειρωνείες είναι ίδιον των μικρών σε μέγεθος πολιτικών δυνάμεων και πολιτικών προσώπων. Εμείς, λοιπόν, παλεύουμε για το καλύτερο, γι’ αυτή την πατρίδα. 
Επομένως, όσο το επιτυγχάνουμε, κύριε Πρόεδρε, τόσο θα δίνουμε και κάτι καλύτερο. Και μέσα στις επόμενες μέρες έρχονται νομοσχέδια του Υπουργείου μας. Θα δείτε και πράγματα τα οποία ενδεχομένως δεν έχουν πλήρως αποτυπωθεί, να εφαρμόζονται. 
Σας ευχαριστώ πολύ. 
ΠΡΟΕΔΡΕΥΩΝ (Γεώργιος Γεωργαντάς): Δίνετε μια ελπίδα στον κ. Φωτόπουλο. 
Ευχαριστούμε, κύριε Υπουργέ. 
Σας ευχαριστώ και τους δύο. 
Περνάμε τώρα στην τρίτη με αριθμό 23/5-10-2026 επίκαιρη ερώτηση πρώτου κύκλου της Βουλευτού Β2΄ Δυτικού Τομέα Αθηνών της Κοινοβουλευτικής Ομάδας της Ελληνικής Λύσης - Κυριάκος Βελόπουλος κ. Μαρίας Αθανασίου προς την Υπουργό Παιδείας, Θρησκευμάτων και Αθλητισμού με θέμα: «Αναγκαία η ίδρυση και λειτουργία πανεπιστημιακών τμημάτων με έδρα εντός της Ηλείας είτε αυτόνομων διοικητικά είτε υπαγόμενων στο Πανεπιστήμιο της Πάτρας». Θα απαντήσει ο Υφυπουργός Παιδείας Θρησκευμάτων και Αθλητισμού, κ. Νικόλαος Παπαϊωάννου. 
Κυρία συνάδελφε, έχετε τον λόγο για την πρωτολογία σας. 
ΜΑΡΙΑ ΑΘΑΝΑΣΙΟΥ: Ευχαριστώ, κύριε Πρόεδρε. 
Κύριε Υπουργέ, έχοντας αναζητήσει, μέσω ερώτησης κοινοβουλευτικού ελέγχου, τους λόγους για τη μη ευόδωση του πλάνου ίδρυσης πανεπιστημίου στην Ηλεία της Πελοποννήσου, αναφέρατε, εντός σχετικής απάντησής σας, ότι για την ίδρυση, εν προκειμένω, πανεπιστημιακών τμημάτων γίνεται συνεκτίμηση της εθνικής στρατηγικής για την ανώτατη εκπαίδευση των τοπικών και περιφερειακών αναγκών και των διαθέσιμων υποδομών και πόρων. Θεωρούμε ότι η ίδρυση πανεπιστημιακών τμημάτων στην Ηλεία δεν αποφασίστηκε αποκλειστικά λόγω έλλειψης κτιριακών εγκαταστάσεων αλλά λόγω έλλειψης πολιτικής βούλησης. Κάτοικοι και φορείς της Ηλείας κρίνουν ότι προωθήθηκε πολιτικά η επιλογή της συγκέντρωσης στην πόλη της Πάτρας όλων των πανεπιστημιακών τμημάτων, παρά το ότι, λόγω ιδιαίτερων προϋποθέσεων που συντρέχουν στην Ηλεία, ένας αριθμός αυτών θα μπορούσε να λειτουργήσει με έδρα στην περιοχή έστω υπό συνθήκες μιας διοικητικής υπαγωγής στο Πανεπιστήμιο Πατρών, συντελώντας στην οικονομική ανάπτυξη και στην πρόοδο κάποιων επαγγελματικών κλάδων του τόπου. 
Ενδεικτικά, το έντονο αγροτικό προφίλ της Ηλείας θα διευκόλυνε κατ’ εξοχήν την ακμή μιας πανεπιστημιακού επιπέδου γεωπονικής σχολής. Η δε ιστορική σύνδεση της περιοχής με τους Ολυμπιακούς Αγώνες θα μπορούσε να αναδείξει πανεπιστημιακά τμήματα Φυσικής Αγωγής, Αθλητισμού, που θα παρήγαγαν άξιους προπονητές. 
Ως εκ τούτου, λοιπόν, ερωτάστε: Με δεδομένο ότι η περιοχή της Ηλείας συγκεντρώνει τις προϋποθέσεις για λειτουργία πανεπιστημιακών τμημάτων στις ειδικότητες που αναφέραμε ανωτέρω, προτίθεστε να επανεξετάσετε το ενδεχόμενο της συγκέντρωσης των ως άνω ακαδημαϊκών ειδικοτήτων στην περιοχή χωρίς τον αποκλεισμό της προσθήκης σε επόμενο χρόνο άλλων αντίστοιχων, προκειμένου να επιτευχθεί δι’ αυτής της πολιτικής επιλογής μια ακαδημαϊκή αποκέντρωση και διάχυση ευκαιριών για πολυεπίπεδη ανάπτυξη στην περιοχή της Ηλείας; Και δεύτερον, προτίθεστε να αναψηλαφήσετε τη διαδικασία της ίδρυσης και λειτουργίας έστω μικρού αριθμού πανεπιστημιακών τμημάτων στην Ηλεία είτε διά της αυτόνομης διοικητικής λειτουργίας τους είτε διά της διοικητικής και ακαδημαϊκής υπαγωγής τους στο Πανεπιστήμιο Πατρών, επιλέγοντας την αποκλειστική φιλοξενία τουλάχιστον των ανωτέρω δύο κλάδων σπουδών για όλη την Πελοπόννησο στην Ηλεία, προς ενίσχυση της συγκέντρωσης πόρων και ενδιαφερομένων φοιτητών; 
Σας ευχαριστώ. 
ΠΡΟΕΔΡΕΥΩΝ (Γεώργιος Γεωργαντάς): Παρακαλώ, κύριε Υπουργέ.
ΝΙΚΟΛΑΟΣ ΠΑΠΑΪΩΑΝΝΟΥ (Υφυπουργός Παιδείας, Θρησκευμάτων και Αθλητισμού): Ευχαριστώ πολύ, κύριε Πρόεδρε. 
Κυρία Βουλευτή, αρχικά θέλω να ξεκινήσω αναφέροντας κάποια στοιχεία, σχετικά με το θέμα της λειτουργίας των πανεπιστημιακών τμημάτων στην Ηλεία. Είναι κάτι που έχω ήδη απαντήσει και σε άλλους συναδέλφους σας Βουλευτές. Με τις διατάξεις του π.δ.52/2022 περί ίδρυσης, κατάργησης, συγχώνευσης, μετονομασίας και μεταβολής της έδρας τμημάτων στο Πανεπιστήμιο Πατρών, το Τμήμα Μουσειολογίας με έδρα τον Πύργο συγχωνεύτηκε με το Τμήμα Ιστορίας Αρχαιολογίας και δημιουργήθηκε, λοιπόν, το Τμήμα Ιστορίας Αρχαιολογίας της Σχολής Ανθρωπιστικών και Κοινωνικών Επιστημών στο Πανεπιστήμιο Πατρών.
Μιλήσατε για τη Γεωπονία. Με τις ίδιες διατάξεις -προσέξτε- είχαμε Γεωπονία με έδρα την Αμαλιάδα, Επιστήμη Φυτικής Παραγωγής με έδρα το Μεσολόγγι και Επιστήμη Βιοσυστημάτων και Γεωργικής Μηχανικής με έδρα το Μεσολόγγι. Και αυτά συγχωνεύτηκαν σε ένα Τμήμα Γεωπονίας που ιδρύθηκε με έδρα το Μεσολόγγι.
Διαπιστώνουμε, λοιπόν, ότι παλαιότερα -από το 2019 και πίσω- δημιουργούνταν τμήματα με γνωστικά αντικείμενα όχι απλώς ανάλογα αλλά τμήματα τα οποία δεν έδιναν καμία προοπτική. Αν είναι δυνατόν να έχω άλλο Τμήμα Γεωπονίας, άλλο Τμήμα Φυτικής Παραγωγής Επιστήμης. Δηλαδή πού είναι η διαφορά; Αν είναι δυνατόν! Επιστημονικά μιλώντας και ακαδημαϊκά. 
Το ίδιο, λοιπόν, το Πανεπιστήμιο Πατρών μάς λέει ότι η ακαδημαϊκή τεκμηρίωση των συγχωνεύσεων βασίστηκε σε έναν συνδυασμό στελέχωσης, δυνατότητας αυτοδύναμης υποστήριξης των προγραμμάτων σπουδών, γεωγραφικής διασποράς, δυνατοτήτων διδακτικών και ερευνητικών συνεργειών, ενεργού φοιτητικής συμμετοχής και ανάγκης φοιτητικής μέριμνας. 
Όσον αφορά δε το Τμήμα Φυσικής Αγωγής και Αθλητισμού της Σχολής Επιστημών Φυσικής Αγωγής και Αθλητισμού του Πανεπιστημίου Πατρών με έδρα τον Πύργο, η έναρξη της λειτουργίας θεσμοθετήθηκε με τον ν.4610/2019 και έχει ανασταλεί με τις διατάξεις του άρθρου 33 του ν.4653/2020. Σύμφωνα, λοιπόν, με τα όσα ορίζονται στην αιτιολογική έκθεση του νόμου, η αναστολή λειτουργίας των συγκεκριμένων τμημάτων στην οποία συμπεριλαμβάνονται και τα τμήματα Φυσικής Αγωγής και Αθλητισμού στον Πύργο, συνέβη διότι για τα τμήματα αυτά δεν είχε τηρηθεί η προβλεπόμενη από τις διατάξεις του ν.4485/2017 διαδικασία γνωμοδότησης. Άρα, λοιπόν, η διαδικασία περιλαμβάνει αιτιολογημένη απόφαση συγκλήτου του ιδρύματος, ύστερα από συνεκτίμηση υλικοτεχνικών υποδομών και εκπαιδευτικού προσωπικού.
Άρα, λοιπόν, κυρία Βουλευτή, όπως μπορείτε να διαπιστώσετε, η λειτουργία ενός τμήματος δεν πρέπει να βασίζεται σε διαδικασίες fast track ούτε σε διαδικασίες με το «τι θέλω» ή «τι δεν θέλω». Πρόκειται για τα παιδιά μας, πρόκειται για τη νεολαία η οποία πρέπει να έχει συγκροτημένη ακαδημαϊκή και επιστημονική προοπτική. Και γι’ αυτό, σύμφωνα πάντα με τις διαδικασίες οι οποίες εκπορεύονται από το Πανεπιστήμιο Πατρών, έγιναν αυτά τα οποία έγιναν. 
Στη δευτερολογία μου θα επανέλθω.
ΠΡΟΕΔΡΕΥΩΝ (Γεώργιος Γεωργαντάς): Ευχαριστούμε, κύριε Υπουργέ.
Παρακαλώ, κυρία συνάδελφε, έχετε τον λόγο.
ΜΑΡΙΑ ΑΘΑΝΑΣΙΟΥ: Κύριε Υπουργέ, το Υπουργείο σας επιλέγει τον δρόμο των δικαιολογιών και της αδράνειας, αντί να αναδείξει την παγκόσμια ακτινοβολία της Αρχαίας Ολυμπίας μέσω της τριτοβάθμιας εκπαίδευσης. Θέτετε προσκόμματα βιωσιμότητας και επικαλείστε μειωμένες εγγραφές, όμως αυτό αποτελεί ένα οριζόντιο εθνικό φαινόμενο και όχι αποκλειστικά της Ηλείας.
Φέτος σημειώθηκε πρωτοφανής αποχή από τις εγγραφές ακόμα και σε παραδοσιακά περιζήτητες σχολές, όπως η Ιατρική Πατρών και η Ιατρική Ιωαννίνων. Όταν οι επιτυχόντες εξαναγκάζονται να στρέψουν την πλάτη σε κορυφαία τμήματα λόγω της δικής σας ανεπάρκειας να συγκρατήσετε την ακρίβεια και λόγω της οικονομικής εξαθλίωσης των νοικοκυριών, την οποία η Κυβέρνησή σας ανέχθηκε και έμμεσα επέτρεψε, είναι υποκριτικό να στοχοποιείτε την Ηλεία, ειδικά όταν οι κτιριακές υποδομές της περιοχής υπάρχουν και παραμένουν έτοιμες και διαθέσιμες από τους τοπικούς φορείς.
Η αλήθεια για το κλείσιμο των τμημάτων κρύβεται στην τραγική υποστελέχωση, την οποία το ίδιο το Πανεπιστήμιο Πατρών έχει αναδείξει. Η Μουσειολογία λειτουργούσε με, μόλις, δύο μόνιμα μέλη ΔΕΠ αντί για δέκα και η πενταετής Γεωπονία με οκτώ αντί για δεκαπέντε. Η ευθύνη για τη χρηματοδότηση και τις προσλήψεις προσωπικού ανήκει αποκλειστικά στο δικό σας Υπουργείο. Σχολές στην Ηλεία έκλεισαν με δική σας υπαιτιότητα, επειδή αρνηθήκατε να τις στελεχώσετε, την ώρα που η ακαδημαϊκή ομάδα του Πανεπιστημίου δηλώνει τη θετική της πρόθεση να επιστρέψει, αρκεί το κράτος να εξασφαλίσει τους ανάλογους πόρους και το αναγκαίο ανθρώπινο δυναμικό.
Ως Ελληνική Λύση απαιτούμε μια ρεαλιστική στρατηγική που να συνδέει τις ακαδημαϊκές δομές με την τοπική ταυτότητα και την αγορά εργασίας. Προτείνουμε την ίδρυση ενός Τμήματος Αγροτεχνολογικών Σπουδών, Agrotech, προσανατολισμένου στην πρωτογενή παραγωγή, το οποίο απαντά στις σύγχρονες ευρωπαϊκές χρηματοδοτήσεις. Στην υπόλοιπη Ευρώπη έχει αποδειχθεί στην πράξη ότι τέτοιες εξειδικευμένες δομές αφήνουν ισχυρότατο οικονομικό αποτύπωμα στις περιφέρειες που τις φιλοξενούν.
Παράλληλα, προτείνουμε επιπλέον των δύο αρχικά προταθέντων στην παρούσα πανεπιστημιακών ιδρυμάτων, να εξεταστεί και η προοπτική για την ίδρυση ενός Τμήματος Τουρισμού Υγείας και Ευεξίας, αξιοποιώντας τις ονομαστές ιαματικές πηγές της Ηλείας. Μπορούμε να ακολουθήσουμε το επιτυχημένο παράδειγμα της Γαλλίας και της Ιταλίας όπου πανεπιστημιακά Τμήματα Φυσιοθεραπείας και Ιαματικού Τουρισμού λειτουργούν σε άμεση συνάρτηση με τις τοπικές πηγές, αποφέροντας τεράστια οφέλη.
Επιπλέον, είναι αναγκαία η δημιουργία διεθνών θερινών σχολείων, summer schools. Όταν το Εθνικό και Καποδιστριακό Πανεπιστήμιο Αθηνών πραγματοποιεί ήδη θερινά σχολεία στην περιοχή, αντιλαμβάνεστε πόσο πιο αυτονόητο θα ήταν ένα μόνιμο θερινό σχολείο στην Αρχαία Ολυμπία. Μιλάμε για ένα κατ’ εξοχήν παγκόσμιο πεδίο ανασκαφής και ιστορίας που μπορεί να προσελκύσει ξένους φοιτητές, εξασφαλίζοντας παράλληλα τη στέγασή τους στις υφιστάμενες εγκαταστάσεις της περιοχής. 
Επιπλέον, τα διεθνή θερινά σχολεία Αρχαιολογίας δεν επιβαρύνουν τον κρατικό προϋπολογισμό, αντίθετα λειτουργούν με ξενόγλωσσα προγράμματα που προσελκύουν φοιτητές από την Ευρώπη, την Αμερική και την Ασία, οι οποίοι καταβάλλουν υψηλά δίδακτρα.
Τα έσοδα αυτά θα μπορούσαν με συνετή διαχείριση να καλύψουν πλήρως τις αμοιβές των καθηγητών, τα λειτουργικά έξοδα και τις μετακινήσεις, καθιστώντας την εκπαιδευτική δομή οικονομικά αυτόνομη και κερδοφόρα από τον πρώτο κιόλας χρόνο λειτουργίας της. Μη μας πείτε, λοιπόν, ότι περιμένετε μελέτες σκοπιμότητας, καθώς αυτές προϋποθέτουν το δικό σας πράσινο φως. Δώστε στην περιοχή τους πόρους και τους καθηγητές που στερήσατε από την Ηλεία και σταματήστε, επιτέλους, τον εμπαιγμό της τοπικής κοινωνίας. 
Σας ευχαριστώ και περιμένω απαντήσεις, κύριε Υφυπουργέ.
ΠΡΟΕΔΡΕΥΩΝ (Γεώργιος Γεωργαντάς): Παρακαλώ, κύριε Υπουργέ, έχετε τον λόγο.
ΝΙΚΟΛΑΟΣ ΠΑΠΑΪΩΑΝΝΟΥ (Υφυπουργός Παιδείας, Θρησκευμάτων και Αθλητισμού): Ευχαριστώ, κύριε Πρόεδρε. 
Κυρία Βουλευτή, είχα πιο εξειδικευμένα σημεία να σας πω, αλλά επειδή ήδη τα έχω απαντήσει και μπορείτε να τα βρείτε στον κοινοβουλευτικό έλεγχο και θα προσπαθήσω να σας τα δώσω, θα σταθώ σε κάποια απ’ αυτά τα οποία είπατε. 
Αριθμός φοιτητών που πέτυχαν και δεν ενεγράφησαν. Κυρία Βουλευτή, αν δείτε τα επίσημα στατιστικά του Υπουργείου Παιδείας τα τελευταία δέκα χρόνια έχουμε ένα ποσοστό 5%-6% κάθε χρόνο ατόμων που δεν εγγράφονται. Επομένως, αυτό το οποίο ξεκίνησε από το Πανεπιστήμιο Πατρών με τον Πρύτανη τον Χρήστο τον Μπούρα, που είναι και προσωπικός μου φίλος, είναι κάτι που δεν στέκει για φέτος. Άρα, όλα όσα λέγονται για τη φετινή χρονιά εν μέρει δεν ευσταθούν. Ένα το κρατούμενο. 
Δεύτερον, είπατε για την Ιατρική. Ξέρετε εάν κάποια παιδιά που δεν ενεγράφησαν στην Ιατρική Πατρών ήταν με το 10% από πέρυσι και συνεχίζουν τις σπουδές τους σε τμήματα ιατρικής που ξεκίνησαν από πέρυσι; Άρα, λοιπόν, όταν δεν έχω στοιχεία κι όταν δεν είναι τα στοιχεία αυτά επικαιροποιημένα, καλό είναι να μη λέγονται για λόγους εντυπωσιασμού. 
Μιλάτε για Agrotech. Μπορείτε να μου πείτε ποια από τις Γεωπονικές Σχολές στην Ελλάδα, με τα τμήματα τα οποία έχει μέσα, προσφέρει τέτοιου είδους ανεξάρτητο ακαδημαϊκό τμήμα, ποια θα είναι η βιωσιμότητά του, ποια θα είναι τα επαγγελματικά δικαιώματα και τα παιδιά τα οποία θα εισέλθουν στο τέλος τι θα κάνουν σε σχέση με μία συνολική γνώση πάνω στη γεωπονική επιστήμη; 
(Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας του κυρίου Υφυπουργού)
Μιλάτε για summer schools. Νομίζω γνωρίζετε πολύ καλά ότι η ίδρυση και η λειτουργία των summer schools δεν είναι κεντρική πολιτική διαδικασία. Ενισχύουμε όλες αυτές τις δραστηριότητες των πανεπιστημίων, αλλά είναι απόφαση του κάθε πανεπιστημίου. Άρα, η όποια παρατήρησή σας πρέπει να πάει προς τη σύγκλητο που έχει τα εκπαιδευτικά θέματα του όποιου πανεπιστημίου βρίσκεται εκεί. 
Μιλήσατε για τμήμα Τουρισμός, Υγεία και Ευεξία. Άλλο πράγμα η φυσιοθεραπεία, κυρία Βουλευτή, που μπορεί να έχει τέτοιου είδους εξειδικεύσεις και άλλο ένα ανεξάρτητο τμήμα. Αν μου πείτε μία χώρα της Ευρώπης ή του κόσμου που έχει τέτοιο τμήμα και με τι επαγγελματικά δικαιώματα σε σχέση με όλους τους υπολοίπους, να καθίσουμε να το συζητήσουμε. 
Κλείνοντας, όσον αφορά τα της ερωτήσεώς σας. Υπάρχει ένα μνημόνιο -και νομίζω ότι πρέπει να το ξέρετε- ότι το Πανεπιστήμιο Πατρών έχει υπογράψει πρωτόκολλο συνεργασίας με τον Δήμο Αρχαίας Ολυμπίας, τη Διεθνή Ολυμπιακή Ακαδημία και την Περιφέρεια Δυτικής Ελλάδος και σκοπός του μνημονίου αυτού είναι η εκπαιδευτική, επιστημονική και ερευνητική συνεργασία. Μεταξύ των στόχων του μνημονίου περιλαμβάνεται η διερεύνηση της δυνατότητας ίδρυσης και λειτουργίας Σχολής Ολυμπιακών Σπουδών στην Ηλεία και ορθώς, διότι αυτό πρέπει να γίνει με καθαρά ακαδημαϊκούς όρους. Δεν είμαστε πριν το 2019 που εν μια νυκτί  ενδεχομένως δημιουργούσαμε πανεπιστημιακά τμήματα κυβέρνηση ΣΥΡΙΖΑ-ΑΝΕΛ ή δημιουργούσαμε τα ΤΕΙ πανεπιστήμια χωρίς καμία ακαδημαϊκή διαδικασία. 
Είναι προφανές, λοιπόν, ότι για να δημιουργηθεί ένα τμήμα αυτό πρέπει να τεκμηριώνεται επιστημονικά, να συνάδει με τον εθνικό ακαδημαϊκό χάρτη και να διασφαλίζει ποιότητα σπουδών, οικονομική βιωσιμότητα και κοινωνική ανταποδοτικότητα. 
Και κλείνω γιατί…
ΠΡΟΕΔΡΕΥΩΝ (Γεώργιος Γεωργαντάς): Ευχαριστούμε, κύριε Υπουργέ. Σας ευχαριστώ και τους δύο. 
Περνάμε στην τελευταία ερώτηση που θα συζητηθεί, την δεύτερη με αριθμό 15/5-10-2026 επίκαιρη ερώτηση δεύτερου κύκλου του Βουλευτή Αχαΐας της Κοινοβουλευτικής Ομάδας του Κομμουνιστικού Κόμματος Ελλάδας κ. Νικολάου Καραθανασόπουλου προς την Υπουργό Παιδείας, Θρησκευμάτων και Αθλητισμού με θέμα: «Να παρθούν άμεσα μέτρα, ώστε κανένας φοιτητής να μην εγκαταλείψει ή διακόψει τις σπουδές του για οικονομικούς λόγους».
Θα απαντήσει ο Υφυπουργός Παιδείας και Αθλητισμού κ. Νικόλαος Παπαϊωάννου.
Κύριε συνάδελφε, έχετε τον λόγο για την πρωτολογία σας. 
ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ: Ευχαριστώ κύριε Πρόεδρε. 
Κύριε Υπουργέ, «το γνωρίζετε πολύ καλά» ότι για να μπορέσει να στείλει μια λαϊκή οικογένεια το παιδί της στο πανεπιστήμιο, πρώτα απ’ όλα να περάσει από τις πανελλαδικές εξετάσεις καταβάλλει τεράστιες θυσίες για να μπορέσει να πετύχει στο Πανεπιστήμιο. Όμως, ακόμη κι αν πετύχει ένα παιδί απ’ αυτές τις λαϊκές οικογένειες, δεν είναι σίγουρο ότι θα μπορέσει να γραφτεί. Ο βασικός λόγος είναι ακριβώς το τεράστιο κόστος σπουδών και διαβίωσης. 
Αναφερθήκατε και πριν, απαντώντας στην προηγούμενη ερώτηση, στο Πανεπιστήμιο της Πάτρας, που ο Πρύτανης ανακοίνωσε ότι τετρακόσιοι πρωτοετείς φοιτητές που επέτυχαν δεν γράφτηκαν και μάλιστα σε σχολές περιζήτητες, στην Ιατρική και στις σχολές του Πολυτεχνείου. Απ’ αυτήν την άποψη λοιπόν, δεν είναι ένα σοβαρό ερώτημα και ιδιαίτερα σημαντικό γιατί αυτοί δεν μπορούν να γραφτούν; 
Εμείς το λέμε καθαρά, το βασικό που μετράει είναι το κόστος σπουδών και διαβίωσης, το οποίο δεν μπορεί να το σηκώσει ο οικογενειακός προϋπολογισμός. Τα ενοίκια, η ενεργειακή ακρίβεια, η ακρίβεια των τροφίμων, η διατροφή συνολικότερα, οι μεταφορές, τα αναλώσιμα που πρέπει κάποιος φοιτητής να πάρει για να μπορέσει να σπουδάσει. 
Απ’ αυτήν την άποψη, εμείς το λέμε καθαρά ότι όλη αυτή η κατάσταση που έχει διαμορφωθεί τα τελευταία χρόνια δεν αποτελεί κεραυνό εν αιθρία, αλλά αποτελεί μια συνειδητή επιλογή όλων των κυβερνήσεων και της σημερινής, να υποβαθμίσουν σε πολύ μεγάλο βαθμό τη φοιτητική μέριμνα. Έτσι, λοιπόν, η φοιτητική μέριμνα μπαίνει στην προκρούστεια κλίνη της δημοσιονομικής πειθαρχίας για να μπορέσει να δημιουργηθεί χώρος για τα εξοπλιστικά προγράμματα, για την εμπλοκή στους πολέμους, για την επιχειρηματική δράση και τις επιδοτήσεις των επιχειρηματικών ομίλων, ενώ αντίθετα οι ανάγκες των φοιτητών είναι κόστος και για τη σημερινή Κυβέρνηση, κύριε Υπουργέ.
Έτσι, λοιπόν, από τη μια μεριά τα πανεπιστήμια λειτουργούν επιχειρηματικά για να προσελκύσουν επενδύσεις, μετατρέπονται σε σουπερμάρκετ, για να ικανοποιήσουν τις ανάγκες της αγοράς και όχι των φοιτητών και βεβαίως μετατρέπονται και σε πολεμικά εργαστήρια, με νατοϊκά προγράμματα, με χρηματοδότηση από το κράτος-δολοφόνο του Ισραήλ. 
Η ανάγλυφη εικόνα, λοιπόν, αυτής της στρατηγικής επιλογής φαίνεται από το εξής. Από τη μια μεριά ο κύριος Πρύτανης του Πανεπιστημίου Πατρών να διοργανώνει φιέστα για το ξενόγλωσσο τμήμα και από την άλλη μεριά να στέλνει την Αστυνομία για να αντιμετωπίσει τους φοιτητές που διαμαρτύρονται για το αυξημένο κόστος διαβίωσης. 
Απ’ αυτήν την άποψη, η ερώτηση είναι απλή και πολύ συγκεκριμένη. Τα συγκεκριμένα μέτρα που η Κυβέρνηση θα πάρει ούτως ώστε όσοι φοιτητές θέλουν να μπορούν να γραφτούν και να σπουδάσουν, κύριε Υπουργέ, γιατί είναι τεράστιο το κόστος. 
ΠΡΟΕΔΡΕΥΩΝ (Γεώργιος Γεωργαντάς): Παρακαλώ, κύριε Υπουργέ, έχετε τον λόγο.
ΝΙΚΟΛΑΟΣ ΠΑΠΑΪΩΑΝΝΟΥ (Υφυπουργός Παιδείας, Θρησκευμάτων και Αθλητισμού): Ευχαριστώ πολύ, κύριε Πρόεδρε.
Κύριε Βουλευτά, αρχικά θέλω να σας ευχαριστήσω για την ερώτηση, διότι θα μου δώσετε την ευκαιρία να αναφερθώ πραγματικά στο τεράστιο έργο της Κυβέρνησης του Κυριάκου Μητσοτάκη για τη φοιτητική μέριμνα. Για την Κυβέρνησή μας η φροντίδα για μείωση του οικονομικού βάρους που συνεπάγεται η φοίτηση των παιδιών μακριά από το σπίτι είναι πρώτιστης σημασίας και γι’ αυτό από το 2019 και μετά σχεδιάσαμε και υλοποιούμε μια δέσμη πολιτικών οι οποίες έχουν ως στόχο τη διασφάλιση αξιοπρεπούς φοιτητικής στέγης και την οικονομική ενίσχυση των φοιτητών μας. 
Άρα, λοιπόν, όταν μιλάμε για φοιτητική μέριμνα -θα τα πω πολύ επιγραμματικά γιατί δεν ξέρω αν και ο χρόνος θα με καλύψει- μιλάμε για σίτιση, στέγαση, μεταφορές. 
Πάμε στη στέγαση. Η στέγαση μπορεί να προέρχεται τόσο από τις φοιτητικές εστίες όσο και από τη χρήση του φοιτητικού επιδόματος. Όσον αφορά τις φοιτητικές εστίες, θα έρθω να πω ότι ορθώς ο Πρύτανης του Πανεπιστημίου Πατρών, ορθώς και άλλοι πρυτάνεις, όπως ο Πρύτανης του Αριστοτελείου και τώρα η Πρύτανης του Δημοκρίτειου Πανεπιστημίου, έχουν θεσπίσει εσωτερικούς κανονισμούς. Πέρυσι σ’ αυτήν την Αίθουσα, κύριε Βουλευτά, απάντησα σε άλλη ερώτηση συναδέλφου σας του ιδίου κόμματος και μίλησα για άτομο που υποτίθεται ήταν φοιτήτρια ή φοιτητής για δεκαεννιά χρόνια που είχε δωμάτιο στη φοιτητική εστία στην Ξάνθη και άλλη μία περίπτωση που είχε δεκατέσσερα χρόνια δωμάτιο πάλι στη φοιτητική εστία της Ξάνθης. 
Άρα, λοιπόν, πρέπει να μπούμε σε μια λογική η οποία να στηρίζεται στον πραγματικό φοιτητή και στην πραγματική φοίτηση.
Τι έχουμε κάνει, λοιπόν, όσον αφορά τις φοιτητικές εστίες; Πάνω από 1 δισεκατομμύριο ευρώ έχει δοθεί αυτήν τη στιγμή για χτίσιμο νέων εστιών και αναβάθμιση και ανακαίνιση ήδη υπαρχόντων και 730 εκατομμύρια ευρώ από το Κοινωνικό Κλιματικό Ταμείο και στη συνέχεια θα δημιουργηθούν οκτώ χιλιάδες εξακόσιες παραπάνω νέες θέσεις. Έχουμε έξι ΣΔΙΤ, άλλα 220 εκατομμύρια ευρώ από ΣΔΙΤ, για την ανέγερση νέων εστιών και περίπου 85 εκατομμύρια ευρώ από το ΠΔΕ.
Από εκεί και πέρα, έχουμε επίσης και τα δωμάτια τα οποία το ΙΝΕΔΙΒΙΜ νοικιάζει έτσι ώστε τετρακόσιοι εξήντα φοιτητές σε Ρέθυμνο, Ηράκλειο, Φλώρινα, Κοζάνη, Μεσολόγγι να μπορούν να βρουν στέγη.
Όσον αφορά δε τη σίτιση, επίσης να πω ότι τα χρήματα τα οποία δίδονται και δαπανώνται για τη σίτιση των φοιτητών πλέον σε όλα τα πανεπιστήμια, σε συνδυασμό με την ποιότητα των γευμάτων τα οποία παρέχονται είναι τέτοια που πραγματικά καλούμε, διότι το μεγαλύτερο ποσοστό των φοιτητών που μπορεί να πάρει κάρτα σίτισης αυτήν τη στιγμή το παίρνει.
Και όσον αφορά δε το φοιτητικό στεγαστικό επίδομα, στα 1000 ευρώ το βρήκαμε και τώρα είναι στα 2000 ευρώ αν ζω μόνος μου ή 2500 με συγκατοίκηση σε περιφερειακά πανεπιστήμια. Το πήραμε 42 εκατομμύρια ευρώ και είναι πάνω από 90 εκατομμύρια ευρώ. Ήδη έχουμε περίπου εξήντα επτά χιλιάδες αιτήσεις από τις οποίες ικανοποιήθηκαν θετικά πάνω από σαράντα χιλιάδες αιτήσεις φοιτητών και περίπου τέσσερις χιλιάδες στις οκτώ για συγκατοίκηση.
Όλα αυτά δείχνουν ότι αυτή η Κυβέρνηση πραγματικά και συναισθάνεται τα προβλήματα και προσπαθεί στα πλαίσια του δημοσιονομικού χώρου να βοηθήσει, έτσι ώστε ο κάθε φοιτητής και η κάθε φοιτήτρια να σπουδάσουν με τα λιγότερα πιθανά προβλήματα.
Ευχαριστώ.
ΠΡΟΕΔΡΕΥΩΝ (Γεώργιος Γεωργαντάς): Κύριε συνάδελφε, παρακαλώ, έχετε τον λόγο για τη δευτερολογία σας.
ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ: Ας μου επιτραπεί η έκφραση, κύριε Υπουργέ, ότι είναι τεράστιο το έργο της Κυβέρνησης, όπως είπατε, για τη φοιτητική μέριμνα. Αυτό μάλλον ως ανέκδοτο ακούγεται και θα το εξηγήσω για ποιον λόγο ακούγεται ως ανέκδοτο. Παράδειγμα, Πανεπιστήμιο Πάτρας, από το 2008 έως σήμερα δυόμισι κτίρια τα οποία τα δύο κατεδαφίστηκαν πριν από ένα-δύο χρόνια, βγήκαν ακατάλληλα από τον σεισμό. Τι μέτρο πάρθηκε για να αντικατασταθούν αυτά; Και που και αυτά τα κτίρια πάλι δεν θα καλύψουν τις ανάγκες; Γιατί ένα πολύ μικρό ποσοστό των φοιτητών μπορεί να βρει στέγη στις φοιτητικές εστίες, όχι γιατί υπάρχουν κάποια ακραία παραδείγματα που αναφερθήκατε, αλλά γιατί είναι πολύ λίγα, πολύ λίγες οι κλίνες στις φοιτητικές εστίες.
Όταν δεν είναι προτεραιότητα, λοιπόν, η δημιουργία νέων φοιτητικών εστιών που να μπορούν να καλύψουν τις στεγαστικές ανάγκες και ο φοιτητής μετατρέπεται σε πελάτη -γιατί επί της ουσίας έτσι μετατρέπεται η συντριπτική πλειοψηφία, θα πρέπει να νοικιάσει σπίτι άμα είναι σε άλλη πόλη-, τότε καταλαβαίνετε πάρα πολύ καλά ότι το κόστος εκτοξεύεται και ούτε τα 1000 ευρώ ή 2000 ευρώ που δίνεται ως επίδομα μπορούν να καλύψουν τις τεράστιες ανάγκες ή και το επίπεδο αυτήν τη στιγμή που έχουν πάρει τα ενοίκια. Γιατί ένα πολύ μικρό ποσοστό μπορεί να πάρει αυτά τα χρήματα.
Άρα, το βασικό δεν είναι το τι κάνετε, αλλά τι ανάγκες υπάρχουν. Και με βάση αυτό πρέπει να κριθούν. Γιατί πολύ σωστά είπατε, ότι ο δημοσιονομικός κόφτης δεν επιτρέπει στην Κυβέρνηση, όταν της επιτρέπει ρήτρες εξαίρεσης για εξοπλιστικά προγράμματα τεράστια, για εμπλοκή στους πολέμους και με αποτέλεσμα η φοιτητική μέριμνα να γίνεται παραπαίδι επί της ουσίας.
Γιατί προσέξτε, ακόμη και οι φοιτητικές εστίες που ετοιμάζονται με τη μέθοδο των συμπράξεων δημόσιου και ιδιωτικού τομέα, συνεχίζουν την εμπορευματοποίηση της φοιτητικής στέγης. Γιατί ο κατασκευαστής θα πρέπει να βγάλει κάποια χρήματα, να έχει κέρδος απ’ όλη αυτήν τη διαδικασία. Άρα, δηλαδή θα πληρώνει ο φοιτητής που θα μένει σε αυτές τις φοιτητικές εστίες ένα ακριβό για τα δεδομένα ενοίκιο. Από αυτήν, λοιπόν, την άποψη αυτά είναι ημίμετρα.
Τρίτο σημείο μεταφορά. Στην Πάτρα, άμα μείνει κάποιος στο κέντρο της Πάτρας για να πάει στο Ρίο, φοιτητής, θέλει 2 ευρώ, 1 ευρώ να πάει και 1 ευρώ να γυρίσει με το αστικό ΚΤΕΛ. Νομίζετε ότι είναι ένα μικρό νούμερο αυτό; Και τώρα πριν λίγο ανακοινώθηκε ότι θα δώσουν κάρτες. Μόλις το 17% των φοιτητών θα μπορεί να πάρει κάρτα μεταβίβασης. Οι υπόλοιποι τι θα κάνουν; Θα πρέπει να βάζουν βαθιά το χέρι στην τσέπη μόνο και μόνο για να μετακινούνται, έστω και μια φορά την ημέρα;
Όλα αυτά είναι, λοιπόν, σημαντικά ζητήματα που προστίθενται τώρα το ένα στο άλλο. Απ’ αυτήν την άποψη η Κυβέρνησή σας -το λέμε με κάθε συνέπεια-, όχι μόνο δεν παίρνει μέτρα για να αντιμετωπιστούν τα οξυμένα προβλήματα, αλλά επί της ουσίας δεν στηρίζετε με τίποτα τις ανάγκες αυτές οι οποίες υπάρχουν.
Εδώ πέρα χρειάζονται συγκεκριμένα ζητήματα. Ποια είναι αυτά; Τα βάζουμε και στην πρότασή μας. Τα διεκδικούν οι φοιτητικοί σύλλογοι, που αύριο θα κάνουν κινητοποίηση στην πλατεία Συντάγματος και θα έχει βραδινή ολονυχτία με σκηνές, γιατί ακριβώς δεν αντιμετωπίζονται αυτά τα προβλήματα. Και τα αιτήματα είναι πολύ συγκεκριμένα. Το στεγαστικό επίδομα να πάει 500 ευρώ τον μήνα, με διεύρυνση των δικαιούχων. Να γίνουν φοιτητικές εστίες με ευθύνη του κράτους χωρίς ΣΔΙΤ. Να υπάρχει δωρεάν σίτιση και μετακίνηση για όλους τους φοιτητές, σε όλα τα πανεπιστήμια της χώρας μας. Και βεβαίως να καταργηθούν οι άδικοι κόφτες που εμποδίζουν τους οικονομικά αδύναμους φοιτητές.
ΠΡΟΕΔΡΕΥΩΝ (Γεώργιος Γεωργαντάς): Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της Αίθουσας «Ελευθέριος Βενιζέλος» και ενημερώθηκαν για την ιστορία του κτιρίου και τον τρόπο οργάνωσης και λειτουργίας της Βουλής, σαράντα τρεις μαθητές και μαθήτριες και τρεις εκπαιδευτικοί συνοδοί τους από το Γενικό Λύκειο Πύλου.
Η Βουλή σάς καλωσορίζει.
(Χειροκροτήματα από όλες τις πτέρυγες της Βουλής)
Σήμερα, αγαπητοί μαθητές, μπορείτε και βλέπετε τον λεγόμενο κοινοβουλευτικό έλεγχο, δηλαδή Βουλευτές κάνουν ερωτήσεις προς τα αρμόδια Υπουργεία και σήμερα, μάλιστα, έχει ένα θέμα που αφορά τους φοιτητές, οπότε τους μαθητές της Γ΄ Λυκείου θα τους ενδιαφέρει σίγουρα. Ο παλιός Πρύτανης του Αριστοτελείου Πανεπιστημίου Θεσσαλονίκης και Υφυπουργός Παιδείας τώρα, ο κ. Παπαϊωάννου, θα απαντήσει στην ερώτηση του κ. Καραθανασόπουλου. 
Κύριε Υπουργέ, έχετε τον λόγο παρακαλώ. 
ΝΙΚΟΛΑΟΣ ΠΑΠΑΪΩΑΝΝΟΥ (Υφυπουργός Παιδείας, Θρησκευμάτων και Αθλητισμού): Ευχαριστώ, κύριε Πρόεδρε.
Καλώς ήλθατε παιδιά. 
Κύριε Βουλευτά, κύριε Καραθανασόπουλε, θίξατε πάρα πολλά. 
Επιγραμματικά, δεν είπατε κάτι για το στεγαστικό επίδομα. Δεν σας αρέσει; Δεν είναι θετικό; Πάμε στις εστίες. Σας είπαμε -και φαίνεται και από τα στοιχεία που τηρούνται στα πανεπιστήμια- το πόσα διαθέσιμα δωμάτια είναι, το ποιοι είναι αυτοί που μπορούν να τα χρησιμοποιήσουν. Μπορείτε να μου βρείτε μια χώρα, ακόμα και τις πρώην ανατολικές, όπου όλοι οι φοιτητές, μηδενός εξαιρουμένου, μένουν σε εστίες; Προφανώς και όχι.
ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ: Βεβαίως, στη Σοβιετική Ένωση, πριν από τριάντα χρόνια.
ΝΙΚΟΛΑΟΣ ΠΑΠΑΪΩΑΝΝΟΥ (Υφυπουργός Παιδείας, Θρησκευμάτων και Αθλητισμού): Α, εντάξει. Εσείς είστε κολλημένοι εκεί.
 ΠΡΟΕΔΡΕΥΩΝ (Γεώργιος Γεωργαντάς): Παρακαλώ, κύριε Καραθανασόπουλε, να απαντήσει ο Υφυπουργός.
ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ: Όχι τώρα, με τις σημερινές δυνατότητες!
ΠΡΟΕΔΡΕΥΩΝ (Γεώργιος Γεωργαντάς): Παρακαλώ. 
ΝΙΚΟΛΑΟΣ ΠΑΠΑΪΩΑΝΝΟΥ (Υφυπουργός Παιδείας, Θρησκευμάτων και Αθλητισμού): Όσον αφορά τη μεταφορά, καταλάβατε ο κύριος Πρύτανης του Πανεπιστημίου Πατρών, τι είπε; Ότι προσπάθησε το Πανεπιστήμιο να βρει διέξοδο με λεωφορεία, που το ίδιο θα νοίκιαζε, για να πηγαίνουν οι φοιτητές στο Ρίο και ήρθε το ΚΤΕΛ και του έκανε μήνυση. Άρα, λοιπόν, κύριε Καραθανασόπουλε, μην τα λέμε όλα όπως νομίζουμε ή όπως μας βολεύει κομματικά.
Όσον αφορά τις μεταγραφές των φοιτητών, για πρώτη φορά ελήφθησαν υπ’ όψιν και ακαδημαϊκά κριτήρια. Η βάση της μεταγραφής που θεσπίστηκε επί Νέας Δημοκρατίας αποσκοπεί στην αντιμετώπιση συγκεκριμένων στρεβλώσεων. Η έλλειψη ακαδημαϊκών κριτηρίων που ίσχυε παλαιότερα, όπως άλλωστε και οι ίδιες οι διοικήσεις των πανεπιστημίων είχαν επισημάνει -και μιλάω ως τέως Πρύτανης του Αριστοτελείου- είχε ως αποτέλεσμα φοιτητές που εισάγονταν με χαμηλή βαθμολογική επίδοση σε ένα τμήμα, να μεταγράφονται σε αντίστοιχα τμήματα κεντρικών ΑΕΙ που είχαν υψηλότερη βάση εισαγωγής. Το εάν κάποιος πρέπει ή δεν πρέπει να μεταγραφεί, υπάρχει νόμος. Υπάρχουν τα κοινωνικοοικονομικά κριτήρια, υπάρχουν θέματα, όπως για παράδειγμα αν υπάρχει αδελφός που σπουδάζει, αν υπάρχει μονογονεϊκή οικογένεια, αν έχει πεθάνει ο ένας εκ των δύο γονέων.
Ο νόμος ορίζει, όμως στα πλαίσια μιας αξιοκρατικής αντιμετώπισης. Δεν είναι δυνατόν εγώ με 10 χιλιάδες να πάρω μόρια εισαγωγής, να εισαχθώ, επειδή ζητάω μεταγραφή σε ένα τμήμα που εσείς μπήκατε με 18 χιλιάδες μόρια. Νομίζω η διαφορά είναι ουσιαστική και ακαδημαϊκή. 
Από εκεί και πέρα, όσον αφορά την ανώτατη διάρκεια, το έχουμε επισημάνει πάρα πολλές φορές, ο νόμος που ψηφίσαμε έχει μέσα πραγματικά κοινωνικά κριτήρια, τα οποία και τα ίδια τα πανεπιστήμια ζητούσαν και η κοινωνία τα ήθελε. Και ακούγαμε και από εσάς, από το κόμμα σας, ότι όταν ψηφιστεί ο νόμος και θα έρθουν οι διαγραφές, θα αναστατωθεί το σύμπαν. Τίποτα δεν αναστατώθηκε, κύριε Καραθανασόπουλε, γιατί κάποιος που ήταν εγγεγραμμένος από το ΄70, το ΄80 είχε ξεχάσει ότι είναι εγγεγραμμένος. Δεν τον ενδιέφερε αν είναι πραγματικός φοιτητής ή αν θα διαγραφόταν. 
(Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας του κυρίου Υφυπουργού)
Και τέλος, ο νόμος αυτός έχει πραγματικά κοινωνικά κριτήρια, διότι σε αυτόν ο οποίος αποφάσισε να επανέλθει για να σπουδάσει, ήξερε από το 2021 και μετά ότι υπάρχει διαγραφή. Ήρθε πάλι αυτή η Κυβέρνηση και τον ευνόησε, λέγοντας πως αν έχει περάσει το 70% των πιστωτικών μονάδων μέχρι τη λήξη που όριζε η νομοθεσία, έχει δικαίωμα για έναν χρόνο επιπλέον και αν του μείνουν και δύο μαθήματα μετά τη λήξη του έτους σε εμβόλιμη εξεταστική.
Άρα, λοιπόν, για τον φοιτητή ο οποίος πραγματικά ενδιαφερόταν, αυτός ο νόμος του δίνει το δικαίωμα.
ΠΡΟΕΔΡΕΥΩΝ (Γεώργιος Γεωργαντάς): Σας ευχαριστώ πολύ και τους δύο.
Δεν θα συζητηθεί λόγω κωλύματος η πέμπτη με αριθμό 25/5-10-2026 επίκαιρη ερώτηση δεύτερου κύκλου του Βουλευτή Ημαθίας της Κοινοβουλευτικής Ομάδας της Ελληνικής Λύσης - Κυριάκος Βελόπουλος κ. Βασιλείου Κοτίδη προς τον Υπουργό Αγροτικής Ανάπτυξης και Τροφίμων με θέμα: «Εξαίρεση των καλλιεργειών μήλων, αχλαδιών και ροδιών της περιοχής Ημαθίας από τις αγροτικές αποζημιώσεις παγετού της άνοιξης του έτους 2025 σε προανθικό στάδιο, που περιλαμβάνονται στην από 30 Σεπτεμβρίου 2026 κοινή υπουργική απόφαση (ΚΥΑ)».
Δεν θα συζητηθεί κατόπιν συνεννόησης η πρώτη με αριθμό 14/5-10-2026 επίκαιρη ερώτηση δεύτερου κύκλου του Βουλευτή Α΄ Θεσσαλονίκης της Κοινοβουλευτικής Ομάδας του ΠΑΣΟΚ-Κινήματος Αλλαγής κ. Μιχαήλ Χουρδάκη προς την Υπουργό Κοινωνικής Συνοχής και Οικογένειας με θέμα: «Δημογραφικό: πότε ολοκληρώνεται η περιφερειακή εξειδίκευση και ποια πρόσθετα μέτρα εφαρμόζονται στις πλέον επιβαρυμένες περιοχές;».
Κυρίες και κύριοι συνάδελφοι, ολοκληρώθηκε η συζήτηση των επικαίρων ερωτήσεων.
Δέχεστε στο σημείο αυτό να λύσουμε τη συνεδρίαση;
ΠΟΛΛΟΙ ΒΟΥΛΕΥΤΕΣ: Μάλιστα, μάλιστα.
ΠΡΟΕΔΡΕΥΩΝ (Γεώργιος Γεωργαντάς): Με τη συναίνεση του Σώματος και ώρα 16.47΄ λύεται η συνεδρίαση για την προσεχή Τετάρτη 14 Οκτωβρίου και ώρα 9.00΄, με αντικείμενο εργασιών του Σώματος: α) κοινοβουλευτικό έλεγχο: συζήτηση επίκαιρων ερωτήσεων και β) νομοθετική εργασία, σύμφωνα με την ημερήσια διάταξη που θα σας διανεμηθεί.
Ο ΠΡΟΕΔΡΟΣ                                                     ΟΙ ΓΡΑΜΜΑΤΕΙΣ
